ކުޅިވަރު ޤާނޫނަށް ގެނެވޭ އިސްލާޙުތަކާއެކު ކުޅިވަރު އޮނިގަނޑެއް އެކުލަވާލެވި، ލާމަރުކަޒުވާނެ ކުޅިވަރު ޤާނޫނަށް ގެނެވޭ އިސްލާޙުތަކާއެކު ކުޅިވަރު އޮނިގަނޑެއް އެކުލަވާލެވި، ލާމަރުކަޒުވާނެ\nކުޅިވަރު ޤާނޫނަށް ގެނެވޭ އިސްލާޙުތަކާއެކު ކުޅިވަރު އޮނިގަނޑެއް އެކުލަވާލެވި، ލާމަރުކަޒުވާނެ\nދ. ރިނބުދޫ ފުޓްސަލްދަނޑު ހޫޅުވުމުގެ ރަސްމިއްޔާތުގައި ރައީސް ޞާލިޙް އަދި ޔޫތް މިނިސްޓަރ ބައިވެރިވެވަޑައިގަންނަވަނީ / ފައިލް ފޮޓޯ: ރައީސް އޮފީސް\nކުޅިވަރު ޤާނޫނަށް ގެނެވޭ އިސްލާޙުތަކާއެކު ޤައުމީ ކުޅިވަރު އޮނިގަނޑެއް އެކުލަވާލައި، ކުޅިވަރުގެ ދާއިރާ ލާމަރުކަޒު ކުރެވިގެންދާނެކަމަށް މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓުން ވިދާޅުވެއްޖެއެވެ.\nޔޫތު މިނިސްޓްރީން ވިދާޅުވީ، މިހާރު އަމަލުކުރަމުންދާ ކުޅިވަރު ޤާނޫނަށް ސަރުކާރުގެ ފަރާތުން ގެންނަން ފެންނަ އިސްލާޙުތައް އެޓަރނީ ޖެނެރަލް އޮފީހާއި މިހާރު ހިއްސާކޮށްފައިވާކަމަށެވެ.\nދިވެހިރާއްޖޭގެ ކުޅިވަރު ޤާނޫނެއް އެކުލަވާލާ ޢަމަލުކުރަން ފަށާފައިވަނީ 2015 ވަނަ އަހަރެވެ. މިއީ ރާއްޖޭގެ ކުޅިވަރުގެ ދާއިރާގައި ޙަރަކާތްތެރިވާ ފަރާތްތަކާއި ކުޅިވަރު ކުލަބު ޖަމްޢިއްޔާތައް ކުރިއަރުވާ، ޒަމާނީ ފެންވަރުގައި ރާއްޖޭގައި ޤައުމީ ކުޅިވަރު މަޖިލީހާއި މޯލްޑިވްސް ނޭޝެނެލް އިންސްޓިޓިއުޓް އޮފް ސްޕޯޓްސް ޤާއިމުކޮށް ރެގިއުލޭޓްކޮށް، ޤައުމީ ކުޅިވަރު އެސޯސިއޭޝަންތަކާއި ފެޑެރޭޝަންތައް އަދި މޯލްޑިވްސް އޮލިމްޕިކް ކޮމިޓީއަށް ލިބިދޭ ބާރުތައް ބަޔާންކުރާ ޤާނޫނެކެވެ. ނަމަވެސް މި ޤާނޫނު އޭގެ އެންމެ ފުރިހަމަގޮތުގައި ތަންފީޒުކުރުމުގައި ގޮންޖެހުންތަކެއް ހުރުމާއި، ކުޅިވަރުގެ ދާއިރާގައި ހަރަކާތްތެރިވާ ފަރާތްތަކުގެ ކަންބޮޑުވުންތަކެއް ހުރުމާއި ގުޅިގެން ޔޫތު މިނިސްޓްރީން ދަނީ އެ ޤާނޫނު އިސްލާޙުކުރުމުގެ މަސައްކަތް ކުރަމުންނެވެ.\nޕީ.އެސް.އެމް ނިއުސްގެ ރާއްޖެމިއަދު ޕްރޮގްރާމުގައި އެ މިނިސްޓްރީގެ ޑެޕިއުޓީ މިނިސްޓަރ އަޙްމަދު އިބްރާހީމް ވިދާޅުވީ، މިހާރު ޢަމަލުކުރަމުންދާ ކުޅިވަރު ޤާނޫނުގައި ރާއްޖޭގެ މާހައުލާއި، އަދި އިންޓަރނޭޝަނަލް ފެޑެރޭޝަންތަކުގެ އުޞޫލުތަކާ ތަޢާރަޒުވާ ބައެއް މާއްދާތައް އެބަހުރިކަމަށެވެ. އަދި ނިމިދިޔަ އަހަރުގެ ތެރޭގައި ސްޕޯޓްސް ކައުންސިލުގެ ފަރާތުން ޤާނޫނު އިސްލާޙުކުރުމަށްޓަކާ، މުޅި ޤާނޫނު ރިވިއުކޮށްފައިވާކަމަށް އޭނާ ވިދާޅުވިއެވެ. އެގޮތުން ރާއްޖޭގެ ކުޅިވަރުގެ ދާއިރާ އިތުރު ހަރުފަތަކަށް ގެންދެވޭނެ ގޮތްތަކަކީ ކޮބައިތޯ ބަލާ، އެ ދާއިރާ ލާމަރުކަޒުކުރުމަށް މުހިއްމު ބަދަލުތަކެއް ޤާނޫނަށް ގެނައުމަށް ހުށަހަޅާފައިވާނެކަމަށް ޑެޕިއުޓީ މިނިސްޓަރ ވިދާޅުވިއެވެ. އަދި ސަރުކާރުގެ ފަރާތުން ޤާނޫނަށް ގެންނަން ފެންނަ އިސްލާޙުތައް މިހާރު އެޓަރނީ ޖެނެރަލްގެ އޮފީހާއި ހިއްސާކޮށްފައިވާކަމަށްވެސް އަޙްމަދު އިބްރާހީމް ވިދާޅުވިއެވެ.\n"ރަށްރަށުގައިވެސް އެބަތިބި އިނގޭތޯ ވަރަށް ޓެލެންޓެޓް ކުދިން، އެ ކުދިން މީގެ ތެރެއަށްވަދެ، ދިވެހިރާއްޖޭގެ ކުޅިވަރުގެ ތެރެއަށް އިތުރު މީހުން ވައްދާ، މިކަން ކުރެވޭނެ ނިޒާމެއް ޤާއިމުކުރުމަކީ އަޅުގަނޑުމެންގެ އަމާޒެއް. އެގޮތުގެ މަތިން ޤާނޫނަށް ގެނައި އިސްލާޙުތަކަކީ ކުޅުންތެރިން އިތުރު ހަރުފަތަކަށް ގެންދެވޭނެ، ބައިނަލްއަޤްވާމީ މައިދާނުގައި އިތުރު ހަރުފަތަކަށް މިހާރަށްވުރެ ބޮޑަށް ގެނެވޭނެ ވިސްނުންތަކަކާ އެކީގައި ގެނެވިފައި ހުރި އިސްލާޙުތަކެއް. މިހާރު އަޅުގަނޑުމެން ވާނީ އެ އިސްލާޙުތައް އޭޖީ އޮފީހަށް ފޮނުވާފައި. އިރާދަކުރެއްވިއްޔާ މި ބަލަނީ ފުރިހަމަކުރަންޖެހޭ އިޖުރާޢަތުތައް ފުރިހަމަކުރުމަށްފަހު މަޖިލީހަށްގޮސް، އަޅުގަނޑުމެން ކުޅުންތެރިންނާއި، ޤައުމީ ކުޅިވަރު އެސޯސިއޭޝަންތަކާއި، މުޅި ކުޅިވަރު ކޮމިއުނިޓީ ބޭނުންވާގޮތަށް މި ޤާނޫނު ބައްޓަންވެގެންދާނެކަމަށް" ޑެޕިއުޓީ މިނިސްޓަރ ވިދާޅުވިއެވެ.\nނޭޝަނަލް މާރޝަލް އާރޓްސް ސެންޓަރ އަދި ހުޅުމާލެ ޓީ.ޓީ. ހޯލް ރައީސް ހުޅުއްވާދެއްވުން / ފައިލް ފޮޓޯ: ރައީސް އޮފީސް\nރާއްޖޭގެ ކުޅިވަރު އެސޯސިއޭޝަންތަކުގެ އިސް ވެރިންނާއި ނައިބު ރައީސް ފައިޞަލް ނަސީމް ބައްދަލުކުރެއްވުމުގެ ތެރެއިން | ފައިލް ފޮޓޯ: ރައީސް އޮފީސް\nޑެޕިއުޓީ މިނިސްޓަރ އަޙްމަދު އިބްރާހީމް ވިދާޅުވީ، މިހާރު އަމަލުކުރަމުންދާ ޤާނޫނުގައި ކުޅިވަރާބެހޭ މާ ބޮޑު އޮނިގަނޑެއް ފެންނަން ނެތްކަމަށެވެ. އެހެންކަމުން ޤައުމީ ކުޅިވަރު އޮނިގަނޑެއް އެކުލަވާލާ ކްލަބްތަކާ އެސޯސިއޭޝަންތައް އަދި ފެޑެރޭޝަންތައް ހިންގޭނެގޮތުގެ ތަފްޞީލު ޤާނޫނަށް ގެންނަ އިސްލާޙުތަކުގައި ހިމަނާފައިވާނެކަމަށް އަޙްމަދު އިބްރާހީމް ވިދާޅުވިއެވެ.\n"ޤައުމީ ކުޅިވަރު އޮނިގަނޑެއް އޭގެ ތެރޭގައި އަޅުގަނޑުމެން ހިމަނާފައިވާނެ. ޤައުމީ އެސޯސިއޭޝަންތައް، ފެޑެރޭޝަންތަކަށް ބަދަލުވާނެގޮތް ހިމަނާފައިވާނެ. އަދި ހަމަ އެއާއެކީގައި ކްލަބްތައް އުފެދޭނެގޮތްތަކާއި، އަދި އެކެޑަމީ އުފެދޭނެގޮތްތައް ހުންނާނެ. އަޅުގަނޑުމެން ބޮޑަށް ބަލާފައި ހުންނާނީ އިންޓަރނޭޝަނަލް ޓަރމްސްތައް ބޭނުންކޮށްގެން، ސްޕޯޓްސްގެ ދާއިރާއަށް އެ މަޙްފޫމްތައް ގެންނަން. އެއީ ކުޅިވަރަކީ ވަރަށް ތަފާތު ހުނަރެއް، ވަރަށް ތަފާތު ކަންތައްތަކެއް ހިމެނޭ ކަމެއްކަމުގައިވާތީ އަޅުގަނޑުމެންގެ ވިސްނުންހުރީ ކުޅިވަރު އޮނިގަނޑު ވީހާވެސް ބޮޑަށް ރައްޔިތުންނަށް ފަހުމްވާނެ އަދި ވީހާވެސް އިތުރު ހަރުފަތަކަށް ގެންދެވޭނެ ގޮތަކަށް ބައްޓަންކުރަން" ޑެޕިއުޓީ މިނިސްޓަރ ވިދާޅުވިއެވެ.\nކުޅިވަރުގެ ޤާނޫނަށް ގެންނަން ހުށަހަޅާފައިވާ މުހިއްމު އިސްލާޙުތަކުގެ ތެރޭގައި ކުޅިވަރުގެ ދާއިރާއިން މީހުން ބިނާކުރުމަށް ނޭޝެނަލް އިންސްޓިޓިއުޓް އޮފް ސްޕޯޓްސް ހަރުދަނާކުރުމާއި، ރާއްޖޭގައި ހައި ޕަރފޯމެންސް ސެންޓަރެއް ޤާއިމުކުރުން ހިމެނޭކަމަށް ޔޫތު މިނިސްޓްރީން ވިދާޅުވެއެވެ. އަދި ރާއްޖޭގައި މަނާބޭސް ބޭނުންކުރުމުގެ ކަންކަން މިހާރަށްވުރެ ހަރުދަނާކޮށް، މޯލްޑިވްސް ނޭޝެނަލް އެންޓި-ޑޯޕިންގ އެޖެންސީ، މަނާޑާގެ މަސައްކަތްތައްވެސް ފުޅާކުރުމަށް މުހިއްމު ކަންތައްތަކެއް ހިމަނާފައިވާނެކަމަށް އެ މިނިސްޓްރީން ވިދާޅުވެއެވެ. އެގޮތުން ރާއްޖޭގައި ފުރަތަމަ ފަހަރަށް މަނާޑާ ކޯޑެއް އެކުލަވާލާ، އެކޯޑު ވޯލްޑް އެންޓި-ޑޯޕިންގ އެޖެންސީވެސް ފާސްކުރައްވާފައިވާކަން ޔޫތު މިނިސްޓްރީން ވަނީ ފާހަގަކުރައްވާފައެވެ.\nބައިނަލްއަޤްވާމީ ޕޯޓަކާއެކު ފެލިވަރު ތަރައްޤީކުރުމުގެ ޢަމަލީ މަސައްކަތް އަންނަމަހު ފަށާނެ - މިފްކޯ\nކޯވިޑް-19 : ރާއްޖޭގައި އެންމެން ވެކްސިން ޖަހާކަށް މަޖުބޫރެއްނޫން


”ބަލިމަޑުކަން ބަދަލުވަނީ“ – ޑަބްލިޔުއެޗްއޯ – DhiDaily\n”ބަލިމަޑުކަން ބަދަލުވަނީ“ – ޑަބްލިޔުއެޗްއޯ\nދުނިޔޭގެ ސިއްހަތު ޖަމިއްޔާ އިން މިއަދު ވިދާޅުވި ގޮތުގައި ކޮރޯނާ ވައިރަހުގެ މިސްރާބު މިހާރު ވަނީ ބަދަލުވެފައެވެ. މި ބަލިމަޑުކަން މިހާރު މިވަނީ ބަދަލުވާން ފަށާފައެވެ. މިހެން ޑަބްލިޔުއެޗްއޯގެ އޮފިޝަލުން ވިދާޅުވާން ޖެހުނު އެންމެ ބޮޑު ސަބަބަކީ، މިހާރު މި ބަލި ޖެހޭ މީހުންގެ ޢުމުރަކީ 20،30 ނުވަތަ 40 އަހަރުގެ މީހުން ގިނަވުމެވެ.\nއޮފިޝަލުން ވިދާޅުވާ ގޮތުގައި މި މަހުގެ ތެރޭގައި ޒުވާނުންނަށް މި ބަލި ޖެހޭ މިންވަރު ދުނިޔޭގެ ނިސްބަތުން މިވަނީ އިތުރުވެފައެވެ. މީގެ ސަބަބުން މި ބަލީގައި ނުރައްކާވާ އުމުުރުން ދުވަސްވީ މީހުންނާއި، ބަލީގައި ބޮޑުވަރުވާ މީހުންނަށް ވަނީ އިތުރަށް ނުރައްކާވެފައެވެ. އަދި އާބާދީ ބޮޑެތި، ސިއްހީ ނިޒާމު ދަށް ތަންތަނުގައި މި ނުރައްކާ އަންނަނީ އިތުރުވަމުންނެވެ.\nޑަބްލިޔުއެޗްއޯގެ ޕެސިފިކް ރީޖަނަލް ޑިރެކްޓަރ ޓަކޭޝީ ކަސާއީ ވިދާޅުވަނީ މި ބަލި މިހާރު ގިނައިން ޖެހެނީ ޒުވާނުންނަށެވެ. އަދި މި ބަލި ޖެހިފައިވާކަން ނޭނގި، މި މީހުން މިދަނީ މި ބަލި އިތުރަށް ފަތުރަމުންނެވެ.\nގިނަ ޤައުމުތަކުގައި ކޭސްތައް ވަނީ އިތުރުވާން ފަށާފައެވެ. ޤައުމުތަކުން ހަރުކަށި ފިޔަވަޅުތައް އެޅުމަށް ހަރަކާތްތެރިވަމުން ދާއިރު، ވެކްސިން އުފައްދާ ކުންފުނިތަކުން ދަނީ ރެޔާއި ދުވާލު ވެކްސިންއެއް އުފެއްދުމަށް މަސައްކަތްކުރަމުންނެވެ.\nކުރިން ވައިރަސް ކޮންޓްރޯލުކުރެވިފައިވާ ޤައުމުތަކުގެ ގޮތުގައި ބެލެވިފައިވާ ގިނަ ޤައުމުތަކެއްގައި އަނެއްކާވެސް ބަލި ޖެހޭ މީހުންގެ އަދަދު މިދަނީ އިތުރުވަމުންނެވެ. އެގޮތުން ވިއެޓްނާމްގައި ޤައުމުގެ އެތެރޭގެ ކޭހެއް ނުފެނި3މަސް ދުވަހަށް ފަހު އަނެއްކާވެސް ވަނީ ބަލިޖެހޭ މީހުންގެ އަދަދު އިތުރުވާންފަށާފައެވެ. ޑަބްލިޔުއެޗްއޯ އިން ވަނީ ވެކްސިން އުފައްދާ ކުންފުނިތަަކަށްވެސް ސަމާލިވުމަށް އަންގާފައިއެވެ. ކުރަން ޖެހޭ ތަހުލީލުތަށް ރަނގަޅަށްކުރުމަށްފަހު ވެކްސިންއެއް ތައްޔާރު ކުރުމުގެ މުހިންމުކަމަށްވަނީ ވަރަށް ބޮޑަށް ބާރު އަޅުއްވާފައެެވެ.


Majilis Jalsaathah mimahu 25 gai fashanee Majilis Jalsaathah mimahu 25 gai fashanee\nމަޖިލީހުގެ ޖަލްސާތައް މިމަހު 25 ގައި ފަށަނީ\nރައްޔިތުންގެ މަޖިލީހުގެ ޖަލްސާތައް މިމަހުގެ 25ވަނަ ދުވަހު ބާއްވަން މަޖިލީހުގެ ރައީސް ނިންމަވައިފިއެވެ.\nމިގޮތަށް ނިންމެވީ މަޖިލީހުގެ ޖަލްސާތައް ބާއްވާނެ ދުވަހެއް ކަނޑައެޅުމަށް ސިޔާސީ ޕާޓީތަކުގެ ޕާލިމަންޓްރީ ގްރޫޕްތަކުގެ ލީޑަރުންނާއެކު މިއަދު ބޭއްވެވި ބައްދަލުކުރެއްވުމުގައެވެ.\nރައްޔިތުންގެ މަޖިލިސް މިއަހަރަށް ހުޅުވާފައިވަނީ މިމަހުގެ ހަތްވަނަ ދުވަހުއެވެ. ނަމަވެސްއޭގެ ފަހުން ޖަލްސާތައް ކުރިއަށް ގެންގޮސްފައެއްނުވެއެވެ.\nމިމަހުގެ ފަންސަވީސް ވަނަ ދުވަހުން ފެށިގެން ޖަލްސާތައް ކުރިއަށް ގެންދިއުމަށް ނިންމެވީ، މަޖިލީހުގެ އިދާރާ މަރާމާތުކުރުމުގެ މަސައްކަތް ކުރިއަށްދާތީ އެހާތަނަށް އެމަސައްކަތްތައް ނިންމާލެވޭނެކަމަށް ލަފާކުރެވޭތީކަމަށް މަޖިލީހުގެ އިދާރާއިން މަޢޫލޫމާތުދެއްވައެވެ.\nމި ދައުރުގައި ރައްޔިތުންގެ މަޖިލީހުން ފާސްކުރުމަށް ހަމަޖެހިފައިވާ ބައެއް ބިލްތަކުގެ ތެރޭގައި ނުޙައްޤުން މުއްސަނދިކަން ހޯދައި ލިބިގަތުމާއި، ކޮރަޕްޝަން ހުއްޓުވުމުގެ ފިޔަވަޅެއްގެ ގޮތުން، ޤާނޫނުލްޢުޤޫބާތަށް އެ ކުށް އިތުރުކުރުމުގެ ބިލާއި، ކޮރަޕްޝަންގެ ޢަމަލުތައް ހާމަކުރާ މީހުން ރައްކައުތެރިކުރުމުގެ ބިލާއި، ދިވެހިރާއްޖޭގެ ޤާނޫނީ ޚިދުމަތުގެ ބިލު ހިމެނެއެވެ. މީގެ އިތުރުން ކުޑަކުދީންގެ ޢަދުލުގެ ބިލްވެސް މިދައުރުގައި މަޖިލީހަށް ހުށަހަޅުއްވާނެކަމަށް ސަރުކާރުން ވިދާޅުވެއެވެ. ޢާނމުގޮތެއްގައި މަޖިލީހުގެ ޖަލްސާތައް ބާއްވަނީ ހޯމަ، އަންގާ އަދި ބުދަ ދުވަހުއެވެ.\nމަޖިލީހުގެ ޖަލްސާތައް ތިން ދައުރަކަށް ބަހާލައިގެން ކުރިއަށް ގެންދާއިރު، މަޖިލީހުގެ ޤަވާއިދުގެ 16ވަނަ މާއްދާގައި ބަޔާންކޮށްފައިވަނީ ފުރަތަމަ ދައުރު ހިނގާނީ ފެބުރުއަރީ މަހުން ފެށިގެން އޭޕްރީލް މަހުގެ ނިޔަލަށްކަމަށެވެ. މިއީ މިހާރު ހިނގަމުންދާ 18 ވަނަ ރައްޔިތުންގެ މަޖިލީހުގެ ފަހު ދައުރުއެވެ. އަދި އަންނަ އޭޕްރީލް މަހު ބާއްވާ މަޖިލީހުގެ އިންތިޚާބުގައި، އަލަށް އިންތިޚާބުވާ މެންބަރުންނާއެކު ނަވާރަ ވަނަ ރައްޔިތުންގެ މަޖިލިސް ފެށޭނީ ޖޫން މަހުގެ ތެރޭގައެވެ.


Party thakakee heyo gothugai gaumu hingumuge ehmme muhimmu muasasaa: Nasheed | Jazeera\tޕާޓީތަކަކީ ހެޔޮ ގޮތުގައި ގައުމު ހިންގުމުގެ އެންމެ މުހިންމު މުއައްސަސާ: ނަޝީދު - Jazeera\nޕާޓީތަކަކީ ހެޔޮ ގޮތުގައި ގައުމު ހިންގުމުގެ އެންމެ މުހިންމު މުއައްސަސާ: ނަޝީދު\nހެޔޮ ގޮތުގައި ގައުމެއް ހިންގުމުގެ އެންމެ މުހިންމު އެއް މުއައްސަސާއަކީ ސިޔާސީ ޕާޓީތައް ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވީ، އަދާލަތު ޕާޓީ އަށް ރައިސާއި ނައިބް ރައީސް އިންތިހާބު ކުރަން ބާއްވާ، ރިޔާސީ އިންތިހާބު މިއަދު ކުރިއަށް ދާތީ އެކަމަށް އިޝާރާތް ކުރައްވަމުންނެވެ. އެގޮތުން، އަދާލަތު ޕާޓީގެ އެތެރޭގެ އިންތިހާބުގައި ވޯޓު ދެއްވާ އެ ޕާޓީގެ ހުރިހާ މެންބަރުންނަށް ރައީސް ނަޝީދު ވަނީ މަރުހަބާ ކިޔާފައެވެ.\n— Mohamed Nasheed (@MohamedNasheed) January 30, 2021\nމީގެއިތުރުންވެސް، ގައުމެއް ހިންގުމުގައި ސިޔާސީ ޕާޓީތަކުގެ ދައުރު މުހިންމުކަން ފާހަގަ ކުރައްވަމުން ރައީސް ނަޝީދު ވިދާޅުވީ، ހެޔޮ ގޮތުގައި ގައުމެއް ހިންގުމުގައި އެންމެ މުހިންމު ދައުރެއް އަދާކުރާ އެއް މުއައްސަސާއަކީ އިންތިޒާމުވެގެން ހިންގޭ ސުލްހަވެރި ސިޔާސީ ހަރަކާތްކަމަށެވެ.\nއަދާލަތުގެ ރައީސް ކަމުގެ މަގާމަށް ވާދަކުރައްވަނީ ހޯމް މިނިސްޓަރު އިމްރާން އަބްދުﷲ ގެ އިތުރުން އިސްލާމިކް މިނިސްޓަރު ޑރ. އަހުމަދު ޒާހިރު އަލީއެވެ.


"Resident Evil" ge reboot ge direction Johannes Roberts ah | Mihaaru\nޖޮހޮނެސް ރޮބަޓްސް: "ރެޒިޑެންޓް އިވިލް" ގެ ރިބޫޓް ލިޔެ، ޑައިރެކްޓް ކުރާނެ.\n"ރެޒިޑެންޓް އީވިލް"ގެ ރިބޫޓްގެ ޑައިރެކްޝަން ޖޮހަނެސް އަށް\n07 ޑިސެމްބަރ 2018 - 09:11\nދެހާސް ދޭކުން ފެށިގެން ބެލުންތެރިންނަށް ގެނެސް ދެމުން އަންނަ ކާމިޔާބު އެކްޝަން/ހޮރޯ ފިލްމު "ރެޒިޑެންޓް އީވިލް" ގެ ރިބޫޓް ވާޝަންގެ ޑައިރެކްޝަން ޖޮހަނެސް ރޮބަޓްސްއާ ހަވާލުކޮށްފި އެވެ.\nމި ފިލްމު ޕްރޮޑިއުސް ކުރާ ކޮންސްޓެޓިން ފިލްމްސް އިން ބުނީ ގޮތުގައި "ރެޒިޓެންޑް އިވިލް" މި ފަހަރު ލިޔާނީ ވެސް ޖޮހެނަސް އެވެ. އޭނާއަކީ މިދިޔަ އަހަރު ރިލީޒް ކުރި ބިރުވެރި ފިލްމު "47 މީޓާސް ޑައުން" ގެ ޑައިރެކްޓަރެވެ.\nއެ ފިލްމުގެ ސީކުއެލް "47 މީޓާސް ޑައުން: ދަ ނެކްސްޓް ޗެޕްޓާ" ގެ މަސައްކަތް ވެސް ކުރަމުން އަންނަ ޖޮހޮނެސް "ރެޒިޑެންޓް އީވިލް" ގެ މަސައްކަތް ފަށާނީ އަންނަ އަހަރު އެވެ.\nމަޝްހޫރު ކްލަސިކް ވީޑިއޯ ގޭމަށް ބިނާކޮށް ގެނެސް ދޭން ފެށި "ރެޒިޑެންޓް އީވީލް" ސީރީޒްގެ ހަ ފިލްމެއް މިހާތަނަށް ރިލީޒްކޮށްފައިވެ އެވެ. އެއީ ޕޯލް ޑަބްލިއު އެސް އެންޑާސަން ޑައިރެކްޓް ކުރި ރެޒިޑެންޓް އިވިލް: ފައިނަލް ޗެޕްޓާ (2016)، ރެޓްރިބިއުޝަން (2012)، އާފްޓަލައިފް (2010) އާއި "ރެޒިޑެންޓް އީވިލް" ގެ ނަމުގައި 2002 ގައި ގެނެސް ދިން މި ސިލްސިލާގެ ފުރަތަމަ ފިލްމާއި އެލެގްޒެންޑާ ވިޓް 2004 ގައި ގެނެސް ދިން "އެޕޮކެލިޕްސް" ގެ އިތުރުން ރަސަލް މަލްކޭ ޑައިރެކްޓް ކުރި "އެކްސްޓިންކްޝަން" (2007) އެވެ.\n2016 ގައި ރިލީޒް ކުރި "ރެޒިޑެންޓް އީވިލް: ދަ ފައިނަލް ޗެޕްޓާ"ގެ ޓްރެއިލާއެއް.\nމި ހަ ފިލްމަށް ބޮކްސް އޮފީހުގައި ޖުމްލަ 1.2 ބިލިއަން ޑޮލަރުގެ އާމްދަނީއެއް ލިބިފައިވެ އެވެ.\n"ރެޒިޑެންޓް އިވިލް" ގެ ފިލްމުތަކުގެ މައިގަނޑު ރޯލް ކުޅެފައި ވަނީ މިލާ ޖޮވޮވިޗް ކަމަށް ވިޔަސް، ރީބޫޓް ވާޝަން ގެނެސް ދޭނީ އާ ކާސްޓަކާ އެކުގަ އެވެ. އެކަމަކު ކާސްޓުން އަދި އިއުލާނެއް ނުކުރެ އެވެ. އަދި ފިލްމު ސިނަމާތަކަށް ގެންނާނެ ތާރީހެއް ވެސް ހާމައެއް ނުކުރެ އެވެ.


ޔޫރަޕުގެ ގިނަ ޤައުމުތަކަކުން އެސްޓްރާޒެނެކާ ވެކްސިން ބޭނުން ކުރުން މަނާކޮށްފި! - Sandhaanu\nޔޫރަޕުގެ ގިނަ ޤައުމުތަކަކުން އެސްޓްރާޒެނެކާ ވެކްސިން ބޭނުން ކުރުން މަނާކޮށްފި!\nކޮވިޑް 19 އިން ރައްކާތެރި ވުމަށް ޖަހަމުން އައި އެސްޓްރާޒެނެކާ ކޮވިޑް 19 ގެ ވެކްސިން ބޭނުންކުރުން ޔޫރަޕުގެ ގިނަ ޤައުމުތަކަކުން މަނާކޮށްފި އެވެ. އެސްޓްރާޒެނެކާ ވެކްސިން ބޭނުން ކުރުން މަނާކޮށްފައިވަނީ ފީޓަލް ބްލަޑް ކްލޮޓިން ގެ ގިނަ މައްސަލަ ތަކެއް ވެކްސިން ޖެހި ފަރާތް ތަކުން ރިޕޯޓް ކުރުމާއި ގުޅިގެންނެވެ.\nނިމިދިޔަ ހަފްތާގެ ބުރާސްފަތި ދުވަހު ޑެންމާކް އިން ވެސް ވަނީ ވެކްސިން ބޭނުން ކުރުން މަނާ ކޮށްފައެވެ. ޑެނިޝް ހެލްތު އެންޑް މެޑިސިން އޮތޯރިޓީ އިން ބުނެފައިވަނީ ވެކްސިން ގިނަ ފަރާތްތަކަކުން ލޭގަނޑު ވުމުގެ މައްސަލަ ތައް ރިޕޯޓް ކުރުމާއި ގުޅިގެން، ޔޫރަޕިއަން މެޑިސިން އެޖެންސީ (އީ.އެމް.އޭ) އިން އަންނަނީ އެކަން ތަޙްޤީޤް ކުރަމުންނެވެ. 14 ދުވަހުގެ މުއްދަތަކަށް އެސްޓްރާޒެނެކާ ވެކްސިން ދިނުން ހުއްޓާލުމަށް ފަހު އަލުން ވެކްސިން ޖެހި ފަރާތް ތަކުގެ އެސެސްމަންޓް ހަދާނެ ކަމަށްވެސް ޑެނިޝް ހެލްތު މެޑިސިން އޮތޯރިޓީ އިން ވަނީ ބުނެފަ އެވެ.\nޑެންމާކް ގެ އިތުރުން ނޯރވޭ އަދި އިޓަލީ އިން ވެސް ވަނީ އެސްޓްރާޒެނެކާ ވެކްސިން ދިނުން މިދިޔަ ބުރާސްފަތި ދުވަހު ހުއްޓާލާފައެވެ.\nޑެންމާކް ގެ ޑެނިޝް ހެލްތު އެންޑް މެޑިސިން އޮތޯރިޓީ އިން ނިންމި ނިންމުމަކީ ރައްކާތެރި ވުމުގެ ގޮތުން އެޅި ފިޔަވަޅެއް ކަމަށާއި، ލޭ ގަނޑުވާން މެދުވެރިވީ ވެކްސިން ގެ ސަބަބުން ކަމެއް އަދި އެއްކޮށް ޔަޤީން ނުވާ ކަމަށް، ޔޫކޭ ގެ މެޑިސިން އެންޑް ހެލްތު ކެއާ ޕްރޮޑަކްޓްސް ރެގިއުލޭޓަރީ އެޖެންސީ (އެމް.އެޗް.އާރް.އޭ) ގެ ޑޮކްޓަރ ފިލް ބްރަޔަން ވަނީ ވިދާޅުވެފަ އެވެ.


China In Mars Ah Fonuvi Ulhandhun Selfie Thakeh Nagaifi - Vaguthu\nމާސް އަށް ޗައިނާ އިން ފޮނުވާފައިވާ އުޅަނދު "ޒުރޮންގް" ރޯވާ މާސްގެ ބިމުގައި މަސައްކަތް ފެށިތާ މަސް ދުވަސް ފަހުން މާސްގައި އެއުޅަނދުން ނަގާފައިވާ ސެލްފީތަކެއް ޗައިނާ އިން އާއްމުކޮށްފިއެވެ.\nޗައިނާ އިން މާސް އަށް ފޮނުވި އުޅަނދުގެ ސެލްފީތަކުން ފެންނަނީ ޗައިނާގެ ދިދަ ޖަހާފައިވާ އުޅަނދު ފެންނަ ގޮތައް ނަގާފައިވާ ފޮޓޯތަކެކެވެ.\nޗައިނާގެ އުޅަނދަކީ 33 ފޫޓްގެ ބޮޑު އުޅަނދެކެވެ. މިއުޅަނދުގައި ރޮބޮޓެއް ވެސް ހިމެނެއެވެ. މިއީ ޗައިނާގެ ނޭޝަނަލް ސްޕޭސް އެޑްމިނިސްޓްރޭޝަން (ސީއެންއެސްއޭ) އިން މާސް އަށް ފޮނުވި އެންމެ ފުރިހަމަ އުޅަނދެވެ.\nތިން މަސް ދުވަހު މާސްގެ އޯބިޓްގައި ދަތުރު ކުރުމަށްފަހު ޒުރޮންގް މާސްގެ ބިމުގައި ޖައްސާފައި ވަނީ މެއި މަހުގެ 15 ވަނަ ދުވަހު އެވެ. މިއުޅަނދު ޖައްސާފައި ވަނީ މާސްގެ އެންމެ އުތުރުން އޮންނަ ސަރަހައްދުގައެވެ.\nމިއުޅަނދުން ކުރާނެ އެންމެ މުހިއްމު މަސައްކަތަކީ މާސްގައި އެއްވެސް ދުވަސްވަރެއްގައި ފެން ނުވަތަ އައިސް ހުރިތޯ ބެލުމުގެ މަސައްކަތް ކަމަށް ޗައިނާ އިން ވަނީ ބުނެފައެވެ. އުޅަނދުގައި ހަރުކޮށްފައިވާ ރާޑަރު ސިސްޓަމްގެ ސަބަބުން ފެނާއި އައިސް ހުރިނަމަ އެކަން ދެނެގަންނާނެ ކަމަށް ޗައިނާ އިން ބުނެއެވެ.\nޗައިނާ އަކީ މާސްއަށް އުޅަނދެއް ފޮނުވި ދެވަނަ ގައުމެވެ.\nޗައިނާ އާއި އެންމެ ވާދަވެރި އެމެރިކާ އިން ވެސް މިހާރު މާސްއަށް ފޮނުވާފައިވާ އުޅަނދަކުން ދިރާސާތަކެއް ކުރަމުން އެބަގެންދެއެވެ. އެމެރިކާ އިން މާސްއަށް ފޮނުވާފައިވާ އުޅަނދުގައި ހެލިކޮޕްޓަރެއް ވެސް ހިމެނެއެވެ. އެހެލިކޮޕްޓަރު މިހާރު ވަނީ މާސްގައި އުދުހިފައެވެ، މިއީ މާސްގައި ހެލިކޮޕްޓަރެއް އުދުއްސި ފުރަތަމަ ފަހަރެވެ. ނާސާގެ އުޅަނދުން ހިލައާއި ވެލި ނަގައިގެން 2031 ވަނަ އަހަރު އެނބުރި ދުނިޔެއަށް އަންނާނެ ކަމަށް ނާސާ އިން ބުނެއެވެ.


ވާހަކަ : އަތަމަނަ ހުރާގެ ޝަކުވާ\nއަތަމަނަ ހުރާގެ ޝަކުވާ\n13 އޭޕްރިލް 2021 | އަންގާރަ 09:56\nނެތުމުގެ ތެރޭން އުފެދިގެން، އަނދިރީގެ ތެރޭން އަލިކަމުގެ ތެރެއަށް ނުކުމެވުނު ހިނދު މިފެންނަ އަޖައިބުކަމުގެ ބޮޑުކަމާއެވެ. ބުނާތީ އަހަމެވެ. މިބިމުގެ ޙަޔާތަށް ފެށުނުތާ އަށްސަތޭކަ މިލިޔަން އަހަރަށްވުރެ ގިނަ ވެދާނެއެވެ. ކުރިއެރުމުގެ ޤާނޫނުގައިވާ ގޮތުގެމަތީން އެންމެ ކުދި ފަނިފަކުސައިން ފެށިގެން ހަފާކެއުމަށް ބާރުގަދަ ގުނަވަންތައް ލިބިފައިވާ ސޫފިތައް ކަނޑާއި އެއްގަމުގައިވެއެވެ. ކުރީން އުފެދުނު ސޫފިތަކާއި، ފަހުގެ މަޚުލޫޤުންކުރެ ބަލިކޮންމެ އެއްޗަކަށް އެއަށްވުރެ ގަދަ ކޮންމެ ސޫތްޕެއް ބާރު ހިންގާނެއެވެ.\nއާއެކެވެ! ކަންވެގެން ދިޔައީވެސް ހަމަ އެހެންނެވެ. އަހަންނަށް މިފެންނަނީ އަޖައިބު ދުނިޔެއެކެވެ. މާސިންގާ ކަނޑުން ފުރަތަމަ އަހަރެން ދެކެންފެށީ ފިރުޢައުނު މުދަލާއި، ހުހިވައް އަދި މޮލަސްކާއި މިކަހަލަ އެއްޗިއްސެވެ. މިތަކެތީގެ ފަހަތުން މައިކަށިލީ ކުދިބޮޑު އެކިސިފައިގެ ސޫފިތައް އަންނާތީ ފެނުނެވެ. މިޒަމާންތަކުގައި އަހަރެން ވަނީ ކަނޑު އަޑީގައެވެ. އޭގެ ފަހުން އަލިކަމުގެ ތެރޭގައި ހަރުފަތަކާއި މަންމަލި ޖަނަވާރުތައް ފެނިގެންފިއެވެ. ދިރުން އުފެދުނު މިމަޚުލޫޤުން ކުރެ ޖިސްމާނީ ހަތިޔާރާއި ބޯތޮށިގަނޑު ލިބިފައިވާ އެއްޗެހި މިވާ ހޫނާއި ފިނީގެ އަސަރުތައް އިޙުސާސްކުރާލެއް ކުޑަކަމަށް ފެނުނެވެ.\nބުނަންހެއްޔެވެ؟ ދެން މިޙައިވާނު ތަކުންގެ ބައިވަރުގަނޑެއް މަގޭ ބުރަކަށިމައްޗަށް އަރައިގަތެވެ. ޙައިވާނާތާއި ނަބާތާތު އަދި ޖަމާދާތުގެ ތަންމައްޗަކަށް އަހަރެން ހަދައިފިއެވެ. މިފެނުނުހާ މަޚުލޫޤުންގެ ތެރެއިން އެންމެ ބޮޑު އަޖައިބަކީ ދެން މިއައި އިންސާނުންނެވެ. އެމީހުން އައީ ދައުވާއަކާއިގެންނެވެ. ޖެހިލުމެއްނެތި އެބުނަނީ، ވަނިވިހާތް ވާހާ އެއްޗެއްގެ ވެރިންނަކީ އެމީހުންކަމަށެވެ. އަދި ކީއްހެއްޔެވެ! އެމީހުންގެ ވެރިންނަކީވެސް އެމީހުންނޯލައެވެ. އަދި ބުނެއެވެ! އެންމެ ގަދަ މީހަކީ ދިރިއުޅުމޭ މިކިޔާ ހަނގުރާމައިގައި އެފަހަރަކަށް އެންމެގަދަ ބާރެއް ކާމިޔާބުކުރި މީހެކެވެ.\nވިސްނާށެވެ! އިންސާނުން އައިސް އަހަރެންގެ ބުރަކަށިމައްޗަށް އެރުމާއެކު ހަމަހިމޭން ކަމުގެ ދުވަސްތައް ހިނގައްޖެއެވެ. އެމީހުން ހިތައްއެރި ކޮންމެ ގޮތަކަށް އުޅެން ފަށައިފިއެވެ. ބޭރިއާއި، ކަހަނބާއި، ޅެލާ، މިހެންގޮސް އެމީހުންގެ ކަށިތަކަށްވުރެ އެތައްބައެއް ބާރުގަދަ އަދި ވަރުހެސަ ޖަނަވާރުތައްވެސް މިރަށުން ފައްސައިނަގައިލިއެވެ. ބިންހިމަ ގަހުން ފެށިގެން ނިކަބިލީއްސަށް ގަސްތައްވެސް ކޮށާ އުކާލާ ބިން އަލިކުރަނީއެވެ. ރަށްތައް އުފެދިގެން އައި ހިލަ ދަމޫގަނޑުން ފެންމައްޗަށް ހިކިފައިވާ އާނު ބިންތައް އެމީހުން ބޭނުންގޮތަކަށް ތަޅާ ކޮށައި ހެދުމުގައި، ދޭހާ އަތްވާއި ފިނީގައި އެއްވެސް ދާ ފަރާއެއް ނެތި އަހަރެން އޮންނަން ޖައްސައިފިއެވެ.\nކަނޑާއި އެއްގަމުގައި ދަރިމައިވެ، ވިހާބޮޑުވެ، ދިރިއުޅުނު ޖަނަވާރުތައް އަހަރެންގެ ބަނޑުދޮށުން ނުކުމެގެން ފަޅުތެރޭން ފުންވެގެން ކަނޑު ތެރެއަށް ގޮސް އޮބާލައިފިއެވެ. "ގަހާ ވެލާނަލަ ކުލަރީތި ވާގޮތުން" ހެދިފައިވާ ބަގީޗާތައް ހިކި ސަހަރާއަކަށް ބަދަލުވަމުންދާތީ، މިދިޔަހާ ޒަމާންތަކުގައި އެކަނިވެރިކަން ފިލުވައިދިން މިއުޒިކީ ދޫނިތަކާއި ކުލަ ރީތި ކޮކާތައް "ވަހާދުވާރަހަލާމީރު މާތަކާއި" އެކު އަބަދަށްޓަކައި މިވަޒަން ދޫކޮށްލައިފިއެވެ. މިބިމުގައި އިންސާން ހަށިފޮޅާލާ ކޮންމެފަހަރަކު، ސޫފިތަކާއި ގަސްގަހާގެހީގެ އެތަކެއް ދަރިކޮޅެއް އުވި ހުސްވެގެން އެބަދެއެވެ.\nއަހާށެވެ! ޤަރުނުތަކެއް ހިނގަމުން އަދިވެސް އެއްދުވަހަކު ގޮވާލި އަޑު އިވުނެވެ. ފިރިވިކަރާގައި (ޔޫރަޕްގައި) ޞިނާޢީ އިންޤިލާބެއް އަތުވެއްޖެޔޯލައެވެ! ދެނަކާ ދެނެއްނެތެވެ! ހުޅަނގުން އިރުމައްޗަށް މިއައި ދުވަހަކު ނުދެކޭ ބާރު އޮޔާއި، ގަދަރުދައިގެ ނަތީޖާއަކަށްވީ، މަގޭ ބުރަކަށި މަތީގައި މީސްގަނޑުގެ އުނދަގޫ އެއްހާސް ގުނަ ބޮޑުވުމެވެ. މޭސްތިރިކަމުގެ ސިކުނޑީގައި ރޭވިގެން ބުއްދީގެ ބާރުން ނެރުނު ޙިކްމަތްތަކަކުން އަތްފައިގެ ޙަރަކާތް މުޅިން ލުއިކޮށްލައިގެން އެމީހުންގެ ބޭނުންތައް ފުއްދާނެ ގޮތް ހޯދިއެވެ. ރޭގަނޑުގެ އަނދިރިކަމުގެ ތެރެއަށް ދުވާލުގެ އަލިކަން ވައްދައިފިއެވެ. ކަނޑުގެ ލޮނުން ފެން ނެރެފިއެވެ. އެކަތައާއި ހިލަ މަށިގަނޑެކޭ އެއްފަދައިން ބޭނުންގޮތަކަށް މޮޑެ މަދު ސިކުންތުކޮޅެއްގެ ތެރޭގައި ބޭނުން ސިފައެއް އެބަފެނެއެވެ. ދިރިއުޅުމުގެ ބޭނުންތައް ފުއްދުމުގައި ރެއާއި ދުވާލުގެ ވަގުތު ނޭވާއެއްލާހާ ހިނދުކޮޅަކަށް ހަދައިފި ކަހަލައެވެ.\nއަތަމަނަހުރާގެ ޝަކުވާއަކީ، މިގޮނޑު ދޮށަށް ލަގުވާތެލާއި، އުކާލާ ޖަސްތާއި ދަގަނޑުގެ ސާމާނުތައް ފަޅުތެރޭގައި ރޯކަން ހުރެގެން ހެދެމުންދާ މުރަކަތަކާއި ގައުތައް މަރަމުން ދާތީ ކުރާ ޝަކުވާ އެވެ. އަދި މިކަމުން މަސްމަހާމެހީގެ ކާނާ ހުސްވެ ވިހަ އަސަރުތައް ފެތުރިގެން މިތާ ދިރިތިބިހާ އެއްޗެއް ނައްތާލާތީއެވެ. ކުޅަދުންވަންތަކަމުގެ މިޙަޔާތު މުޅިން ނެތިދާނީ ހެއްޔެވެ؟ ދަގަނޑުގެ ބޮޑެތި މެޝިންތަކާއި، ސަވާރީން އަދި އިމާރާތްކުރުމުގެ ހިލައާއި ދަގަނޑުން މަގޭބުރަކަށިމަތި އަންބާރީ އަރުވަމުންގޮސް މިބިމުގެ ސަތުޙަފުރި، އަދި މައްޗަށް ހުސްތަން އޮތުމުން އުޑާވާހަކަ ގޮވާ ހިސާބަށް އަރުވާއިރު އަޑީގައި މަގޭފައި ވިދިފައިވަނީ، ކިހިނެއްތޯ ބަލާލީމު ހެއްޔެވެ؟އަދި މިއަށްވުރެވެސް ބޮޑު ނުރައްކަލަކީ މި ކުޑަކުޑަ ރަށަކީ ތުލުން 29. 73 (އުއްތަރަ) ޢަރުޝުން 12 04 (ފޫރުއްބަ) ގައިވާ އަތަމަނަ ހުރައެވެ. މީސްތަކުންގެ ދިރިއުޅުން ބާއްޖަވެރިކުރުމުގައި، މިހުރިހާ މަޚްލޫގުން ދިރިތިބުމަށް ބޭނުންވާ ވަޔާއި ފެން ވިހަވެގެން މިދަނީއެވެ. ދެން ހަދާނީ ކިހިނެއް ހެއްޔެއެވެ؟!


Malen Nagaa Feeaa Ehvaruge Fee-eh Negumakee Insaaf tho ?\nމިދުއްވެނީ ރަށެއްގެ ފުއްޓަރު ގާތައް މަތީގައޭ ...\nby vomadmin December 3, 2018\nމީދޫގެ މަގުތަކުގެ ވާހަކައަކީ ދައްކާ ކޮޅުންލާނެ ވާހަކައެއް ނޫނެވެ. އެތައް ބަޔަކު އެކިއެކި ހާޖަތްތައް ފުއްދުމަށް ދުވާލަކު އެތައް ފަހަރަކު ބޭނުންކުރަންޖެހޭ ރަށުގެ މަގު\nތަކަކީ އިރުވައި މޫސުމުގައި ވިޔަސް ހުޅަނގު މޫސުމުގައިވިޔަސް މާ ހިތްފަސޭހަ މަގުތަކެއް ނޫނެވެ. އަދި ވަކިން ހާއްސަކޮށް ވިއްސާރަވެއްޖެނަމަ މަގުތަކުގެ ބޭނުން ހިފުން އެއީ ނުކޮށް ނުވިއްޔާ ކުރަން ހެޔޮވާވަރުގެ ކަމެއް ނޫނެވެ.\nވިއްސާރައިގެ އަސަރު ކޮށްފިނަމަ މުޅި މަގުތަކުގައި އޮންނަނީ ފެންގަނޑު ހެދި ޗަކަ ވެފައެވެ. ފައި ތެންމާނުލާ މަގުން ހިނގުން އޮންނަނީ ދަތިކަމަކަށް ވެފައެވެ. ވަކިން ހާއްސަކޮށް ގިނަބަޔަކު ބޭނުން ކުރާ ބޮޑު ދެމަގު ކަމަށްވާ ބަހާއުއްދީންމަގާއި މަޖުދުއްދީން މަގުގައި ހެދިފައިހުންނަ ކުދި ވަޅުތަކުގެ ސަބަބުން އާންމުންނަށް ވަނީ ބޮޑު އުނދަގުލަކަށް ވެފައެވެ. ސައިކަލު ދުއްވަމުން ދާއިރު މިދުއްވެނީ ރަށެއްގެ ފުއްޓަރު ގާތައް މަތީގައޭ ހީވާފަހަރުވެސް މަދެއްނޫނެވެ. މާބަނޑު އަންހެނުން މިއިން މަގަކުން އެއްގަމު އުޅަނދެއްގައި ދަތުރުކޮށްފި ނަމަ ދަތުރު ނިމުމުގެ ކުރިން ނުވިހާ ހުރެދާނެބާއޭ ހީވާ ފަހަރުވެސް އާދެއެވެ.\nމީދޫގެ އާބާދީ ބޮޑު އެއް ރަށުގައި ދިރިއުޅެމުންއަންނައިރު އެމީހުންގެ ތެރެއިން ބައެއް މީހުން ފޮނި އުއްމީދުގައި ބޮޑު އަގުގައި ގަންނަ ކާރާއި ސައިކަލު ފަދަ ވެހިކަލްތައް ގެނެސް ދުއްވަން މިޖެހެނީ ބޮޑެތި އޮޅުތައްކަހަލަ މަގުތަކުގައެވެ ތިމާގެ ލޯބިވެރިޔާ ފަދައިން ގެންގުޅޭ މި ވެހިކަލްތައް މިފަދަ މަގުތަކުގައި ދުއްވަންޖެހުމުން މާގިނަ ދުވަސްތަކެއްނުވެ ބާވެ ހަލާކުވަމުން ދެއެވެ. މާލޭގައި5އަހަރު ދުއްވާފައިވާ ވެހިކަލެކޭ މީދޫގައި އަހަރުދުއްވާ ވެހިކަލެކޭ ތަފާތެއް ނެތެވެ. އެހާވެސް މަގުގެ ހާލު ބޮޑެވެ.\nމަގުކޮންމިގޮތަކަށް އޮތަސް ވެހިކަލްތަކުން ރައްޔިތުމީހާގެ އަތުން ސަރުކާރަށް ދައްކަންޖެހޭ ހުރިހާ ފީއެއް ބަރާބަރަށް ދައްކަންޖެހެއެވެ. ނިކަމެތި ރައްޔިތުމީހާ މި ދެންނެވި ފީތައް ނުދައްކައިފި ނަމަ ޖޫރިމަނާތައް ކޮށް މުޅި މީހާގެ “ހަން” ދަމާލައެވެ. އެހެންނަމަވެސް ސަރުކާރުން ރައްޔިތުންނަށް ދޭންޖެހޭ މިފަދަ އަސާސީ ޚިދުމަތްތައް ނުދީގެން ކުރެވޭނެ މާބޮޑު ކަމެއް ނޯވެއެވެ. މާލޭގެ ފެންވަރު ރަނގަޅު މަގުތަކުގައި ދުއްވާ ވެހިކަލްތަކުން ނަގާ ފީއާއި އެއްވަރުގެ ފީއެއް ރާއްޖެތެރޭގެ “އޮއްވަޅު ގޮނޑި” މަގުތަކުގައި ދުއްވާ ވެހިކަލްތަކުން ނެގުމަކީ އިންސާފެއް ތޯއެވެ؟\nމިފަދަ ކަންތައްތަކެއް އަޅުގަނޑުމެން ތަޖުރިބާ ކުރަމުންދާތާ ގިނަދުވަސް ތަކެއްމިވަނީ ވެފައެވެ. އެހެން ނަމަވެސް ކުލަވަރު ބަދަލުވެ މަންޒަރު ބަދަލުވާނެކަމުގެ އުއްމީދުގައި ގިނަ ރައްޔިތުން ތަކެއް އެބަތިއްބެވެ.\nމިއީ އެތައް ރައްޔިތުންގެ އެތައް ދުވަހެއް ވީ ޝަކުވާއެކެވެ. ދާއިމީ ހައްލެއް ލިބިދާނެކަމުގެ އުއްމީދެއް ނެތް ކަމެކެވެ. މަގު ހެދުމުގެ މަޝްރޫއެއް ރަށުގައި ފެށިނަމަވެސް އެކަންވެސް މިހާރުވަނީ ހުއްޓާލާފައެވެ. ރައްކާތެރިކަމާއެކު މަގުތައް ބޭނުންކުރުމުގެ ހައްގު ކޮންމެ މީހަކަށްވެސް ލިބެންޖެހެއެވެ. އެހެންކަމުން ރަށު ކައުންސިލަރާއި ސަރުކާރުގެ ފަރާތުން، މަގުތަކަކީ ރައްޔިތުންނަށް އަމާން ތަނަކަށް ހެދުމުގައި މިހާރަށްވުރެ މުރާލި ވުމަކީ ހަމަ އެންމެ ރައްޔިތުންވެސް ބޭނުންވާނެ ކަމެކެވެ.


ޓްރީޓޮޕްގެ ޚިދުމަތް ހޯދާ ސޮލަރެލް އިންޝުއަރެންސްގެ ކަސްޓަމަރުންނަށް "ކޭޝްލެސް ސަރވިސް" ތަޢާރަފްކޮށްފި\n04 ޖެނުއަރީ 2019\nޓްރީޓޮޕް ހޮސްޕިޓަލުން ސޮލަރެލް އިންޝުއަރެންސް ކުންފުނީގެ ކަސްޓަމަރުންނަށް ޚާއްސަކޮށްގެން ފައިސާދެއްކުމަށް "ކޭޝްލެސް ސަރވިސް" ނަމުގައި އައު ޚިދުމަތެއް ތަޢާރަފްކޮށްފިއެވެ.\nޓްރީޓޮޕް ހޮސްޕިޓަލުން ބުނީ އެހޮސްޕިޓަލްގެ ޚިދުމަތްތައް ރަނގަޅުކުރުމަށްޓަކައި ސޮލަރެލް އިންޝުއަރަންސް އާއި ގުޅިގެން އިންޕޭޝަންޓް އަދި އައުޓްޕޭޝަންޓް ޙިދުމަތްތަކަށް ފަސޭހަކުރުމަށްޓަކައި 'ކޭޝްލަސް ސަރވިސް' ގެ ނަމުގައި ފައިސާދެއްކުމަށް ފަސޭހެ ނިޒާމެއް މިހާރު ޤާއިމްކޮށް ނިމިފައިވާކަމަށެވެ.\nމި ނިޒާމުގެ ދަށުން ސޮލަރެލްގެ ކަސްޓަމަރުންނަށް ލިބިފައިވާ އިންޝުއަރަންސް ޕެކޭޖް ބޭނުންކޮށްގެން ހޮސްޕިޓަލްގެ ބިލްތަކަށް ފައިސާދެއްކުމުގެ ފުރުސަތު ލިބިގެންދާނެއެވެ. ޓްރީޓޮޕް އިން ބުނީ މި ޚިދުމަތާއިއެކު ކަސްޓަމަރުންނަށް އަމިއްލަ ޖީބުން ކުރަންޖެހޭ ހަރަދައް ލުއިކަމެއް ލިބިގެންދާނޭކަމަށެވެ.\nނަމަވެސް އިންޝުއަރަންސް މެދުވެރިކޮށް ފައިސާދެއްކޭނީ އެމީހަކު ސޮލަރަލްއިން ނަގާފައިވާ ޕެކޭޖުގައި ކަނޑައެޅިފައިވާ އަދަދުކަމަށް ޓްރީ ޓޮޕް ހޮސްޕިޓަލުން ބުނެއެވެ. ޓްރީޓޮޕް ހޮސްޕިޓަލްގެ ޚިދުމަތްތައް ރަނގަޅުކުރުމަށް އެހޮސްޕިޓަލުން މަސައްކަތްކުރަމުންދާއިރު އެލައިޑް އަދި އަމާނާ ތަކަފުލްއާއި ގުޅިގެން އައު ޚިދުމަތްތައް ދިނުމަށް ހަމަޖެހިފައިވާކަމަށް އެހޮސްޕިޓަލުން ބުނެއެވެ.\nއަރުޝީފަށް ނެގީ 04/01/2019 20:44\nއެންމެފަހުން އަޕްޑޭޓްކުރީ 04/01/2019 20:44


Dhaulathuge kankamah noosverin faaraverive rayyithunge samaalu kamah genaun muhimmu: Imran | Mihaaru\nދައުލަތުގެ ކަންކަމަށް ނޫސްވެރިން ފާރަވެރިވެ، ރައްޔިތުންގެ ސަމާލުކަމަށް ގެނައުން މުހިންމު: އިމްރާން\nނޫސްވެރިކަމަށް 75 އަހަރު ފުރުން ފާހަގަކުރަން މިދިޔަ ޑިސެމްބަރު މަހު ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހު (މ) އަދި ހޯމް މިނިސްޓަރު އިމްރާން (ވ-2) ބައިވެރިވެވަޑައިގަންނަވަނީ.-- ފޮޓޯ:އަހުމަދު ނިޝާތު/ މިހާރު\n03 މެއި 2019 - 15:19\nދައުލަތުގެ ކަންކަމަށް ނޫސްވެރިން ފާރަވެރިވެ، އެ ކަންތައްތައް ރައްޔިތުންގެ ސަމާލުކަމަށް ގެނައުމަކީ ވަރަށް މުހިންމު ކަމެއް ކަމަށް ހޯމް މިނިސްޓަރު އިމްރާން އަބްދުﷲ މިއަދު ވިދާޅުވެއްޖެ އެވެ.\nމިއަދު ފާހަގަކުރަމުން އަންނަ ނޫސްވެރިކަމުގެ މިނިވަންކަމުގެ ދުވަހާ ގުޅުވައިގެން ނެރުއްވި ކުރު މެސެޖެއްގައި މިނިސްޓަރު ވިދާޅުވީ، ސަރުކާރުގެ ސިޔާސަތުތަކާ މެދު ރައްޔިތުންގެ ވިންދާއި ރޫހު ފެންނާނެ ގޮތަށް ރީތިކޮށް ލިޔެ، އަޑު އިއްވައި ދިނުމަކީ ސަރުކާރުން އެދޭ ގޮތް ކަމަށެވެ.\nއޭނާ ވިދާޅުވި ގޮތުގައި، ސަރުކާރުގެ އަމާޒަކީ ނޫސްވެރިކަން ކުރިއަރުވައި ގައުމުގެ ތަރައްގީ އާއި ދައުލަތް ހިންގުމުގެ ނިޒާމުގެ ތެރޭގައި ނޫސްވެރިންނަށް މިނިވަންކަމާ އެކު އެމީހުންގެ ދައުރު އަދާކުރެވޭނެ މާހައުލެއް ގާއިމް ކޮށްދިނުމެވެ.\n"މިނިވަން ޑިމޮކްރެޓިކް ދައުލަތެއްގެ އެންމެ މުހިންމު އެއް މުއައްސަސާ އަކީ މިނިވަން މީޑިއާ. ރައްޔިތުންގެ ހައްގުތައް ފުރިހަމަ އަށް ކަށަވަރުވެފައި އޮންނަ، ހެޔޮވެރިކަމެއްގައި އެންމެ އަސާސީ ސިފަ އަކީ ނޫސްވެރިކަމުގެ މިނިވަންކަން ކަށަވަރުވެފައި އޮތުން،" މިނިސްޓަރު އިމްރާންގެ އިތުރުން ހޯމް މިނިސްޓްރީން ނެރުނު މެސެޖުގައި ވެ އެވެ.\nރައީސް އިބްރާހިމް މުހައްމަދު ސޯލިހު ވަނީ ނޫސްވެރިކަމުގެ މިނިވަންކަމަށް ހުރަސްއެޅުމުން ކޮރަޕްޝަނާއި ފަސާދަ އާއންމުވެ ދައުލަތް ބޮއްސުންލީ ކަމަށް ވިދާޅުވެފަ އެވެ. އެމަނިކުފާނު ވަނީ ނޫސްވެރިކަމަށް ހުރަސް އެޅޭ ގޮތަށް ކުރީގެ ރައީސް އަބްދުﷲ ޔާމީންގެ ސަރުކާރުން ފާސްކުރި އަބުރުގެ ގާނޫނު ވެސް އުވާލައްވައިފަ އެވެ.\nމި ސަރުކާރުން ނޫސްވެރިންގެ މިނިވަންކަން ހަނި ނުކުރާނެ ކަމުގެ ޔަގީންކަން ދެއްވަމުން ނޫސްވެރިންނަށް ދަތިކުރަން ގާނޫނުތަކެއް ނުހަދާނެ ކަމަށް ރައީސްގެ ހިތޯބުގައި މިއަދު ވިދާޅުވި އެވެ.\nހޯމް މިނިސްޓްރީ އިމްރާން އަބްދުﷲ، ހޯމް މިނިސްޓަރު މީޑިއާ ޕްރެސް ފްރީޑަމް ޑޭ ނޫސްވެރިކަމުގެ މިނިވަންކަން ނޫސްވެރިކަން ނޫސްވެރިން ހޯމް މިނިސްޓަރު\nދެ ޚަބަރު ޖަހާލާއިރަށް ކަމަކު ނުދާނެ، ނިކަން ބަލާ މިހާރުވެސް ވަގުތު ނޫހާދެކޮޅަށް ސަރުކާރު ހިންގާ ޕާޓީން ކުރަމުންދާ ކެންޕެއިން، އެނުން ބޮއިކޮޓްކުރަން ގޮވާލާ ސަރުކާރުގެ މިނިސްޓްރުން އެދަނީ ޓްވީޓްކުރަމުން، ދެން ކޮބާ މިނިވަން ނޫސްވެރިކަމެއް ކޮށްގެން ސަރުކާރު ހިތުގައި ނުޖެހި، ސަރުކާރުގެ ދެފުށްނުފެންނަ ކަންތައްތަކުގެ ވާހަކަ ދައްކާމީހުނާއި ނޫސްތައް ސަރުކާރަށް ކަމަކުނުދާނެ، ކޮންމެ ސަރުކާރެއް އޮތަސް މިކަން އޮންނާނީ މިހެން، ވަކިސަރުކާރެއްވީމަކާނޫންމިބުނީ.\nމާޒީގައި ފެނުނީ ނޫސްވެރިންގެ ހަރަކާތްތައް ޕޮލިހުން ހުއްޓުވާ އެމީހުނަށް އަނިޔާދީ ކެމެރާތަކާއިފޯނުތައް އަތުލާ ހަލާކުކޮށްލި މަންޒަރުތައް އެއިރުވެސް ނޫސްވެރިކަމުގެ މިނިވަންކަމޯއޮތީ ޚައިރާނެއް ނުވޭތޯ؟ ގާނޫނާއި ޚީލާފަށް ނޫސްވެރިންނަށް ދިން ގެއްލުންތަކުގެ ބަދަލެއްވެސްނުލިބުނުތާ ގާނޫނާއި ޚިލާފަށް ޢަމަލުކުރި ބަޔަކާމެދު އެޅުނު ފިޔަވަޅެއްވެސް ނެތެއްނޫންތޯ؟ ދެން ކިހިނެއްތޯ ނޫސްވެރިންނަށް މިނިވަންކަން ދެއްވޭނީ ރާއްޖެޓީވީން މިކަމުގެ ހެކިލިބޭނެ.\nކޮބާހޭ ފުލެޓު ކޮމިޓީ... ފުލެޓު ކޮމިޓީގެ މަސައްކަތް ދިގުދަންމަނީ މުސާރަ ގިނައިން ނަގަން ކަމަށް ބެލެވޭ...6މަސްވަނީ މުސާރައެގޮތަށް ނަގާތާ... ވީކަމެއް ނެތް... ކުޑަމިނުން ލިބޭ މުސާރަ ރައްޔިތުންނަށް އެނގެން ޖެހޭ...\nދައުލަތުގެ ކަންކަމަށް ނޫސްވެރިން ފާރަވެރިވެ، ރައްޔިތުންގެ ސަމާލުކަމަށް ގެނައުން މުހިންމު ކަމަށް ހޯމް މިނިސްޓަރު ވިދާޅުވާނަމަ މިރާއްޖޭގައި ގަވާއިދާއި ޚިލާފަށް އުޅޭ ބިދޭސީން އެމެންގެ ގައުމަށް ފޮނުވުމަށް ޓަކައި އެމެން ހޯދާ އެމެން ބަންގާޅަށް ފޮނުވާލުމުގެ މަސައްކަތް ޕޮލިހުންނާއި އިމިގްރޭޝަން އިން ހަވާލު ނުކޮށްގެން އުޅެނީ އެއީ ކިއެއްވެތޭ ދެން ސަރުކާރުގެ ކޮންޓްރެކްޓްސް ތަކުގައި މަަސައްކަތް ކުރުމުން ފައިސާ ނުދެނީ އެއީ ކިއެއްވެތޭ ދިސް އިޒް ދަ ފީލިންގް...\nނޫސްވެރިން މިހާރު ދެ އަތް އުރާލާއިގެން ތިބެނީ\nމޮޅު ވާހަކައެއް ދެއްކިދާނެ! ބަހާއި އަމަލު ދިމާވާން ޖެހޭ!\nމަރުހަބާ އިބޫގެ ސަރުކާރު އަޅުގަނޑަކީ ޔާމީނައް ވަރައްތާއީދު ކުރިމީހެއް ނަމަވެސް މިހާރު ވިސްނިއްޖެ ހަރުކަށިކަމާ ގޮތްދޫނުކުރުމުގެ ސިފަޔަކީ ރައްޔިތުން ބަލައިނުގަންނަ ސިފައެއްކަން އޭރުހުރެވުނީ އަވާމެންދުރެއްގަ ދުވާޔަކީ އަބަދުވެސް މިގޮތައް ހަމަވިސްނުމުގަ ލެއްވުން


Raees Yamin aai nulaa PPM ge musthaqubalu othee kihineh?\nކުރީގެ ރައީސް އަބްދުﷲ ޔާމީން އަބްދުލްގައްޔޫމް -- ފޮޓޯ: ރައީސް އޮފީސް\n1 ޑިސެންބަރ 20192ކޮމެންޓް\nރައީސް ޔާމީނާއި ނުލައި ޕީޕީއެމްގެ މުސްތަގުބަލު އޮތީ ކިހިނެއް؟\nކުރީގެ ރައީސް އަބްދުﷲ ޔާމީން އަބްދުލްގައްޔޫމު ފަސް އަހަރަށް ޖަލަށްލުމަށް ހުކުމް ކުރުމާ އެކު މިހާރު ސުވާލު އުފެދެނީ އިދިކޮޅު ޕީޕީއެމްގެ މުސްތަގުބަލާ މެދު އެވެ. މިސުވާލު އުފައްދަންޖެހޭ ގިނަ ސަބަބުތަކެއް އެބަހުއްޓެވެ. ޕީޕީއެމްގެ މުށުތެރޭގައި ޕީއެންސީ އޮތުމަކީ ޕީޕީއެމްގެ މުސްތަގުބަލާ މެދު ސުވާލު އުފައްދަންޖެހޭ އެއް މައްސަލަ އެވެ. ޕާޓީގެ ތެރޭގައި އުފެދިފައިވާ ވަކިވަކި ގުރޫޕްތަކާއި ޕާޓީގެ ލީޑަޝިޕްގައި ތިއްބެވި ބޭފުޅުންގެ އުޅުމާއި ގުޅުންތައް ހުރީވެސް ޕީޕީއެމްގެ މުސްތަގުބަލާ މެދު ސުވާލު އުފެދޭ ގޮތަށެވެ.\nއެންމެ ފުރަތަމަ ކަމަކަށް ޕީޕީއެމްއަކީ އެއްވެސް އިރަކު އެޕާޓީގެ އެތެރޭގައި ހަމަޖެހުމެއް އޮތް ޕާޓީއެއް ނޫނެވެ. ބަޔަކު ގަބޫލުކުރުމާއި ނުކުރުން އެއީ އެހެން މައްސަލަ އެކެވެ. ޕީޕީއެމް ސިޔާސީ ގޮތުން ކުރިއަށްދާން ބޭނުންވާނަމަ މިހަގީގަތް ގަބޫލުކުރަންޖެހެ އެވެ. ޕާޓީގެ އެތެރޭގެ ސަފުތައް ވަރުގަދަކުރަންޖެހެ އެވެ. ޕާޓީގެ އެތެރޭގައި ސިޔާސީ ގޮތުން ކުރިއަށްދާން ބޭނުންވެފައި ތިބި ވަކިވަކި ގުރޫޕްތަކުގެ ވާދަވެރިކަން ޕާޓީގެ މުސްތަގުބަލަށް އެންމެ ރަނގަޅު ގޮތަށް ބަދަލުކުރަންޖެހެ އެވެ. ސިޔާސީ ހަސަދަ އާއި ދުރުވެ ޕާޓީގެ އަމާޒު، އެއީ ވަކިވަކި ގުރޫޕްތަކުގެ އަމާޒު ކަމަށް ދެކި އެކަތިގަނޑެެއްގެ ގޮތުގައި މަސައްކަތް ކުރަންޖެހެ އެވެ. އެކަމަކު މިއަދު ޕީޕީއެމް އަދި ފެންނަނީ އެގޮތަށް މަސައްކަތް ކުރާ ޕާޓީއެއްގެ ގޮތަކު ނޫނެވެ.\nޕާޓީގެ ލީޑަޝިޕާއި ގުރާސްރޫޓާ ކެނޑިފައި އޮތް ގުޅުން ވަރުގަދަކުރަން ޖެހެ އެވެ. މިގުޅުން ކުޑަކަން ޕީޕީއެމްގެ އާންމު މެންބަރުން މީގެކުރިން ބައެއް ފޯރަމްތަކުގައި ބުނެފައި އެބަހުއްޓެވެ. ޕީޕީއެމްގެ ލީޑަޝިޕްގައި ތިއްބެވި ގިނަ ބޭފުޅުންނަކީ އާންމު އާދައިގެ ރައްޔިތުންގެ ވިސްނުމާ ދުރު، އަބުއި ބޭފުޅުންތަކެކެވެ. ޕީޕީއެމްގެ ލީޑަޝިޕާއި އާންމު މެންބަރުންގެ ގުޅުން ކުޑަވެގެންދާ މައިގަނޑު އެއް ސަބަބަކީ އެއީ ކަމަށް ވެދާނެ އެެވެ. މިއީ އިއްޔެ އަކު މިއަދަކު ދެކެވޭ ވާހަކަތަކެއް ނޫނެވެ. ޕީޕީއެމް އުފެދުނީއްސުރެ މިވާހަކަތަކެއް ދަނީ އިވެމުންނެވެ. ރާއްޖޭގެ މިއަދުގެ އާބާދީ އަކީ ޒުވާނުންގެ ނިސްބަތް ބޮޑު އާބާދީ އެކެވެ. މިއަދުގެ ޒުވާނުން ބޭނުންވަނީ އެންމެ އާދައިގެ ލެވަލްގައި އުޅެވޭ، އެންމެންނާ ވެސް ގުޅޭ "ކޫލް" ބޭފުޅުންނާ އެކު ސިޔާސީ ގޮތުން ކުރިއަށްދާށެވެ. އެހެންކަމަށްވާނަމަ ޕީޕީއެމްގެ ލީޑަޝިޕްގައި ތިއްބެވި ބޭފުޅުންގެ އަބުއި ދިރިއުޅުން ބަދަލުކޮށް އާންމު މީހާގެ އިހްސާސްތަކާ އެއްގޮތަށް އުޅުން ބަދަލުކުރަންޖެހެ އެވެ. އެހެންނޫނީ ޕާޓީގެ ގުރާސްރޫޓްގެ މެންބަރުންގެ ބައިވެރިވުން ހޯދަން ދަތިވާނެ އެވެ. އެއީ ކުރިއަށްދާން ދަތިވާނެ މައްސަލަ އެކެވެ.\nޕީޕީއެމްގެ ކޯލިޝަން ޕާޓްނަރު ޕީއެންސީ ހަރަކާތްތެރިވާ ގޮތުންވެސް ޕީޕީއެމްގެ މުސްތަގުބަލާ މެދު އުފެދޭ ސުވާލުތަކެއް އެބަހުއްޓެވެ. ޕީއެންސީ އުފެއްދީ ޕީޕީއެމްގެ މިލްކުވެރިކަމާ މެދު އުފެދުނު މައްސަލައެއްގައި ރައީސް ޔާމީންގެ އަތްޕުޅުން ޕީޕީއެމް ދޫވެއްޖެނަމަ އަރާނެ ސިޔާސީ ގަލެއްގެ ގޮތުގަ އެވެ. ސިޔާސީ ގޮތުން ކުރިއަށްދާނެ ޕްލެޓްފޯމެއްގެ ގޮތުގަ އެވެ. ޕީއެންސީ އުފެއްދި މަގުސަދު ރަނގަޅެވެ. ނަމަވެސް ރައީސް ޔާމީން ބޭނުންވި ގޮތަށް އެމަނިކުފާނަށް ޕީޕީއެމް ލިބިވަޑައިގެންފައިވާތީ ޕީއެންސީ އިތުރަށް ހަރަކާތްތެރިވުން އެއީ ޕީޕީއެމަށް އެންމެ ރަނގަޅު ގޮތްތޯ އެޕާޓީން ދެވަނަ ވިސްނުމަކަށް ދާންޖެހެ އެވެ. ސަބަބަކީ ޕީއެންސީ އަކީ ޕީޕީއެމްގެ "ހިޔަންޏަކަށް" ވާތީ އެވެ. ޕީއެންސީގައި ތިބީ ޕީޕީއެމް އުފެއްދި ބޭފުޅުންނާއި ޕީޕީއެމް ފިކުރުގެ ބޭފުޅުންނެވެ. މިއީ އެއްވެސް ޝައްކެއް ނެތް މިންވަރަށް އެނގޭ ހަގީގަތެއް ކަމަށްވާއިރު ޕީއެންސީ ދޫކޮށްލުމަށްފަހު ޕީޕީއެމް އަލުން ނަގާ ކޮޅަށް ޖަހަންޖެހެ އެވެ. ޕީއެންސީގެ ލީޑަޝިޕްގައި ތިއްބެވި ބޭފުޅުން އަލުން ޕީޕީއެމްއާ ގުޅެން އެބަޖެހެ އެވެ. ޕީއެންސީގެ އާންމު މެންބަރުން އަލުން ޕީޕީއެމްއާ ގުޅި އެޕާޓީގެ މެންބަޝިޕް އިތުރުކޮށް ޕާޓީގެ ސަފުތައް އަލުން ރުކުރުވާލަންޖެހެ އެެވެ. ޕީޕީއެމް ވަރުގަދަ އިދިކޮޅު ސިޔާސީ ޕާޓީ އަކަށް ހެދުމަށްޓަކައި ޕީއެންސީ "ވަޅުލަންޖެހެ" އެވެ. ނަމަވެސް މިވަގުތު ލީޑްކުރަނީ ޕީއެންސީގެ އިސް ބޭފުޅުންނެވެ. ޕީއެންސީގެ އަތުގައި ހިފައިގެން ކުރިއަށްދާނަމަ ފަހުން ނަމަވެސް ޕީޕީއެމްއަށް ދިމާވެދާނެ ގާނޫނީ މައްސަލަތަކެއް ހުންނާނެ އެވެ. ދެ ޕާޓީ ގުޅިގެން ނިންމަމުން ތިގެންދާ ނިންމުންތަކާ ދޭތެރޭ ބަޔަކަށް ގާނޫނީ ޝައްކުތަކާއި ސުވާލުތައް އުފައްދަން ފުރުސަތު ދިނުމާ ނުދިނުން އޮތީ ތި ދެ ޕާޓީގެ އަތްމަތީގަ އެވެ.\nރާއްޖޭގެ ގިނަ ސިޔާސީ ޕާޓީތައް އެނބުރެނީ އެޕާޓީއެއްގައި ހުންނެވި އިސް ކޮންމެވެސް އެއް ބޭފުޅެއްގެ ވަށައިގެންނެވެ. ޕީޕީއެމް ވެސް އޮތީ މިބުނެވުނު ހާލަތުގަ އެވެ. ޕީޕީއެމް އިން ކުރާ ކޮންމެ ކަމެއް ކުރަނީ ރައީސް ޔާމީން ބޭނުންވާ ގޮތަށެވެ. އެމަނިކުފާނަށް ކަންކަން ފަހިވާ ގޮތަށެވެ. ޕީޕީއެމް އުފެދި ރައީސް ޔާމީން އެޕާޓީގެ ކޮންޓްރޯލް ނެނގީއްސުރެ ޕާޓީގެ ބޭފުޅުން ނަށަމުންދަނީ ރައީސް ޔާމީން ޖައްސަވާ ބެރަށެވެ. ނަމަވެސް މިއަދު ޕާޓީއާ އެކު ރައީސް ޔާމީނެއް ނެތެވެ. މިހާލަތުގައި ޕީޕީއެމް އަށް އަންނާނެ ބޮޑެތި ބަދަލުތަކެއް ހުންނާނެ އެވެ. ރައީސް ޔާމީން ޖަލުގައި ހުންނެވުމާ ގުޅިގެން ދުވަހުން ދުވަހަށް ޕާޓީއަށް ދޭންޖެހޭ ލަފާ ދެއްވުމަށް ބޮޑެތި ދަތިތަކެއް ހުންނާނެ އެވެ. ކުރިން ފާހަގަކުރި ގޮތަށް ޕީޕީއެމްގެ އެތެރޭގައި އޮތް ވާދަވެރިކަމުގެ ސަބަބުންނާއި ރައީސް ޔާމީން އެޕާޓީއާ އެކު މިވަގުތު ނެތުމުން ޕީޕީއެމް އަށް ބޮޑު ހީނަރުކަމެއް އަންނާނެ އެވެ. ފަންޑް ހޯދުމަށް ބޮޑެތި ދަތިތަކެއް ކުރިމަތިވާނެ އެވެ. ސިޔާސީ ހަރަކާތްތައް ހިންގުމަށް ބޭނުންވި ނަމަވެސް ޕާޓީއަށް އިޚްލާސްތެރި މީހުން މަދުވުމުން ހިންގާ ހަރަކާތްތަކުގައި ނަތީޖާއެއް ފެންނާނެ ކަމަށް ނުބެލެވެ އެވެ. ޕީޕީއެމްގައި، އެޕާޓީއަށް އިހްލާސްތެރި މީހުން މަދޭ ބުނީމާ ސުވާލު އުފެއްދުމުގެ ބޭނުމެއް ނެތެވެ. ރިޔާސީ އިންތިހާބުގެ ކުރިންނާއި މިހާރު އެ ޕާޓީގައި ތިބި މެންބަރުންގެ އަދަދަށް އައި ބަދަލަށް އެކަނި ބަލާލިނަމަވެސް ތި އުފައްދާ ސުވާލުގެ ޖަވާބު ލިބޭނެ އެވެ. ޕީޕީއެމްގައި ކުރިން ތިއްބެވި ކުރީގެ މަޖިލިސް މެންބަރުންނަށް އެކަނި ބެލިނަމަވެސް ޕީޕީއެމްގައި އިހްލާސްތެރި މެންބަރުން މަދުކަން އެ އޮތީ ފެންނާށެވެ. ޕާޓީ ކުރިއަށް ގެންދަން ބޭނުންވާނަމަ ރައީސް ޔާމީން ދެކެ ލޯބީވާ ގޮތަށް ޕާޓީއަށް ވެސް ލޯބި އުފައްދާ، ޕާޓީއަށް އިޚްލާސްތެރިވާންޖެހެ އެވެ. ފާޑުކިޔާ މީހުން ދައްކާ ވާހަކަ ޒިންމާދާރުކަމާ އެކު ބަލައިގަނެ ކަންކަން އިސްލާހުކުރަންޖެހެ އެވެ.\nރައީސް ޔާމީނާ ނުލައި ޕީޕީއެމްގެ މުސްތަގުބަލް އޮތް ގޮތާ މެދު ރައީސް ޔާމީން ވެސް ސުވާލު އުފައްދަވަ އެވެ. އެކަން އެނގެނީ އެމަނިކުފާނު ފަސް އަހަރުގެ ހުކުމް ތަންފީޒު ކުރަން ޖަލަށް ވަޑައިގަތުމުގެ ކުރިން ޕާޓީގެ އާންމު މެންބަރުންނާ މުހާތަބު ކުރައްވާ އެންމެ ފަހުން ދެއްކެވި ވާހަކަފުޅުންނެވެ. އެގޮތުން ރައީސް ޔާމީން ވިދާޅުވީ އެމަނިކުފާނު ކުރިން ޖަލަށް ވަޑައިގެންނެވިއިރު ޕީޕީއެމް އަށް ކަންތައްތައް ވެގެންދިޔަ ގޮތަށް ކަންތައްތައް ވެގެން ދިޔަ ނުދެއްވުމަށް އެދިވަޑައިގަންނަވާ ކަމަށެވެ. އެގޮތުން ވިދާޅުވީ އެމަނިކުފާން ނެތް ދުވަހަކުން ޕާޓީއާ ހަވާލުވާން އަންނަ މީހުންނަށް ފުރުސަތު ނުދެއްވުމަށް އެދިވަޑައިގަންނަވާ ކަމަށެވެ.\n"އަޅުގަނޑު މިތާ ނެތުމަކުންނެއް އަޅުގަނޑު ޕާޓީގެ މައްޗަށް މިނިކާ ބާޒުތަކެއް ސަވާރުވިޔަ ނުދެއްވަށްޗޭ. އެއީ އެއްގޮތަކަށްވެސް ޖާގަ ދީގެން ވާނެ ކަމެއް ނޫން،" ޖޯޝާއި ފޯރިއާއެކު އާންމު ތަނެއްގައި ޖަލަށް ވަޑައިގަތުމާ ހަމައަށް އެންމެ ފަހުން ދެއްކެވި ވާހަކަފުޅުގައި ޔާމީން ވިދާޅުވި އެވެ.\nރައީސް ޔާމީން އެ ވިދާޅުވި "މިނިކާ ބާޒުތަކަކީ" ކޮން ބައެއް ކަން ނޭނގުނަސް އެނގޭ ކަމަކީ އެ ވިދާޅުވި "މިނިކާ ބާޒުތަކަކީ" ޕީޕީއެމްއަށް ނުރައްކާތެރި ބައެއް ކަމެވެ. ރައީސް ޔާމީން ނެތް ދުވަހަކުން އެ ވިދާޅުވާ "މިނިކާ ބާޒުތަކުން" ޕީޕީއެމް ޖަހައިގަނެ، އެޕާޓީ އަނދަވަޅަކަށް ވައްޓާލާނެ ކަމުގެ އިހްސާސް ރައީސް ޔާމީނަށް ކުރެއްވޭ ކަމެވެ. ރައީސް ޔާމީނާ ނުލައި ޕީޕީއެމްއަށް އޮތީ އަނދިރި ދުވަސްތަކެއް ކަން ހުދު އެމަނިކުފާނު ވެސް ގަބޫލުކުރައްވާ ކަމެވެ. އެހެންކަމުން ޕީޕީއެމްގެ މުސްތަގުބަލަށްޓަކައި "މިނިކާ ބާޒުތަކަށް" އެޕާޓީގެ މިހާރުގެ ލީޑަޝިޕުން ސަމާލުވާންޖެހެ އެވެ. އެހެންނޫނީ މަދު ދުވަސްކޮޅެއްގެ ތެރޭގައި ޕީޕީއެމް އޮންނާނީ "މިނިކާ ބާޒުތަކުގެ" ވަކިތަކުގައި ޝިކާރަ ކުރެވޭ ދޫންޏަކަށް ވެފަ އެވެ.\nޕޕޕ އަކީ ރައްޔިތުންގެ 3.3 ބިލިއަން ރުފިޔާއަށް ހިޔާނާތްތެރިވި ޕާޓީއެއް ވިތް އޯ ވިތައުޓް ޔާމީން ތިޕާޓީގެ އެއްވެސް މުސްތަގުބަލެއްނެތް ގައުމަށް ހެޔޮއެދޭ ޕޕޕ މެމްބަރުން މުވަގުތު އެމްއާރުއެމް އާ ގުޅުމްކީ ގައުމަށް އެންމެ ފައިދާ ބޮޑުގޮތް\nވަރަށް ރަގަޅު ފެކްޓުގެ މައްޗަށް އެލުލެވޭ އާޓިކަލެއް! ޕީޕީއެމް އަކީ ސިޔާސީ ޕާޓީއެއްގޮތައް ހިންގާ ޕާޓީއެއް ނޫން! ގޭންގުސްޓާރުން ލައިގެން ގޭންގު ހިންގާގޮތައް ސިޔާސީ ޑިމޮކްރެޓިކް ހަރަކާތެއް ނުހިންގޭނެކަން ލީޑަރޝިޕުގައި ތިބި ލީޑަރޝިޕަށް ކުފޫ ހަމަނުވާ މީހުންނަށް ވިސްނެންވެއްޖެ! ދުވަސްކޮޅަކުން ތި ޕާޓީ ވުޖޫދުގަވެސް އޮވެދާނެކަމާނެދު ޝައްކު!


Gaazee Zubair, dhe furaana salaamaiykohdhevvi eheetheriyeh | Mihaaru\nޒުބައިރު: އޭނާ ވަނީ ދަރަނބޫދޫގައި މޫދަށް ގެނބުނު ކުޑަކުއްޖަކާ ބިދޭސީއަކު ސަލާމަތްކޮށްފައި\nގާޒީ ޒުބޭރު، ދެ ފުރާނަ ސަލާމަތްކޮށްދެއްވި އެހީތެރިއެއް\n01 އޯގަސްޓް 2017 - 10:25 58 comments\nމީގެ އަށް އަހަރު ކުރިން، ފ. ދަރަނބޫދުއަށް ދިޔަ އެ އަތޮޅު މަގޫދޫ އަންހެނުންތަކެއް، އެނބުރި ރަށަށް ދާން އުޅެނިކޮށް، ދޯނީގައި އިން އަންހެނެއްގެ އަތުން އޭނާގެ ހަތް މަހުގެ ދަރިފުޅު މޫދަށް ވެއްޓުނެވެ. ބަނދަރު މަތީގައި އެ ވަގުތު ގިނަ ބަޔަކު ތިބި ނަމަވެސް، އެ ކުއްޖާ ސަލާމަތް ކުރުމަށް މޫދަށް ފުންމާލެއްވީ، ސިވިލް ކޯޓުގެ ގާޒީ ޒުބައިރު މުހައްމަދެވެ.\nމީގެ ދެތިން ދުވަސް ކުރިން ވެސް ޒުބޭރު ވަނީ، ހަމަ އެ ބަނދަރަށް ވެއްޓި ގެނބެމުން ދިޔަ، ބިދޭސީއަކު ސަލާމަތްކޮށް ގިނަ ބައެއްގެ ތައުރީފް ހޯއްދަވާފަ އެވެ.\nދަރަނބޫދޫ ސިއްހީ މަރުކަޒުގައި މަސައްކަތް ކުރާ ބިދޭސީ ޑޮކްޓަރު ނާރަޔަން ރާޖް މިދިޔަ ހޮނިހިރު ދުވަހުގެ ރޭ މޫދަށް ވެއްޓުނީ ޒުބޭރާ އެކު ޑިންގީއެއްގައި މަހަށް ގޮސް، އެނބުރި އައިސް މަސްތައް ބަނދަރަށް ބާލަން އުޅެނިކޮށެވެ. ޑޮކްޓަރު މޫދަށް ވެއްޓުނު އިރު، ޒުބޭރު ހުންނެވީ ޑިންގީގެ އެއްކޮޅުގައި ފުރަގަސްދެއްވައިގެންނެވެ.\nމޫދަށް ވެއްޓުމާ އެކު އޭނާ އަޑިއަށް ދިޔަ އެވެ. އެކަމަކު މަދު ސިކުންތު ކޮޅެއްގެ ތެރޭގައި ޒުބޭރު މޫދަށް ފުންމާލައްވައި، މޫދު އަޑީގައި އޮތް ރާޖް ސަލާމަތް ކުރެއްވި އެވެ.\nޑޮކްޓަރު މޫދުން ނެގި އިރު ވަރަށް ބޮޑަށް ލޮނުބޮވިފައި ހުރި ނަމަވެސް އިތުރު ފަރުވާއެއް ދޭކަށް ނުޖެހުނެވެ.\nމި އަހަރުގެ މިނިވަން ދުވަހުގެ ބަންދަށް އުފަން ރަށަށް ވަޑައިގެން ހުންނެވި ޒުބޭރަށް، މީގެ އަށް އަހަރު ކުރިން، ތުއްތު ކުއްޖާ ސަލާމަތް ކުރެއްވުނީ ވެސް އާދަޔާހިލާފު ގޮތަކަށެވެ.\nރޭގަނޑު ގަޑީގައި އަންހެނުންތައް ފުރަން ވެގެން އުޅެނިކޮށް، ތުއްތު ކުއްޖާ މޫދަށް ވެއްޓުނު އިރު އެ ސަރަހައްދުގައި އަލިކަމެއް ވެސް ނެތެވެ. ކުއްޖާ ވެއްޓުނު އިރު، އެތާ ކައިރީގައި ޒުބޭރު ވެސް ނެތެވެ.\nއެކަމަކު ކުއްޖަކު މޫދަށް ވެއްޓިއްޖެއޭ ކިޔާ މީހުން ހަޅޭއްލަވައިގަތް އަޑަށް، ދުރުގައި ހުންނެވި ޒުބޭރު ވަޑައިގެން މޫދަށް ފުންމާލެއްވީ އެވެ. އެތަން އޭނާ ފާހަގަކުރެއްވީ، ކުއްޖާ ވެއްޓުނު ތަނުގެ ލޮނުގަނޑަށް އައިސްފައި އޮތް ބަދަލުންނެވެ.\nއެނގިފައިވާ ގޮތުގައި ޒުބޭރަށް ތުއްތު ކުއްޖާ އަތުޖެހުނީ ވެސް ހައެއްކަ ފޫޓު އަޑިންނެވެ. ނެޕީ ޖަހާފައި އޮތުމުން އަޑިއަށް ނުގޮސް އެހިސާބުގައި ހިފެހެއްޓިފައި އޮތީ އެވެ.\nއެ ކުއްޖާއަށް ވެސް އެއްވެސް ގެއްލުމެއް ނުލިބި ސަލާމަތް ވި އެވެ.\nޒުބޭރުގެ ރައްޓެއްސަކު ބުނި ގޮތުގައި މި ދެ ހާދިސާ އިން ބައެއްގެ ފުރާނަ ސަލާމަތްކޮށްދެއްވުނަސް އެއީ މާ ބޮޑު ކަމަކަށް ހައްދަވައިގެން ގާޒީ ނޫޅުއްވަ އެވެ. ސަބަބަކީ، ރަހުމަތްތެރިޔާ ކިޔައިދިން ގޮތުގައި، އެތަން އެހެން މީހަކަށް ފެނުނަސް ފުންމާލައިގެން ސަލާމަތްކުރަން އުޅޭނެކަން ޒުބޭރު ގަބޫލުކުރައްވާތީ އެވެ. އެކަމަކު އެފަދަ ދެ ހާދިސާއެއް އޭނާއާ ކުރިމަތިވެވަޑައިގެންނެވުމުން ޒުބޭރު ހުންނެވީ ހައިރާންވެވަޑައިގެންފައި ކަމަށް ރަހުމަތްތެރިޔާ ބުންޏެވެ.\nމޫދަށް ވެއްޓޭ ކޮންމެ މީހެއްގެ ނަސީބު އެހާ ރަނގަޅެއް ނޫނެވެ. މީގެ ދެތިން އަހަރު ކުރިން، ދަަރަނބޫދޫގައި މަސައްކަތް ކުރި ބިދޭސީ ޓީޗަރަކު މޫދަށް އެރި އުޅެނިކޮށް ގެނބިގެން ވަނީ މަަރުވެފަ އެވެ.\nއެކަމަކު ޒުބޭރުގެ މަސައްކަތުން ދެ ފުރާނައެއް ސަލާމަތް ކުރެވުނީތީ ދަރަނބޫދޫގެ ރައްޔިތުން އަންނަނީ އޭނާއަށް ޝުކުރު އަދާކުރަމުންނެވެ.\nއިތުރު ލިޔުންތައް ގެނބުން ވަކީލުން ފ. ދަރަނބޫދޫ


"ރޯދަމަހާ ރޯއްޖާ" ކެމްޕޭނުން ޑިސްކައުންޓް އަގުތަކެއް\nރޯދަމަހާ ރޯއްޖާ ކެމްޕޭން\nއެހެނިހެން އުޅަނދުތަކަށް ވެސް އެލައިޑުގެ ޑިސްކައުންޓް ރޭޓްތައް މި ޕްރޮމޯޝަނުގައި ލިބޭނެ\n4 ފުރޮޅުލީ އުޅަނދެއް ނަމަ، 475 ރުފިޔާ\nމި ޕްރޮމޯޝަނުގައި ސައިކަލަކަށް ތަރޑް ޕާޓީ ކަވަރޭޖް ހޯދުމަށް ހޭދަވާނީ އެންމެ 140 ރުފިޔާ\n26 އޭޕްރިލް 2021 | ހޯމަ 22:37\n"ރޯދަމަހާ ރޯއްޖާ" ޕްރޮމޯޝަނުގައި މިހާރުވެސް ގިނަ ބަޔަކު ވަނީ ބައިވެރިވެފައި\nއެލައިޑް އިންޝުއަރަންސް ކުންފުނީގެ ރަމަޟާން ޕްރޮމޯޝަން "ރޯދަމަހާ ރޯއްޖާ"ގެ ދަށުން އަލަށް މޮޓޯ ތާރޑް ޕާޓީ އިންޝުއަރެންސާއި ތަކާފުލް ނަންގަވާ ފަރާތްތަކަށާއި ޕްލޭން އައު ކުރައްވާ ފަރާތްތަކަށް ވަރަށް ޚާއްސަ ޑިސްކައުންޓް އަގުތަކެއް ކަނޑައަޅައިފިއެވެ.\n"ރޯދަމަހާ ރޯއްޖާ" ޕްރޮމޯޝަނުގައި ސައިކަލަކަށް ތަރޑް ޕާޓީ ކަވަރޭޖް ހޯއްދެވުމަށް ހޭދަވަނީ އެންމެ 140 ރުފިޔާއެވެ.4ފުރޮޅުލީ އުޅަނދެއް ނަމަ، 475 ރުފިޔާއެވެ. މީގެ އިތުރުން އެހެނިހެން އުޅަނދުތަކަށް ވެސް އެލައިޑުން ވަނީ ޑިސްކައުންޓް ރޭޓުތައް ލިބޭނެ އިންތިޒާމް ހަމަޖައްސާފައެވެ. ޕްރޮމޯޝަނުގައި ބައިވެރިވުމުގެ ފުުރުސަތު ކޮންމެ ފަރުދަކަށްވެސް ހުޅުވާލެވިފައި ވާއިރު މި ޕްރޮމޯޝަން އަގުތަކުގައި ޕޮލިސީ ނެގުމަށް އޮންލައިން ވަސީލަތްތައް އިޚުތިޔާރުކުރުމުގެ އިތުރުން އެލައިޑުގެ ކަސްޓަމަރ ފްރަންޓް އޮފީހަށް ވެސް އާދެވޭނެ ކަމަށް އެ ކުންފުނިން ބުނެއެވެ.\nމޮޓޯ ތަރޑް ޕާޓީ އިންޝުއަރެންސަކީ އެކްސިޑެންޓެއް ކުރިމަތިވާއިރު ތިންވަނަ ފަރާތަށާއި އެފަރާތުގެ އުޅަނދަށް ލިބޭ ގެއްލުންތަކަށް ބަދަލު ލިބޭނެހެން ފަރުމާކުރެވިފައިވާ ޕޮލިސީއެކެވެ. ކޮންމެ އުޅަނދަކަށް ވެސް ނެގުން، ސަރުކާރުން ލާޒިމްކޮށްފައި މި ޕޮލިސީން މުޅި މުޖްތަމައަށް އޭގެ ފައިދާ ކުރެއެވެ. މާނައަކީ، އެކްސިޑެންޓަކާއި ކުރިމަތިލާއިރު ދެފަރާތުން ޕޮލިސީ ނަގާފައި ވާނަމަ، ދެފަރާތަށް ލިބޭ ގެއްލުމަށްވެސް ބަދަލު ކަށަވަރުވެގެންދެއެވެ.\nމި ޕްރޮމޯޝަނާއި ގުޅޭގޮތުން އެލައިޑުން ބުނީ މިއީ މަގުމަތީގެ ރައްކާތެރިކަމަށް ބަލައިގެން ދުއްވުމުގެ މުހިންމުކަމާއި ރައްކާތެރިކަން ޔަގީންކުރުމުގެ މުހިންމުކަމާއި ބެހޭގޮތުން ހޭލުންތެރިކުރުމުގެ ނިޔަތުގައި ފެށި ކެމްޕެއިނެއް ކަމުގައެވެ. މިކެމްޕެއިން މެދުވެރިކޮށް ރައްޔިތުންނަށް މެސެޖު ފޯރުކޮށްދެވޭނެ ކަމަށް އުއްމީދުކުރާ ކަމުގައި ވެސް ބުނެއެވެ.


Karantu massala boduvefai oiy Hulhudhuffaaruga 400 kilovote generator eh bahattanee\nހުޅުދުއްފާރަށް ފޮނުވި 400 ކިލޯވޯޓްގެ ޖަނަރޭޓަރު...\nކަރަންޓް މައްސަލަ ބޮޑުވެފައި އޮތް ހުޅުދުއްފާރުގައި 400 ކިލޯވޯޓްގެ ޖަނަރޭޓަރެއް ބަހައްޓަނީ\nކަރަންޓްގެ މައްސަލަ ބޮޑުވެފައިވާ ރ. ހުޅުދުއްފާރަށް 400 ކިލޯވޯޓްގެ ޖަނަރޭޓަރެއް ފެނަކަ ކޯޕަރޭޝަނުން ފޮނުވި ޖަނަރޭޓަރު ބެހެއްޓުމުގެ މަސައްކަތް ފަށައިފި އެވެ.\nފެނަކައިން މިއަދު ނެރުނު ބަޔާނެއްގައި ބުނެފައިވަނީ ހުޅުދުއްފާރުގެ ކަރަންޓްގެ މައްސަލަ ހައްލު ކުރުމަށްޓަކައި 400 ކިލޯވޯޓްގެ ޖަނަރޭޓަރެއް ފޮނުވާފައިވާ ކަމަށާއި މިހާރު އެ ޖަނަރޭޓަރު ބެހެއްޓުމުގެ މަސައްކަތްތައް ކުރަމުން އަންނަ ކަމަށެވެ.\nފެނަކައިން ބުނީ 24 ގަޑިއިރުގެ ތެރޭގައި އާ ޖަނަރޭޓަރުން ކަރަންޓް ފޯރުކޮށްދޭން ފަށައި އާންމު ހާލަތަށް އެ ރަށުގެ ކަރަންޓުގެ ހިދުމަތް އަނބުރާ ގެނެވިގެންދާނެ ކަމަށެވެ.\nހުޅުދުއްފާރު ކައުންސިލްގެ ރައީސް މުހައްމަދު އިބްރާހީމް ސީއެންއެމްއަށް ވިދާޅުވީ، 400 ކިލޯވޯޓްގެ ޖަނަރޭޓަރު ބެހެއްޓުމުގެ މަސައްކަތް ރެއިން ފެށިގެން ކުރަމުން އަންނަ ކަމަށެވެ. އަދި އެރަށަށް ދިމާވެފައިވާ ކަރަންޓްގެ މައްސަލަ އަށް ހައްލެއް ލިިބިގެންދާނެ ކަމަށް ވެސް އޭނާ ވިދާޅުވިއެވެ.\nރައީސް އިތުރަށް ވިދާޅުވީ ގާތްގަނޑަކަށް ފަނަރަ ސަތޭކަ މީހުން ދިރިއުޅޭ ހުޅުދުއްފާރުގައި ފާއިތުވި ހަމަސް ދުވަހުގެ ތެރޭގައި ރަށުގައި ކަރަންޓްގެ ހިދުމަތް ދެމުން އައީ 150 ކިލޯވޯޓް އަދި 250 ކިލޯވޯޓްގެ ދެ ޖަނަރޭޓަރު ބަހައްޓާގެން ކަމަށެވެ. އަދި ބައެއް ފަހަރު ޖަނަރޭޓަރުތަކަށް ދިމާވާ މައްސަލަތަކުގެ ސަބަބުން ކަރަންޓް ކެނޑޭ ކަމަށާއި ގިނަ އިރުތަކެއް ވަންދެން ރައްޔިތުންނަށް އެކަމުގެ ދަތީގައި ތިބެން ޖެހޭ ކަމަށެވެ.\n"އިއްޔެ ވެސް ހެނދުނު އަށަކުން ފެށިގެން މެންދުރުފަހު ދޭއް ޖަހަން ދެން ކަރަންޓް ކެނޑިފައި ހުރި. ހުކުރު ދުވަހުގެ ރޭ ވެސް ދަންވަރު 12 އިން ފަތިހު ހަތަރެއް ޖަހާލަންދެން ކަރަންޓް ނެތް. ރައްޔިތުންނަށް ވަރަށް ދަތިތަކާ ކުރިމަތިވާނެ،" ކައުންސިލްގެ ރައީސް ވިދާޅުވިއެވެ.\nއޭނާ ވިދާޅުވީ، 400 ކިލޯވޯޓްގެ ޖަނަރޭޓަރެއް ފޯރު ކޮށްދިނީތީ ފެނަކަ އަށް ޝުކުރު އަދާ ކުރާ ކަމަށެވެ.\nކަރަންޓް ރ.ހުޅުދުއްފާރު ފެނަކަ


Jalu gai hingi hamanujehunthah fuluhun balan fashaifi\nމާފުށި ޖަލު: އެ ތަނުގައި ގައިދީންނާއި އޮފިސަރުންނާ ދެމެދު ހިނގި ހަމަނުޖެހުމުގެ މައްސަލައެއް ދަނީ ބަލަމުން --\nކޮވިޑް-19 އާ ގުޅިގެން މާފުށީ ޖަލުގައި ފިޔަވަޅުތައް އަޅާތީ އިއްޔެ އެ ޖަލުގައި ހިނގި ހަމަނުޖެހުންތައް ސީރިއަސް މައްސަލައެއްގެ ގޮތުގައި ފުލުހުން ބަލަން ފަށައިފި އެވެ.\nމާފުށީ ޖަލު ބަލަހައްޓާ ކަރެކްޝަނުން ވަނީ ރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާން ކޮށްފައިވުމުން އާއިލީ ބައްދަލުވުންތަކާއި އެކަހެރި ބައްދަލުވުންތައް މެދުކަނޑާލައި ގައިދީންނަށް ފޯނު ކޯލް އިތުރުކޮށްފަ އެވެ. އަދި ރައްކާތެރި ކަމަށް އަޅާ ފިޔަވަޅެއްގެ ގޮތުގައި އިއްޔެ ވަނީ މައި ޖަލު ޑިސްއިންފެކްޓް ކުރަން ފަށާފަ އެވެ. އެ ހަރަކާތުގައި ޖަލުގެ ގޮޅިތަކާއި ފާހާނާތަކާއި ކޮރިޑޯތަކުގެ އިތުރުން ގައިދީން ބޭނުންކުރާ ތަންތަންވެސް ސާފުކޮށް ޑިސްއިންފެކްޓްކުރާނެ އެވެ.\nމި ފިޔަވަޅުތަކާ ގުޅިގެން ޖަލުގައި އިއްޔެ ވަނީ ހަމަނުޖެހުން ހިންގާފަ އެވެ. މި ހަމަނުޖެހުންތަކުގައި ދެ ގައިދީއަކަށް އަނިޔާވެފައި ވެ އެވެ. ފުލުހުން މިއަދު ބުނީ، މާފުށީ ޖަލުގައި ކަރެކްޝަންސްގެ ބައެއް މުވައްޒަފުންނާއި މުދަލަށާއި އަދި އިމާރާތްތަކަށް ދީފައިވާ ހަމަލާގެ މައްސަލަ ފލުހުން ދަނީ ސީރިއަސް މައްސަލަ އެއްގެ ގޮތުގައި ބަލަމުން ކަމަށެވެ.\nޖަލުގައި ހިންގި ހަމަނުޖެހުންތަކަށްފަހު، ޖަލު އޮފިސަރުންނަށްވެސް އިންޒާރު ދެމުން އަންނަ ކަމަށް ކަރެކްޝަންސް އިން މިއަދު ވަނީ ބުނެފަ އެވެ. ޖަލު އޮފިސަރުންގެ ވާޖިބަށް ހުރަސް އަޅާ ކުރިމަތިލާން މަސައްކަތް ކުރުމުގެ ތެރޭގައި ހިނގި ހަމަނުޖެހުންތަކުގައި ފަސް ގައިދީއަކަށާއި ފަސް އޮފިސަރަކަށް އެކިވަރުގެ އަނިޔާ ލިބިފައިވާ ކަމަށް ކަރެކްޝަންސް އިން ބުނެ އެވެ.\nކޮވިޑް-19 ރާއްޖެ އަށްވެސް ފެތުރިފައިވާއިރު ރާއްޖޭން ވަނީ 13 މީހެއް މި ބައްޔަށް ޕޮސިޓިވް ވެފަ އެވެ. މި ބަލި ފެތުރުނަ ނުދިނުމަށް ކަމާބެހޭ އިދާރާތަކުންވެސް އަޅަންޖެހޭ ފިޔަވަޅުތައް އަޅަމުންދާއިރު އެންމެން ގުޅިގެން މަސައްކަތް ކުރުމަށް ފުލުހުން ވަނީ އިލްތިމާސް ކޮށްފަ އެެވެ.


Vaccine jehumugai thafaathukurun gengulhey kamah thuhumathu kurumun Argentina ge Health Minister isthiufaadhevvaifi - One Online\nއާޖެންޓީނާގެ ހެލްތު މިނިސްޓަރު ގިނެސް ގޮންޒަލެޒް ގާސިއާ ---\nވެކްސިން ޖެހުމުގައި ތަފާތުކުރާ ކަމަށް ތުހުމަތުކުރުމުން އާޖެންޓީނާގެ ހެލްތު މިނިސްޓަރު އިސްތިއުފާދެއްވައިފި\nވެކްސިން ޖެހުމުގައި ތަފާތުކުރުން ގެންގުޅޭކަމަށް ތުހުމަތުކުރުމުން އާޖެންޓީނާގެ ހެލްތު މިނިސްޓަރު އިސްތިއުފާދެއްވައިފިއެވެ.\nއާޖެންޓީނާގެ ހެލްތު މިނިސްޓަރު، ގީނެސް ގޮންޒަލެޒް ގާސިއާ އިސްތިއުފާ ދެއްވަމުން ޓުވިޓާ މެދުވެރިކުރައްވައި ނެރުއްވާފައިވާ ބަޔާނެއްގައި ވިދާޅުވީ، އެގައުމުގައި ކުރިޔަށްދާ ވެކްސިން ޕްރޮގްރާމްގައި ވެކްސިން ޖެހުމަށް ހަދާފައިވާ ކިޔުއެއްގައި ބަޔަކު ތިއްބައި ވަކިބަޔަކު ގެންގޮސްގެން ވެކްސިން ޖަހާފައިވާކަމަށް ތުހުމަތުކޮށް ދައްކާފައިވާ ވާހަކަތަކަކީ ހަގީގަތާ ހިލާފު ވާހަކަތަކެއް ކަމަށެވެ.\nގާސިއާ ވަނީ އެއްވެސް ބަޔަކަށް ތަފާތު ކޮށްފައި ނުވާނެކަމަށް ވިދާޅުވެފައެވެ.\nތުހުމަތުތަކަށް އިންކާރު ކުރެއްވިނަމަވެސް އަދި އެއީ ހަގީގަތެއް ނޫން ނަމަވެސް މަގާމުގައި އިތުރަށް ހުންނެވުމަށް ފެނިވަޑައިނުގަންނަވާތީ އިސްތިއުފާ ދެއްވަން ނިންމެވީކަމަށްވެސް ގާސިއާ ގެ ބަޔާނުގައި ވަނީ ފާހަގަކުރައްވައިފަ އެވެ.\nއާޖެންޓީނާގައި ވެކްސިން ޖެހުމުގެ ބޮޑު ޕްރޮގްރާމެއް ކުރިޔަށް ދާއިރު އެގައުމުގެ ބައެއް ނުފޫޒު ގަދަ ފަރާތްތަކުން ވެކްސިން ޖެހުމަށް މަގާމުގެ ނުފޫޒުގެ އިތުރުން ސަރުކާރުގެ އިސްފަރާތްތަކުގެ އެހީގައި ކިޔޫގައި ނުޖެހި ވަގުތުން ވެކްސިން ޖަހަމުންދާކަމަށް ތުހުމަތު ކޮށްފައިވެއެވެ.\nގުޅޭ ޓެގު ކޮވިޑް 19 ވެކްސިން އާޖެންޓީނާ


ޕްރިޔަންކާއާއި ކަންގަނާގެ "ފެޝަން"ގެ ދެވަނަ ބައެއް ހަދަނީބާ؟ ޕްރިޔަންކާއާއި ކަންގަނާގެ "ފެޝަން"ގެ ދެވަނަ ބައެއް ހަދަނީބާ؟\nޕްރިޔަންކާއާއި ކަންގަނާގެ "ފެޝަން"ގެ ދެވަނަ ބައެއް ހަދަނީބާ؟\nޕްރިޔަންކާ ޗޯޕްރާ އަދި ކަންގަނާ ރަނައުޓް އެކުގައި\n2008 ވަނަ އަހަރު ނެރުނު ކާމިޔާބު ހިންދީ ފިލްމް "ފެޝަން"ގެ ދެވަނަ ބައެއް އުފައްދަން އުޅޭކަމުގެ އަޑުތަކެއް ފެތުރެން ފަށައިފިއެވެ.\nޕްރިޔަންކާ ޗޯޕްރާއާއި ކަންގަނާ ރަނައުޓް މުހިއްމު ރޯލުތަކުން ފެނިގެންދިޔަ "ފެޝަން" އަކީ މި ދެ ފަންނާނުންގެވެސް ފިލްމީ ކެރިއަރުގައި މުހިއްމު ދައުރެއް އަދާކުރި ފިލްމެކެވެ.\nބޮލީވުޑްގެ ޚަބަރުތައް ގެނެސްދޭ ބައެއް ވެބްސައިޓުތަކުގައި ރިޕޯޓްކޮށްފައިވާގޮތުން ފެޝަންގައި ފިރިހެން ލީޑު ރޯލުން ފެނިގެންދާ އަރްޖަން ބާޖްވާ އެވެ. ޕްރިޔަންކާ ޗޯޕްރާވަނީ ފިލުމުގެ ދެވަނަ ބައެއް އުފެއްދުމާއި ގުޅޭގޮތުން އެ ފިލްމުގެ ޑައިރެކްޓަރ މަދޫރް ބަންދަރްކަރާއި ވާހަކަދައްކާފައެވެ. އަދި ފެޝަންގެ ސީކުއަލްއެއް އުފެއްދުމުގެ ޝަޢުގުވެރިކަން އެ ދެ ފަންނާނުންވެސް ފާޅުކޮށްފައިވާކަމާއި، މި ޕްރޮޖެކްޓަށް ކުރީގެ ފިލްމާއި ގުޅުވައިގެން ވީހާވެސް އަވަހަކަށް ވާހަކައެއް ލިޔުމާގުޅޭގޮތުންވެސް މަޝްވަރާކޮށްފައިވެއެވެ.\n2.5 މިލިއަން ޑޮލަރުގެ ބަޖެޓަކާއެކު އުފައްދާފައިވާ މި ފިލްމަކީ 2008 ވަނަ އަހަރު ހިިންދީ ސިނާމާތަކަށް އައި އެންމެ ކާމިޔާބު އެއް ފިލްމެވެ. މި ފިލްމަށް ވަނީ ބޮލީވުޑް ބޮކްސް އޮފީހުގައި 8.4 މިލިއަން ޑޮލަރުގެ އާމްދަނީއެއް ލިބިފައެވެ.\nމިއީ ފެޝަނާއި ގްލެމަރގެ ދުނިޔެއިން ސުޕަރ މޮޑެލްއަކަށްވުމުގެ ހުވަފެން ދެކެމުންދިޔަ ޒުވާން އަންހެނަކަށް އޭނާގެ ހުވަފެންތައް ހަޤީޤަތަކަށް ހެދުމުގެ ތެރޭގަައި ދިމާވާ ތަފާތު ކަންތައްތަކެއް މައްޗަށް ބިނާކޮށް ހަދާފައިވާ ފިލްމެކެވެ.\nއެގޮތުން ކޮންމެކަމަކަށްވެސް އަގެއް އޮންނާނޭ ބުނާ އުޞޫލުން ފެޝަން އިންޑަސްޓްރީގައި ކުރިއަށްދާން ބޭނުންނަމަ ކުރަންޖެހޭ ކަންތައްތަކާ، އެ އިންޑަސްޓްރީގައި އަންހެނުންގެ ނުފޫޒު އޮންނަ މިންވަރު މި ފިލްމުން ވަނީ ދައްކުވައިދީފައެވެ. ފިލްމަށް ކްރިޓިކްސްގެ ފަރާތުންނާއި ބެލުންތެރިންގެ ފަރާތުންވެސް ޕޮޒިޓިވް ކޮމެންޓްތަކެއް ވަނީ ލިބިފައެވެ.\n2009 ވަނަ އަހަރުގެ ފިލްމް ފެއަރ އެވޯޑްސްގެ އެންމެ މޮޅު ބަތަލާގެ އެވޯޑް ޕްރިޔަންކާއަށް އަދި ސަޕޯޓިންގ އެކްޓްރެސްގެ އެވޯޑް ކަންގަނާއަށް ލިބިފައިވަނީވެސް މި ފިލްމުންނެވެ. އަދި 2010 ވަނަ އަހަރު ޕްރިޔަންކާ ފުރަތަމަ ފަހަރަށް އެންމެ މޮޅު ބަތަލާގެ ޤައުމީ އެވޯޑް އުފުލާލާފަައިވަނީ މި ފިލްމުންނެވެ. ހަމަ އެއަހަރުގެ އެންމެ މޮޅު ސަޕޯޓިންގ އެކްޓްރެސްގެ ޤައުމީ އެވޯޑް ކަންގަނާވަނީ މި ފިލްމުން ހާޞިލުކޮށްފައެވެ. އެހެންކަމުން މި2ބަތަލާއިންގެވެސް ފިލްމީ ހަޔާތް ކޮޅަަަށް ޖެހުމުގައި މުހިއްމު ދައުރެއް މި ފިލްމް ވަނީ އަދާކޮށްދައެވެ.\nކޮންމެއަކަސް "ފެޝަން"ގެ ދެވަނަ ބައެއް އުފައްދަން އުޅޭކަމުގެ އަޑުތައް ފެތުރިފައިވާއިރު، އަލަށް އުފައްދާ ފިލްމުގައި ޕްރިޔަންކާއާއި ކަންގަނާ އެކުގައި ފެނިދާނެތޯ މިއީ މިހާރު ބައެއް ފަރާތްތަކުން އުފައްދާ ސުވާލެކެވެ. ސަބަބަކީ 2013 ވަނަ އަހަރު ރިލީޒްކުރި "ކްރިޝް-3"އަށްފަހު މި ދެ ފަންނާނުގެ މެދުގައި އުފެދިފައިވާ ޚިޔާލު ތަފާތުވުންތަކާއި، ދެބަސްވުންތަކުގެ ސަބަބުން ދެ ފަންނާނުންގެ ގުޅުން ކޮންމެވެސް ވަރަކަށް ހީނަރުވެފައިވާތީއެވެ.


ވީމޭ އިންތިޒާރުގައި –2– Esfiya\nވީމޭ އިންތިޒާރުގައި – 2\n**2 ވަނަ ޕާޓު**\nމާހީއަށް ފިލާވަޅުތައް ހަދާގޮތް ކިޔާދީފައި ރީޝަމް ގޮނޑީގައި ހަމަޖެހިލިއެވެ. އޭރުވެސް އާނީޔާ ބުނި އެއްޗެހި މަތިން ހަނދާނެއް ނުނެތެއެވެ. ރީޝަމްގެ ހިތުގައި ސުވާލެއް އުފެދުނެވެ. އާނީޔާ މާ ވަރަކުން ރީޝަމް އަށް ސަމާލުކަން ދެނީ ކީއްވެބާއެވެ؟ ބޭރަށް ދިޔައަސް ދާތަނާއި އަންނަ ވަގުތާއި ކުރާ ކަންތައްތައް ވަރަށް ލޯބިން އަހާނެއެވެ. އަހާނީ ޖަވާބުދޭ ހިތްވާ އަދި ޖަވާބުދޭން ފަސޭހަ ގޮތަކަށެވެ. ރީޝަމްގެ އެކުވެރިންގެ ބެލެނިވެރިން ހެން ރުޅި އިސްކޮށް އަމުރު ކޮށްގެނެއް ނޫނެވެ. ރީޝަމްއަށް ވެސް އިނގެއެވެ. އެހެން ކަންތައް ކުރުމުން އެކުއްޖާ ޖަވާބުދޭ ހިތް ކެނޑި ރުޅި އިސްކުރާލެއް އަވަސް ވާނެކަމެވެ. ކުއްލިއަކަށް ސިއްސައިގެން ދިޔައީ ގޭތެރެއިން އެއްޗެހިތަކެއް ވެރުނު އަޑަށެވެ. އެއާއި އެކީ ބޮޑު ފިރިހެނެއްގެ އަޑު ވެސް ރީޝަމްއަށް އިވުނެވެ. މާހީ ދެކަންފަތުގައި އަތް އަޅައިގެން ފެންކަޅިވެފައި އިންތަން ފެނުމުން ރީޝަމް ވެސް ދެރަވިއެވެ.\n“މާހީ އާދެބަ ދޮންތިއާ އެއްކޮށް..” ގޭތެރޭގެ މަސްލަހަތު އެހާ އަވަހަށް ރަނގަޅު ވާނެހެން ހީނުވަތީ ރީޝަމް ދޮރުފޮތިގަނޑު އެއްފަރާތަކަށް ކަހާލިއެވެ. މާހީ ކައިރިއަށް އައުމުން ކުޑަދޮރުން ބޭރަށް ނިކުމެ ރީޝަމް ދިޔައީ ކައިރީގައި އޮތް ކުޑަ ޕާކަށެވެ. އެއީ އާނިޔާ އޭނަ ކައިރީ ހަދަން ބުނާ ގޮތެވެ.”މާހީ ކޮން އެއްޗެއް ކާ ހިތްވަނީ.. އަދި އެ ވީ އެއިޓް ތާރޓީ.. ޝޮޕްސް ހުންނާނީ ހުޅުވާފަ ދޯ..” ރީޝަމް މާހީ ހިތްހަމަ ޖައްސާލަން ބުންޏެވެ.”ދޮންތި… ޑެޑީ.. ކީއްވެ އެ..އައީ..” މާހީ ދެރަވެފައި އެހިއެވެ. ރީޝަމް ކުޑަ އިރުކޮޅަކަށް ހުއްޓުން އެރިއެވެ.”އަޅޭ ދޫނި.. ޑެޑީ އަންނާނެ ދޯ މަންމި އާ މާހީ އާ ދެކިލަން..” އެ ހިތަށް އުފާވެރިކަން ގެނެވޭތޯ ރީޝަމް ވާހަކަ ދެއްކިއެވެ. ހަޤީޤަތަކީ އާނިޔާ އާއި މާހީގެ ބައްޕަ، ހާނިމް ވަނީ މާހީއަށް ދެ އަހަރުގައި ވަރިވެފައެވެ. ދެފަހަރު މަތިން ޖަލަށް ގޮސްފައި ވާއިރު މަސްތުވާތަކެތީގެ ވިޔަފާރިކުރެއެވެ.\n“ދެން ކީއްވެ ޑެޑީ މަންމިއަށް ތަދުކުރަނީ؟..” މާހީ އިނީ ނުލާހިކު ދެރަވެފައެވެ. ރީޝަމް ދެލޯ މަރާލިއެވެ.”އެއީ ޑެޑީ ކުޑަކޮށް ރުޅި ގަދަ ވީމަ ވާނެ ގޮތެއް ދޯ؟ މާހީ ވެސް ރުޅި އައިމަ ކުދިން ގައިގަ ޖެހެއެއްނު..” ބެންޗެއްގައި ރީޝަމް މާހީ ބޭންދިއެވެ. އަސްލު ހާނިމް މިގެއަށް އަންނަ ސަބަބަކީ މާހީ ބަލައެވެ. ރީޝަމް އަކަށް ވެސް އާނިޔާ އަކަށް ވެސް އެއީ މައްސަލަ އެއް ނޫނެވެ. ބައްޕަ ދަރިފުޅާއި ބައްދަލު ކުރެވެން ޖެހޭނެއެވެ. ނަމަވެސް ހާނިމްގެ ވިސްނުން ހުރި ގޮތުން މާހީ ދޭކަށް ލާހިކެއް ނޫނެވެ. މިދުވަސްވަރު އެމީހުންގެ ވިޔަފާރި ބަނގުރޫޓް ވާނެހެން ހީވާތީ ހާނިމް ވިސްނަނީ މާހީ ވިއްކާލަންށެވެ. އެއީ އަމިއްލަ ދަރިފުޅުކަން ހަނދާނެއް ނެތްފަދައެވެ. ދަރިފުޅު ނޫނަސް އެހެންވެސް އިންސާނަކަށް އެފަދަ ގޮތަކަށް ހިތެއް ހުރި މީހެއް ކަންތަކެއް ނުކުރާނެއެވެ. އެންމެ ފަސް އަހަރުގެ މާހީއަށް ވެސް ބައްޕަގެ ގޯސްކަން ވަނީ ލޮލުން ދެކެފައެވެ.\nމާހީ ރޯން ފެށުމުން ރީޝަމް ފުން ނޭވާއެއް ލިއެވެ.”ހިނގާ އަވަހަށް ޝޮޕްއަށް ދާން ދޯ؟..” ރީޝަމް ހިނިތުންވެލަމުން ފަހަތް ބަލާލި އިރު މާހީ ދުވެފައި ގެއަށް ދަނީއެވެ. ހާސްވެފައި ރީޝަމް ވެސް މާހީ ފަހަތުން ދުއްވައިގަތެވެ. ނަމަވެސް މާހީ މާ ކުރިން ގޮސް ގެއަށް ވަދެފިއެވެ. ކުޑަދޮރުން ނުވަދެވުނީތީ ގެއަށް ވަންނަ ދޮރުންނެވެ. އޭރު އާނިޔާ ފެންނާކަށް ނެތެވެ. ހާނިމް އާނިޔާގެ ކޮޓަރިން ނިކުންނަނީއެވެ.”އެހެރީ ދޯ މަގޭ ދަރި..” ހާނިމް މާހީ އަށް ބަލާލިއެވެ. މާހީ ބިރުން ރީޝަމްގެ ފަހަތަށް ވަނެވެ.”ހާނިމް! މާހީ އާ ކައިރި ވެގެން ނުވާނެ!..” އެތެރޭގައި އޮތް އާނިޔާއަށް އެހެން ބުނި އަޑު އިވުމުން ބަލި އަޑަކުން ހަޅޭއްލަވައި ގަތެވެ.”ކައިރި ވާނަން.. ކީއް ކުރެވޭނީ ކަލެއަށް..” ހާނިމް ބާރުބާރަށް މާހީ އާއި ދިމާއަށް ހިނގައިގަތެވެ.”ތި ހުރިތާ ހުއްޓޭ.. ހަމަ މިހާރު..” ރީޝަމް ވެސް ހަޅޭއްލެވިއެވެ.”މީ ކާކުތަ އަދި މާ މޮޅުވެގެން އުޅެން.. ބަސްއަހައިގެން މާހީ މަށާ ހަވާލު ކުރޭ..” ހާނިމް ދެލޯ ރަތަށް އެރިއެވެ.”ނުދޭނަން! ހަމަ މިހާރު ނުކުމެގެން ދާންވީ! ފުލުހުންނަށް ގުޅާނަން..” ރީޝަމް ގޮތެއް ދުލެއް ނުކުރިއެވެ.”އަޅެ ކަލޭގެ މަޤާމު ހަނދާން ކޮށްބަލަ މަށަށް ހަޅޭއްނުލަވާ.. މިގެއިން ޖާގައެއް ނެތްއިރު އުޅެވޭތީ ޝުކުރު ކުރާކަށް ނޭނގޭ ދޯ.. ކުޑަ މިނުން އަރާމުގަ މާހީ ގޮވައިގެން އޮންނައިރު އެ އާނިޔާ ގަނޑު ވެސް ޖެހޭ މިނުލަފާ މީހާ ބުނާގޮތް ހަދަން..” ހާނިމް ރީޝަމް އާއި ދިމާއަށް ޝަހާދަތް އިނގިލި ދިއްކޮށް އެއްޗެހި ކިޔެވެ.\nރީޝަމްގެ ދެލޮލުން ކަރުނަ ފައިބަން ފެށިއެވެ. ވާނުވާ ރަނގަޅަށް ރީޝަމް އަކަށް ނޭނގެއެވެ. އިނގޭނަމަ އޭނަ އާނިޔާ ދައްތަ އަށް އުނދަގޫ ނުކޮށް އުޅޭނެއެވެ.”އަ.. އަހަރެންގެ މަޤާމު އަހަރެންނަށް އިނގޭ..” މާހީ އަށާއި އާނިޔާ އަށްޓަކައި ރީޝަމް ދެންވެސް ބެލީ ވާހަކަ ދެއްކޭތޯ އެވެ. މިފަހަރު ހާނިމް ވާހަކަ ނުދައްކާ އިސްކުރީ ރުޅިއެވެ. އެދިޔަ ގޮތަށް ގޮސް ރީޝަމްގެ މޫނު މަތީގައި ޖެހިއެވެ. ބޭރު ދޮރު ކައިރީގައި ހުރުމުން ރީޝަމް ބޭރަށް ވެއްޓެން ނެގީ އެންމެ ސިކުންތެކެވެ. މާހީ ރޮއިގަންނަމުން ރީޝަމް ހިފަހައްޓަން އުޅުނެވެ.”މަގޭ އެންމެ ހަމަލާ އަކުން ބިމާއި ހަމަވާ މީހެކޭ މިއުޅެނީ..” ހާނިމް މަލާމާތަށް ހޭންފެށިއެވެ. އަދި ރީޝަމްގެ ބަނޑުގައި ފައިން ޖަހަންފެށިއެވެ. ރީޝަމް ދެންވެސް ބެލީ ހިތްވަރު ކުރެވޭތޯއެވެ. އުނދަގުލުން ކޮޅަށް ތެދުވެ މާހީ ގޮވައިގެން ދުރަށް ހިނގައިގަތް އިރު ދެލޮލުގައި ގިނަ ވެފައި ހުރި ކަރުނަތައް ފައިބަން ފަށައިފިއެވެ.\nހާނިމް ގާތަށް ރުޅި އައިސްގެން ޖަހަން ހިއްލާލި އަތް ހުއްޓުނީ ބާރުގަދަ އަތަކުން ހާނިމްގެ އަތް ހިފެހެއްޓުމުންނެވެ. ހާނިމް ޖަހާނެކަން އިނގިގެން ލޯމަރައިގެން ހުރި ރީޝަމް ލޯ ހުޅުވަލާ ފަހަތް ބަލާލި ވަގުތު ދެލޯ ބޮޑުވިއެވެ. އެތާ ހުރީ މާއިލް ނޫން ދެވަނަ މީހެއް ނޫނެވެ. މާއިލްގެ ލޮލުގައިވި ރުޅިވެރިކަމުން ރީޝަމް ވެސް ޖެހިލުންވިއެވެ.”ވަޓް އާރ ޔޫ ގޮއިން ޓު ޑޫ؟؟..” މާއިލް ދަތްކުނޑި ވިކާލިއެވެ.”އަނެއްކާ އަނެކަކު އައީ ދޯ؟؟ ކަލެއާ ބެހޭ ކަމެއް ވެސް ނޫނެއްނު މީ؟؟..” ހާނިމް މާއިލްގެ އަތް ފޮޅުވާލިއެވެ. އޭރު މާހީ އާއި ރީޝަމްގެ ހާލެއް ބަލަން ދޮރު ކައިރިއަށް އައި އާނިޔާ ވެސް ހުރީ ހުއްޓުން އަރާފައެވެ.”މަށާ ބެހޭނެ..” ބަލަހައްޓައިގެން ހުރި ނަޒަރުން މާއިލް ފަހެއް ނުޖެހޭނެ ކަން ރީޝަމްއަށް ކަށަވަރު ވިއެވެ. އާނިޔާ އާއި ދިމާއަށް ހާނިމްއަށް ބަލާލެވުނީ ފުލުހުންގެ ޖިޕް އަންނަތަން ފެނުމުންނެވެ. އޭރު އާނިޔާ ހުރީ ފޯނު ހިފަހައްޓައިގެން ރުޅިވެރި ނަޒަރަކުން ބަލަންށެވެ.”ޔޫ ލިޓްލް….” ހާނިމް ގާތަށް އައީ އަމަށަކު ރުޅިއެއް ނޫނެވެ. ވަގުތުން ހާނިމް ފިލަން ދުއްވައިގަތެވެ. ފުލުހުން ވެސް ހާނިމް ފަހަތުން ދިޔައެވެ.\n“ރީޝް.. އާރ ޔޫ އޯކޭ؟..” ހާނިމް ދިޔަތަން ބަލާފައި މާއިލް ރީޝަމް ކައިރިއަށް ދިޔައެވެ. ރީޝަމްގެ ފެންކަޅިވެފައި ހުރި ދެލޯ ގޮސް ހުއްޓުނީ މާއިލްގެ ދެލޮލަށެވެ.”ތެންކްޔޫ މާއިލް..” ބުނާނެ އެއްޗެއް ނޭނގުމުން ރީޝަމް ބުންޏެވެ.”އިޓްސް އޯކޭ..” ރީޝަމްގެ ފަހަތުގައި ފިލާ ހުރި މާހީއަށް މާއިލް ބަލާލިއެވެ. މާއިލްގެ ނަޒަރު މާހީއަށް ހުއްޓުމުން މާހީ އިތުރަށް ފޮރުވެން އުޅުނެވެ.”މިއީ ދޯ މާހީ އަކީ..” މާއިލް ހިނިތުންވެލިއެވެ. ރީޝަމް ބޯ ޖަހާލިއެވެ. އިތުރަށް އެތާ ހުންނަން ބޭނުން ނުވުމުން މާހީ އާނިޔާ ކައިރިއަށް ގޮސް އާނިޔާ އާއި އެކި އެތެރެއަށް ވަނެވެ.”އަމް.. ރީޝް.. އިފް ޔޫ ޑޯންޓް މައިންޑް ސުވާލެއް އަހާލަންތަ؟..” މާއިލް ރީޝަމްއަށް ބަލާލިއެވެ.”ބަޓް އެހަށް އާދެބަލަ އެސުވާލަށް ޖަވާބުދޭން ފަސޭހަ ތަނަކަށް..” މާއިލް ވިސްނާލާފައި ރީޝަމް ގޮވައިގެން ދިޔައީ އެއްކަލަ ކުޑަ ޕާކަށެވެ.”ދެން އަހަން ވީ އެއްނު ތި ސުވާލެއް..” ރީޝަމް އިށީންދެލިއެވެ.\n“އަސްލު ކީއްވެ އެމީހާ އެހެން އެ ހެދީ؟؟ އެން އޭނަ އެއީ ކާކުކަން ބުނެދެވިދާނެ؟..” ނާހަން ހުރެފައި ވެސް ރީޝަމް ކައިރީގައި މާއިލް އެހިއެވެ.”އޭނަ އަކީ މާހީގެ ބައްޕަ ހާނިމް.. އަސްލު މާހީ ހޯދަން ވެގެން ގެއަށް އަންނަނީ..” ރީޝަމް ދުރަށް ބަލާލިއެވެ.”އޯހ..” މާއިލް ދެބުމަ ކައިރިކޮށްލިއެވެ.”ހްމްމް.. ދައްތަ އާއި ހާނިމް ވަކިވީ މާހީއަށް ދެއަހަރުގަ..” ކުޑަކޮށް ކިޔައިދެވޭތޯ ރީޝަމް ބެލިއެވެ.”ތިހެން ވީއިރު ބައްޕައަށް ދަރިފުޅު ބައްދަލު ކުރެވެން ޖެހޭނެ ދޯ؟..” މާއިލް ދެކޭގޮތް ބުންޏެވެ.”ނޯ ވޭ.. ހާނިމް މާހީ ބަލާ އަންނަނީ ރަނގަޅު ނިޔަތަކު ނޫނޭ.. މާއިލް އަށް ވެސް އިނގޭނެ ދޯ ލޯބިވާނަމަ އަނިޔާއެއް ނުކުރާނެ ދައްތަ އަކަށް ވެސް އަހަރެން…އައި މީން މާހީ އަކަށް ވެސް..” ރީޝަމް އަށް ރޮވެން އުޅުނެވެ.”އަހަރެންނަކަށް އަސްލު މި ވާނުވާއެއް ނޭނގޭ.. އެހެންނަމަ ދޯ އުފާވެރި ދިރިއުޅުމެއް އުޅޭނީވެސް..” ރީޝަމް ތުންފަތުގައި ދަތް އަޅާފައި ކަރުނަތައް ހިންދާލިއެވެ.”ތިބުނީ؟؟..” މާއިލް އަށް ރީޝަމް ކީ އެއްޗެހި ސާފެއް ނުވިއެވެ.”މިބުނީ މަންމައެއް ވެސް ބައްޕަ އެއް ވެސް އަދި ޢާއިލާގެ އިތުރު މީހަކު ހުންނަ ކަމެއް ނުވަތަ ނެތް ކަމެއް ވެސް އަހަރެންނަކަށް ނޭނގެއޭ..” ރީޝަމް މާއިލްއަށް ބަލާލިއެވެ.\n“ވަރަށް ހީވޭ ރީޝް ވެސް އަހަރެންގެ މަތިން ހަނދާން ވާނޭހެން..” ރީހާން އެލީޒާއަށް ބަލާލީ އުންމީދާއި އެކު ހިނިތުންވެފައެވެ.”އައި ހޯޕް ޓޫ..” ރީހާންގެ މޫނުމަތީގައި ވި ހިނިތުންވުމުން އެލީޒާއަށް ވެސް ހީލެވުނެވެ.”އަހާލެވިދާނެތަ ސުވާލެއް؟..” އެލީޒާ ރީހާންއަށް ބަލާލިއެވެ. މަޑުމަޑުން ރީހާން ބޯ ޖަހާލިއެވެ.”މިހާރު ކޮބާ ރީޝަމް؟..” އެސުވާލު އެހުމާއެކު ރީހާން މޫނުމަތީގައި ހުރި ހިނިތުންވުން ފިލައިދިޔައެވެ.”ނެ..ނޭނގެ..” އަޅައިގަންނަމުން ރީހާން ބުންޏެވެ. އިތުރަށް ސުވާލު ކުރާކަށް އެލީޒާއަށް ނުކެރުނެވެ. ރީހާން ފުންނޭވާއެއްލާފައި ކާރު ދުއްވާލިއެވެ.\nއެލީޒާ އެ ސުވާލު ކުރުމުން ރީހާންގެ މުޅި މޫޑު ޚަރާބު ވިއެވެ. އެގަޑީގައި ކޮންމެ އަކަސް ރީހާން ދިނީ ތެދު ޖަވާބެކެވެ. މަންމަ، އަދި ރީޝަމް ވީތަނެއް އެއްގޮތަށް ވެސް ރީހާންއަށް އިނގިފައެއް ނެތެވެ. ދޮންބައްޕަ އުޅެނީ އޭނައާއި އެކީ ލަންޑަންގައެވެ. ނަމަވެސް ރީހާން ކުރި ކަމަކަށްފަހު އޭނަގެ ދޮންބައްޕަ، ލިހުވާން ވެސް ރީހާން ދެކެ ހިތްހަމަ ނުޖެހެއެވެ.\n“އޭ ރީހު.. ހިނގާ ބަލަ ކޮންމެވެސް ކަމެއް ކުރަން..”އެލީޒާގެ އަޑަށް ރީހާން ބަލާލިއެވެ. އޭރު ލިއީޝް އާއި އޭނާގެ ލޯބިވެރިޔާ ޒާން އަތުގުޅާލައިގެން އަންނަނީއެވެ. އޭނާގެ ހިތުގައި ވަކި އަޅައިގަތް ހެން ހީވިއެވެ. އެލީޒާ ބަލަ ބަލަ އިންދާއި ރީހާން ތެދުވެގެންގޮސް ގޮސް ލިއީޝް ކުރިމަތީގައި ހުއްޓުނެވެ.”ހެއި..” އަސަރެއް ނެތް ގޮތަކަށް ރީހާން ގޮވާލިއެވެ.”ހައި؟..” ސުވާލެއް ގޮތަށް ލިއީޝް ވެސް ގޮވާލިއެވެ.”ޑޯންޓް ޔޫ ރިމެމްބަރ މީ ލިއީޝް..” ދެންވެސް ރީހާން ބުނީ ހަމަ އެ ރާގުގައެވެ.”އަމް ސޮރީ.. ނޭނގުން ތީ ކާކު ކަމެއް..” ލިއީޝް ޒާންގެ އަތަށް ބާރުކޮށްލިއެވެ. ރީހާންގެ ހިތް ރޮއްވާލި އެވެ. ނަމަވެސް މޫނުމަތިން ފެނުނީ ހައިރާންކަމެވެ.”ތީ ކާކުތަ؟..” ޒާން ވެސް ނުހުރެވިގެން އެހިވެ.”ލިޝް.. ހަމަ އަސްލަށް ވެސް ހަނދާން ނެތުނީތަ..” އެ ހައިރާންކަން މަތީ ހުރެ ރީހާން އެހިއެވެ.”އަހަރެން ނުދަންނަ މީހުންނާ ވާހަކަ އެއް ނުދައްކަން.. ސޯ ޕްލީޒް ޑޯންޓް ޓޯކް ޓު މީ..” ހިތްހަމަ ނުޖެހިފައި ލިއީޝް އިއްވާލިއެވެ. ގަދަކަމުން ރީހާން ހިންދިންރުވާލިއެވެ.”ސްޓޮޕް ލައިންގް ލިޝް.. އަހަރެންނަށް އަންގާ ވެސް ނުލާ މީހަކާ ރައްޓެހި ވެސް ވީދޯ.. ބުނެވެސް ނުލާ.. އެ ކީއްވެތަ ލިޝް..” ރީހާން އަޑު ކުރެހުނެވެ.\n“އަހަރެންނަކަށް ނޭނގެ ތީނަ ތި ކިޔާ އެއްޗެއް..” ލިއީޝް އެހެން ބުނެފައި ޒާން އަތުގައި ހިފައިގެން ހިނގައިގަތެވެ. ރީހާންގެ ދެލޯ ފެންކަޅިވާން ނެގީ ސިކުންތެކެވެ. އޭނަ ލިއީޝް އާއި ހަމައަށް ވާޞިލްވުމަށް ނުފުރޮޅާ އެންމެ ގަލެއް ވެސް ނީންނާނެ ކަން ކަށަވެރެވެ. އެވަރު ވެސް ލިއީޝް އަށް ނޭނގުނީ ހެއްޔެވެ؟ އެހެން ވާހަކަ ދައްކާ އިރު ރީހާންގެ ހިތަށް ކުރާނެހާ އަސަރު ހަމަ ނޭނގެނީ ހެއްޔެވެ؟ އެލީޒާ ގޮވާލި އަޑަށް މޫނު ފުހެލާފައި ރީހާން ހީލަމުން ފަހަތް ބަލާލި އެވެ.”ހިނގާ ބަލަ އެއްޗެއް ކައިލަން..” އެލީޒާ ވިސްނާލަމުން ބުންޏެވެ.\n“ލިއީޝް.. އެކާކުތަ؟؟ އަނެއްކާ ލިއީޝްގެ ލޯބިވެރިއެއް ހުންނަނީތަ؟ ކީއްވެ ނުބުނީ؟..” ޒާން ސުވާލުތައް ކުރިއެވެ.”ނޫނެކޭ ޒާން.. އަހަންނަކަށް ނޭނގެ އޭނާ އެހެން ކީ ކީއްވެ ކަމެއް.. އަމުދުން އޭނައަށް މަގޭ ނަން އިނގިއްޖެ.. އަހަރެންގެ ބޯއި ފްރެންޑް އަކީ ޒާން ކަން އިނގިއްޖެ.. އަޅެ އޭނާ އަހަރެމެންނަށް ފާރަ ލަނީތަ؟..” ލިއީޝް ހިތުގައި ބިރުވެރިކަން އުފެދުނެވެ.”ވެދާނެ..” ޒާން އަލުން ރީހާންއަށް ބަލާލި އިރު އަންހެން ކުއްޖަކާ އެއްކޮށް ހެމުން އެތާ ހުރި ފިހާރަ އަކަށް ވަންނަނީއެވެ. ޒާން ކަޅި އަޅާލާފައި ފުން ނޭވާއެއް ލިއެވެ.\nބޭރުގައި ރޭގަނޑު ހޭދަ ކޮށްފައި ރީހާން ގެއަށް ދިޔައިރު ހުރީ ވަރުބަލިވެފައެވެ. ދޮރު ލައްޕާފައި ދިޔަ ގޮތަށް ގޮސް އެނދަށް ވެއްޓިގަތް ގޮތަށް ރީހާން ދެލޯ މަރާލިއެވެ. އަނެއްކާ ވެސް ލިއީޝް ކަންތައް ކުރިގޮތް ހަނދާންވާން ފެށިއެވެ. އުންމީދު ނުކޮށް ހުއްޓާ ރީހާންގެ ދެލޯ ތެމުނެވެ. “ކީއްވެ ލިޝް؟ އަހަރެން ކޮން ކުށެއް ކުރީ؟ އަހަރެން ލިޝް އަށްޓަކާ ނުކުރާ ކޮން ކަމެއް އޮތީ.. އައި މިސް ޔޫ ލިޝް..” ރީހާން އަމިއްލަ ނަފްސާއި ވާހަކަ ދެއްކިއެވެ. ރީހާންއަށް އެންމެ ބޮޑު މައްސަލަ އަކަށްވީ މީހަކާ ރައްޓެހިވުމަށްފަހު އޭނާއަކީ ކާކުކަން ނޭނގޭކަމަށް ހެދީމައެވެ. ރީއްޗަށް ތިމަންނަ ބޭނުމީ ގުޅުން ކަނޑާލަންށޭ ބުނިނަމަ އަމިއްލަ އުފާ ޤުރުބާންކޮށް ލިއީޝްއާއި ގުޅުން ކަނޑާލީމުހެވެ.\nކުޑައިރު ދެމީހުން ދިމާވީ ޕްރީ ސްކޫލުންނެވެ. ލިއީޝް ކުޑައިރު ވެސް އެހުންނަ ލޯބިކަމުން ކްލާހުގެ ކުދިން ހަސަދަވެރިވެގެން ގިނައިން އިންނަނީ ބާކީ ކޮށްލާފައެވެ. އެކަން ރީހާން އަށް ފާހަގަ ވެގެން ލިއީޝް އާއި އެކުވެރިވާން ނިންމިއެވެ. އެކުވެރިއެއް ލިބުމުން ލިއީޝް ވެސް ވަރަށް އުފާވިއެވެ. އަދި ގޭތެރެގެ ކަންތައް ލިއީޝްއަށް އިނގޭ ގޮތަކަށް ކިޔައިދިނެވެ. މަންމަ އާއި ބައްޕަގެ ވާހަކަ އެވެ. ގޭތެރޭގައި އެ ކުޑަ ކުޑަ ލިއީޝް އާއި ދިމާއަށް ހަޅޭއްލަވާ ވާހަކައެވެ. އަނެއްކޮޅުން ސްކޫލަށް އައިސް ވެސް ބާކީ ވެފައި އިންނާތީ ދެރަވާ ވާހަކައެވެ. އެހުރިހާ ވާހަކަ އެއްވެސް ރީހާން ކަނުލާ އަޑު އެހީ އަހާ ހިތުން އެވެ. ބޮޑުވަމުން އައި ވަރަކަށް ދެ ހިތުގައި ވެސް ޖަހަމުން ދިޔަ އެކުވެރި ކަމުގެ ވިންދު ތަފާތުވަމުން ދިޔައީ ބުނެލުމެއް ނެތިއެވެ. ދެމީހުންނަށް ވެސް އެކަން ރޭކާލީ އުމުރުން ސާދަ އަހަރު ވަނިކޮށްނެވެ. އެއޮށް ކުޑައިރު ދެމީހުން ލޯބިވުމުން އެމީހުންނަށް އެކަންވީ މަޖާ ކަމަކަށްވެ. އަދި ލޯބީގެ ގުޅުމެއް ފެށީ އެންމެނަށް ސިއްރުންނެވެ.ރީހާންގެ ގެއަށް އައުމުގެ ތެރޭގައި ރީޝަމް އާއި ވެސް ލިއީޝް އެކުވެރިވިއެވެ. ރީހާން ފިރިހެން ކުއްޖަކަށް ވުމުން ޙިއްސާ ނުކުރެވޭ ވާހަކަތައް ރީޝަމް ޙިއްސާ ކުރަނީ ލިއީޝް އާއި އެވެ. ކަމެއް ޖެހުނަސް ލިއީޝްގެ ފުރިހަމަ އެހީތެރިކަން ރީޝަމް އަށް ލިބެއެވެ.\nނަމަވެސް ކަންތައްތައް ބަދަލުވާން ފެށީ ރީހާން ގްރޭޑް ދިހައެއްގެ ފަހު ޓާރމްގައެވެ. އެ ޗުއްޓީއަށް ލިހުވާން ބޭނުންވީ ރީހާން އެކަނި ގޮވައިގެން ޗުއްޓީގައި ލަންޑަނަށް ދާންށެވެ. ރީޝަމް ރީހާން ކައިރީގައި ޝަކުވާ ކުރި ނަމަވެސް ލިހުވާންގެ ގޮތް އިނގޭތީ އެއްޗެކޭ ބުނާކަށް ނުކެރުނެވެ. ރީހާން ލަންޑަނުގައި ހޭދަވި ދެތިން ދުވަހު ލިއީޝްގެ ފޯނު ކޯލް ތަކާއި މެސެޖްތައް ބަރާބަރަށް ލިބެއެވެ. އެހެންނަމަވެސް އެ ހަތަރުވަނަ ދުވަހުން ފަށައިގެން ކޯލެއްގެ އިތުރުން މެސެޖެއް ވެސް ރީހާން އަކަށް ނުލިބެއެވެ. ރީޝަމްއަށް ގުޅާފައި އެހުމުން ރީޝަމް ބުނީ ލިއީޝް ރާއްޖެ އިން ބޭރަށް ފުރައިފިކަމެވެ. އޭނާގެ އާއިލާ ވެސް ދިޔައެވެ. އިތުރު މަޢުލޫމާތު ރީޝަމްއަކަށް ވެސް ނޭނގެއެވެ.\nއެ ޗުއްޓީ ވެގެން ދިޔައީ ރީހާންއަށް ވޭންދެނިވި ދުވަސްތަކަކަށެވެ. އަނބުރާ ރާއްޖެ އައިސް ވެސް ލިއީޝް ހޯދި އިރު އެންމެން ބުނަނީ ރާއްޖޭގައި ނެތް ކަމަށެވެ. ރީހާން ހިތަށް ތަދުނުވާ ދުވަހެއް ނުދެއެވެ. އެ ހާލުގައި އުޅެފައި އަށާރަ އަހަރު ފުރުމުން ރީހާން ލަންޑަނަށް ބަދަލުވީ ލިއީޝް ހޯދުމުގެ މަޤްސަދުގައެވެ.\nހޫނު ކަރުނަތިކިތައް ފައިބަމުން ދިޔައިރު އެ ފުހެލަން ރީހާން މަސައްކަތެއް ނުކުރެއެވެ. އަނބުރާ ރާއްޖެ ދާންވީ ކަންނޭނގެއެވެ. ނަމަވެސް ލިއީޝްއަށް ކުރެވޭ އިންތިޒާރެއްގެ ބޮޑު ކަމުން ރީހާންއަށް އިތުރަށް ވިސްނާކަށް ނުކެރުނެވެ. އެވަގުތު އައި ކުއްލި ރުޅީގެ ހުރިހާ ވަރެއް ބޭލުނީ އޮށޯވެ އޮތް އެނދުގެ ބާލީސް ތަކަށެވެ.”ވައި ޑިޑް ޔޫ ޑޫ އިޓް ލިޝް.. އައި ޑިޑް މައި ބެސްޓް ޓު ފައިންޑް ޔޫ އެން ލުކް އެޓް ނައު.. އައި ކާންޓް ޓޭކް ދިސް ޝިޓް ލިޝް.. އައި ލަވް ޔޫ.. ލިޝް އަށް ދުވަހަކު ވެސް ނޯޅޭ އަހަރެން ލިޝް ދެކެ ވާ ލޯތްބެއް.. ދެން ކީއްވެ މިހާރު؟..” ރީހާން ގޮށްމުށުން ފާރުބިތުގައި ޖަހަންފެށިއެވެ.”މަންމާ..ރީޝް..އައިމް ސޯ ސޮރީ.. އައި ކުޑުންޓް ފައިންޑް ހާރ އިވެން އައި ހޭވް ގޯން ތްރޫ އޯލް ދީސް.” ރީހާން ބިތުގައި ޖެހުން ހުއްޓާލާފައި ފާރު ކައިރިއަށް ތިރިވެ ކަކޫ ގެނެސް މޭގައި ޖައްސާލިއެވެ. ހީވީ ހިތުތެތޭގައިވާ އުދާސްތަކުން ލިއުމެއް ތައްޔާރުކުރިހެންނެވެ. “ޕްލީޒް..ޑޯންޓް ހާރޓް މީ ދިސް މަޗް..” ރީހާން އަޑު ބެދުނެވެ.\nAlheyy.. Haaadha sad eyy Reehaan ah V goih. 😪 anyways.. This prt was also awesome.. Lysssssssssssssm sissyyy.. Mish u 😷😶🤗💋💞💞💖\ni hope reehan getsahappy life too dhw ave? thankiu sm! meantalot!!! <33\nއައިރާ……. (7 ވަނަބައި)\nލޯބި May 23, 2019\nލޯބި July 7, 2018\nމުޅި އުމުރަށްވެސް ލޯބި ވާނަމެވެ…… (6 ވަނަ ބައި)\nލޯބި June 9, 2013\nކުރަމުން ތިދާހާ ގޯނާ 3..\nލޯބި January 30, 2016\nބިރުވެރި ލޯބި December 20, 2021\nއަންނަންދެން ހުންނާނަން ލޯބިން 33\nހިތާމަ މަޖާ ލޯބި April 20, 2021


Maldivian Flight Ah Dhimaavi Massala Balaa Hallukuraane - Vaguthu\nމޯލްޑިވިއަން ފްލައިޓަށް ދިމާވި މައްސަލަ ބަލާ ހައްލު ކުރާނެ\nދިމާވި ޓެކްނިކަލް މައްސަލައެއްގައި ފްލައިޓެއް އެމަޖެންސީގައި ގަން އިންޓަނޭޝަނަލް އެއާޕޯޓުގައި ޖެއްސި މޯލްޑިވިއަންގެ ބޯޓު Q2-118 އަށް ދިމާވި މައްސަލަ ކުންފުނީގެ ފަރާތުން ބަލާ ހައްލުކުރަން ޖެހޭ އެންމެހާ ކަންތައްތައް ދަނީ ހައްލު ކުރަމުން ކަމަށް އެ ކުންފުނިން ބުނެފައިވެއެވެ.\nމޯލްޑިވިއަންއިން ބުނެފައި ވަނީ ބޯޓުން ދަތުރުކުރި ފަސެންޖަރުންނަށް ދިމާވި ދަތިތަކާއި އިހުސާސްކުރަން ޖެހުނު ނުތަނަވަސްކަމަށް ކުންފުނިން ނިހާޔަތަށް މާފަށް އެދޭ ކަމަށާއި، އަދި ހުރިހާ ފަސެންޖަރުން ބޯޓުގެ ކްރޫއަށް ދެއްވި އެއްބާރުލުމަށް ޝުކުރު އަދާކުރާ ކަމަށެވެ. އޭގެ އިތުރުން މޯލްޑިވިއަންއިން ބުނެފައި ވަނީ އެ ކުންފުންޏަކީ ސިވިލް އޭވިއޭޝަން އޮތޯރިޓީގެ އެންމެހާ ގަވާއިދުތަކާއި، ދުނިޔޭގެ ވައިގެ ދަތުރުފަތުރާ ގުޅޭ އިދާރާ އައިކޯއޯއިން ކަނޑައަޅައިފައިވާ އެންމެހާ ގަވާއިދުގެ ދަށުން އޮޕަރޭޓް ކުރާ އެއާލައިނެއް ކަމަށެވެ.\nއޭގެ އިތުރުން މޯލްޑިވިއަންއަކީ ރާއްޖޭގެ ސިވިލް އޭވިއޭޝަން އޮތޯރިޓީން ކަނޑައަޅާފައިވާ ސަލާމަތީ މިންގަނޑުތަކާ އެއްގޮތަށް އަދި ކަނޑައަޅައިފައިވާ ގަވާއިދުތަކާއި އިމުގެ ތެރެއިން މަސައްކަތް ކުރަމުން އަންނަ ގަވާއިދުން އޮޑިޓް ކުރާ ކުންފުންޏެއް ކަމަށްވެސް އެ ކުންފުނިން ބުނެފައިވެއެވެ. އަދި އެއާލައިންގެ ދަތުރުވެރިންނާއި ކްރޫންގެ ސަލާމަތާއި ރައްކާތެރިކަމަކީ އެ އެއާލައިންއިން އެންމެ އިސްކަންދޭ ކަން ކަމުގައި މޯލްޑިވިއަންއިން ބުނެފައިވެއެވެ.\nބޯޓު އެމަޖެންސީގައި ޖައްސަން މެދުވެރިވި ސަބަބު ކަމުގައިވާ "ނޯސް ގިޔާ" ގައި މައްސަލަ ޖެހުން ކަމުގައި ވާއިރު ފަސް ފަހަރެއްގެ މަތިން މަސައްކަތް ކޮށް ބޯޓު ޖެއްސޭގޮތެއް ނުވެ، މުޅި އެއާޕޯޓު ތައްޔާރީ ޙާލަތަށް ގެނައުމަށްފަހު ކެޕްޓަން ބާސިތު ތައްޔާރުވީ އެމެޖެންސީ ލޭންޑިން އަކަށެވެ.\nކެޕްޓަން އަބްދުލް ބާސިތް އިބްރާހިމްގެ އިތުރުން ފަސްޓް އޮފިސަރު ރިމާހްރުޝްދީ އަދި ފްލައިޓް ސުޕަވައިޒަރ ހަސްނާ މުޙައްމަދު އަށް ވެސް އެތަށް ބައެއްގެ ތައުރީފް އަމާޒުވަމުންދާއިރު ބާސިތު ވަނީ އޭނާ އަށް ލިބިފައިވާ ޕައިލެޓް ކަމުގެ ހުނަރު ބޭނުން ކޮށް، އެތައް ބައެއްގެ ނުތަވަސް ކަމަށް ނިމުން ގެނުވާފައެވެ. އެއްގަޑި އިރު ވަންދެން ބޯޓް ނުޖައްސާ ތިރިން ގަން އިންޓަނޭޝަނަލް އޭއާޕޯޓް ރަންވޭ މަތީގައި އުދުއްސާފައިވާ އިރު، އެތައް ބައެއްގެ ފުރާނަ އޮތީ ނުރައްކަލުގައެވެ.\nމޯލްޑިވިއަން އިން އޭ-330 މަރުކާގެ ދެ ބޯޓު ގެންނަނީ\nމާޗް 13, 2019 19:57\nޢަޅުގަނޑައް ހީވާގޮތުގައި ގަވައިދުތައްމުގުތަމުން ދުއްވާހެންހީވަނީ އެހެންނޫނީ އެގޮތަކައް ހިޔެއްނުވެ ބުނާނެހެން ގަވައިދާ އެއްގޮތަކަށޭ އަޅުގަޑުމެން މިއޮޕަރޭޓް މިކުރަނީ ،\nމާޗް 13, 2019 21:58\nހާދަ ކަޑަޔޭ....ޕުރޯ ވެބަލަ....\nއެހެން ގައުމުތަކުގެ ކުންފުނިތަކުންވެސް ކުރާ ގޮތަށް ގުރައުންޑް ކުރަންވީނުދޯ....


Rape kurumaai Jinsee goanaa bodu kushakah hadhan majleehun faas kohfi\nރޭޕްކުރުމާއި ޖިންސީ ގޯނާ ބޮޑު ކުށަކަށް ހަދަން މަޖިލީހުން ފާސްކޮށްފި\n29 ޖޫން 2020 - 17:50:00\nޖިނާއީ ބޮޑެތި ކުށްތަކުގެ ތެރޭގައި ޖިންސީ ގޯނާކުރުމާއި ރޭޕްކުރުން ހިމަނާއި، ޖިނާއީ އިޖުރާއަތުގެ ގާނޫނު އިސްލާހުކޮށްފި އެވެ.\nޖިނާއީ ބޮޑު ކުށުގެ ގޮތުގައި 11 ކުށެއް ކަނޑައަޅާއި، ޝަރީއަތް ނިމެންދެން މީހަކު ބަންދުގައި ބަހައްޓަން ފަނޑިޔާރު ނިންމައިފިނަމަ، އެ ނިންމުން ކޮންމެ 30 ދުވަހަކުން މުރާޖައާކުރަން ޖެހޭ ގޮތަށް އެ ގާނޫނަށް އިސްލާހު ގެންނަން ރައްޔިތުންގެ މަޖިލީހުން ފާސްކުރީ މިއަދެވެ.\nޖިނާއީ އިޖުރާއަތުގެ ގާނޫނަށް އިސްލާހު ގެންނަން މަޖިލީހަށް ހުށަހަޅާފައި ވަނީ ސަރުކާރުގެ ފަރާތުން މަތިވެރި ދާއިރާގެ މެމްބަރު ހަސަން ޒަރީރެވެ. އެގޮތުން ޖިނާއީ ބޮޑެތި ކުށުގެ ގޮތުގައި 11 ކުށެއް ކަނޑައަޅަން ހުށަހެޅި އެ ބިލު މިމަހުގެ ނުވަ ވަނަ ދުވަހު، ބިލު ކޮމިޓީން ފާސްކުރިއިރު އެގޮތަށް އެ ބިލު ފާސްކޮށްފައި ވަނީ މިއަދު މަޖިލީހުގައި ނެގި ވޯޓުގައި ބައިވެރިވެވަޑައިގެންނެވި 58 މެމްބަރުންގެ ވޯޓުންނެވެ.\nޖިނާއީ ބޮޑެތި ކުށްތަކުގެ ތެރޭގައި ކަނޑައެޅި 11 ކުށް:\nމީހުން މެރުމުގެ ކުށް\nރޭޕް ކުރުމުގެ ކުށް\nކުޑަކުދިންނަށް ޖިންސީ ގޯނާކުރުމުގެ ކުށް\nޓްރެފިކް ކުރުމުގެ ކުށް\nމަނީ ލޯންޑަރިން އަދި ޓެރަރިޒަމަށް ފައިނޭންސް ކުރުމުގެ ކުށް\nމަސްތުވާތަކެތި ޓްރެފިކްކުރުމުގެ ކުށް\nއެއް ލައްކައަށްވުރެ މަތީ ފައިސާގެ އަދަދު ހިމެނޭ ކުށް\nޓެކްސް ދެއްކުމުން އެއްކިބާވުމުގެ ކުށް\nކޮމެޓީ މަރުހަލާގައި ގާނޫނަށް ގެނައި އިސްލާހުތަކުގެ ތެރޭގައި ސަލާމަތީ ބާރުތަކަށް ބޮޑެތި ބާރުތަކެއްދީފައިވާއިރު އޭގެ ތެރޭގައި ގާނޫނު ތަންފީޒުކުރަމުންދާ އިދާރާއަކުން ތަހުގީގުކުރަމުންދާ ޖިނާއީ ކުށަކާއި ގުޅިގެން އާންމު ތަނަކަށް ވަންނަންޖެހިއްޖެނަމަ، ކޯޓު އަމުރަކާއި ނުލާއި ވެސް އެތަނަކަށް ވަނުމުގެ ބާރު ދީފައިވެ އެވެ.\nއޭގެ އިތުރުން، ޝަރީއަތް ނިމެންދެން މީހަކު ބަންދުގައި ބަހައްޓަން ފަނޑިޔާރު ނިންމައިފިނަމަ އެ ނިންމުން ކޮންމެ 30 ދުވަހަކު މުރާޖާކުރަން ޖެހެ އެވެ. އަދި އެމީހާ ބަންދުގައި ބަހައްޓަން ޖެހޭ ސަބަބެއް އޮތްތޯ ބެލުމަށް، އޭނާ ހައްޔަރުކޮށްފައިވާ ފަރާތުން އޭނާ ކޯޓަށް ހާޒިރުކުރަން ވެސް ޖެހޭނެ ކަމަށެވެ.\nއެ ގާނޫނަށް ގިނަ އިސްލާހުތަކެއް ގެނެސްފައިވާއިރު އޭގެ ތެރޭގައި ޖަލުތަކުގެ ހާލަތު ރަނގަޅުކުރުމާއި ޝަރީއަތްތަކާއި ނުލާއި ޖަލުގައި ތިބި ފަރާތްތަކުގެ މައްސަލަތަކާއި މެދު އަމަލުކުރާނެ ގޮތްތައް ކަނޑައެޅުން ވެސް ހިމެނެ އެވެ.\nރައްޔިތުންގެ މަޖިލިސްޖިންސީ ގޯނާރޭޕު\nޖިންސީ ކުށުގެ ގާނޫނަށް އިސްލާހު ހުށަހަޅައިފި\n"މީޑިއާ ޖޫރިމަނާކުރަން އުޅުމަކީ ދަށު ދަރަޖައިގެ ކަމެއް"


vnews - Ministry ge siyaasathakee dhathurufathuru kurumuga amaan vetteh gaaimkohdhinun: Rafeeu\nމިނިސްޓްރީގެ ސިޔާސަތަކީ ދަތުރުފަތުރު ކުރުމުގައި އަމާން ވެށްޓެއް ގާއިމްކޮށްދިނުން: ރަފީއު\nހުޅުލެއާއި ހުޅުމާލެއާ ދެމެދު އޮންނަ ލިންކުރޯޑުގައި ހިނގާފައިވާ އެކްސިޑެންޓް އެއް\nޓްރާންސްޕޯޓް މިނިސްޓްރީގެ ސިޔާސަތަކީ ދިވެހިރާއްޖޭގެ ރައްޔިތުންނަށް އެއްތަނުން އަނެއްތަނަށް ދަތުރުފަތުރުކޮށް އުޅުމުގައި އަމާން ވެށްޓެއް ގާއިމްކޮށްދިނުން ކަމުގައި ޓްރާންސްޕޯޓް އޮތޯރިޓީގެ ޑެޕިއުޓީ ޑިރެކްޓާ ޖެނެރަލް މުހައްމަދު ރަފީއު ވިދާޅުވެއްޖެއެވެ.\nސިިވިލް އޭވިއޭޝަން އޮތޯރިޓީގައި ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން ރަފީއު ވިދާޅުވީ، މާޗު މަހުގެ 10 ވަނަ ދުވަހުގެފަހުން ބްރިޖްމަތިން ދުއްވާއިރު ހެލްމެޓް އަޅަންޖެހޭ ގޮތަށް ގަވައިދު ތައާރަފު ކުރާއިރު ކުޅުދުއްފުއްޓާ، ހައްދުންމަތި އަދި އައްޑޫ ލިންކް ރޯޑުގައިވެސް ދުއްވާއިރު ހެލްމެޓު އެޅުމުގެ ގަވައިދު ތަންފީޒު ކުރުމުގެ ވިސްނުން އެބަހުރި ކަމަށެވެ. އަދި މިފަދަ ގަވައިދުތައް ތަންފީޒުކުރުމުގައި ރާއްޖެތެރޭގެ ރަށްތައް ބާކީކޮށްނުލާ ކަމަށްވެސް ރަފީއު ވިދާޅުވިއެވެ.\nބްރިޖުމަތިން ދުއްވާފައިދާއިރު ހެލްމެޓު އެޅުމުގެ ގަވައިދު ތަންފީޒުކުރުމާ ގުޅިގެން ރަފީއު ވިދާޅުވީ ހެލްމެޓު އެޅުމުގެ ގަވައިދު ބުނާގޮތުން 30 ކިލޯމީޓަރަށްވުރެ ބާރުމިނުގައި ދުއްވޭގޮތަށް ހަދާފައިހުންނަ މަގުތަކުގައި ހެލްމެޓު އެޅުމަކީ ކޮންމެހެން ކުރަން ލާޒިމްވާ ކަމެއް ކަމުގައެވެ.\nކުޅުދުއްފުއްޓަކީ އެހާ ދިގު މަގުތަކެއް ހރި ރަށެއެް ނޫނަސް ބޮޑެތި މަގުތަކެއް ހުރި ރަށެއްކަމުން އެރަށުގައި ދުއްވާއިރުވެސް ހެލްމެޓް އަޅައިގެން ދުއްވުން ރައްކާތެރިކަމަށް ރަފީއު ވިދާޅުވިއެެވެ. އެހެންކަމުން އެސަރަހައްދުތަކުގައި ދުއްވާފައި ދާއިރު ހެލްމެޓު އަޅައިގެން ދުއްވޭނެ ގަވައިދެއް ހެދުމުގެ ވިސްނުން ގެންގުޅުއްވާ ކަމަށްވެސް ރަފީއު ފާހަގަ ކުރައްވާފައިވެއެވެ.\nއައްޑޫ ސިޓީ ލިންކްރޯޑާއި ހައްދުންމަތީ ލިންކްރޯޑް އަދި ކުޅުދުއްފުށީގައި ހިނގާ ގިނަ އެކްސިޑެންޓްތަކުގައި މީހުންގެ ބޮލަށް ބޮޑެތި އަނިޔާތަކެއް ލިބެމުންދާކަން ފާހަގަކުރެވެއެވެ. މިފަދަ އެކްސިޑެންޓްތަކުގައި ބޮލަށް ލިބޭ އަނިޔާތަކުގެ ސަބަބުން މަރުވާ މީހުންގެ އަދަދުވެސް ދުވަހެއް ދުވަހަކަށް ދަނީ އިތުރުވަމުނެވެ.\nމިކަމުގެ ސަބަަބުން ވަރަށް ހިތާމަވެރި ހާދިސާތަކާ ކުރިމަތިލާން ޖެހިފައިވެސް ވުމާއެކު މިފަދަ ހާދިސާތައް ހިނގާ މިންވަރު މަދުކުރުމަށްޓަކައި ހެލްމެޓު އެޅުމުގެ ގަވައިދު ތަންފީޒު ކުރުމަކީ މިހާރުވެސް ކުރަން ލަސްވެފައިވާ ކަަމެއް ކަމަށް ގިނަބަޔަކު ދެކެއެވެ.


Ooredoo aharee dhuvhu muvahzafunge faraathun anehkaa ves thafaathu...\nވިޔަފާރި - އުރީދޫގެ އަހަރީ ދުވަސް\nއުރީދޫގެ އަހަރީ ދުވަހުގައި މުވައްޒަފުންގެ ފަރާތުން އަނެއްކާވެސް ތަފާތު ކަމެއް!\nއުރީދޫގެ ހުރިހާ ޑިޕާޓްމެންޓްތަކުން ބައިވެރިވެފައިވޭ\nހަނދާނީ ބިނާތަކެއް ވަނީ ދައްކުވާދީފައި\nމިއީ އުރީދޫގެ 13 ވަނަ އަހަރީ ދުވަސް ފާހަގަ ކުރުމުގެ ގޮތުން ކުރިއަށް ގެންދިޔަ ހަރަކާތެއް\nކ. މާލެ 12 އޯގަސްޓު 2018 | އާދީއްތަ 19:39 3,627\nއުރީދޫ އިންޓަރ ޑިޕާޓްމެންޓް ޗެލެންޖު - މުހައްމަދު ޝަރުހާން\nއުރީދޫގެ އަހަރީ ދުވަސް ފާހަރަކުރުމުގެ ގޮތުން އުރީދޫ ޑިޕާޓްމެންޓްތަކުގެ މެދުގައި ތަފާތު ޗެލެންޖުތަކެއް ބާއްވައިފިއެވެ.\nއުރީދޫއިން ކުރިއަށް ގެންދިޔަ މިހަރަކާތުގައި އުރީދޫގެ މުވައްޒަފުން އޮފީހުގެ ކޮންމެ ފްލޯއަކުންވެސް ވަނީ ހަނދާނީ ބިނާއެއް ތައްޔާރުކޮށްފައެވެ. އެގޮތުން ތަފާތު އެކި ކަންކަން ދައްކުވާދޭ ބިނާތައް ވަނީ ތައްޔާރުކޮށްފައެވެ.\nއުރީދޫގެ ސޭލްސް ޑިޕާޓުމެންޓުން މިފަހަރުގެ ޗެލެންޖުގައި ތައްޔާރުކޮށްފައިވަނީ ގޭމް އޮފް ތްރޯންސް ތީމަށް ބިނާއެކެވެ. އެގޮތުން "ވިންޓަރ އިޒް ކަމިންގ" އާއި ގުޅުވާލާއި ސޭލްސް ޑިޕާޓްމެންޓުން ބޭނުންކޮށްފައިވަނީ "ޑިޖިޓަލް އިޒް ކަމިންގ" އެވެ.\nއެ ބިނާއިން ރާއްޖޭގެ އެކި ކަންކޮޅުތަކުގައި ޑިޖިޓަލް ހިދުމަތްތައް އުރީދޫ އިން ފުޅާ ކުރެވިގެންދިޔަ ގޮތް ވަނީ ދައްކާލާފައެވެ.\n"މިބިނާއިން އުރީދޫ އިން މިހާތަނަށް ރާއްޖޭގެ އެކި ތަންތަނުގައި އަޅުގަނޑުމެންގެ ސަރވިސް ލިބޭ ސިގްނަލްތައް ފެނިގެންދާނެ." ސޭލްސްގައި މަސައްކަތް ކުރާ އުރީދޫ މުވައްޒަފެއް ބުންޏެވެ.\nއުރީދޫ ސޭލްސް ޑިޕާޓްމެންޓުން ތައްޔާރުކުރި ބިނާ\nމީގެ އިތުރުން އުރީދޫގެ ކަސްޓަމަރ ކެއަރ އާއި ކޮމަރޝަލް އެންޑް އެޗްއާރް އާއި ފައިނޭންސް ޑިޕާޓްމެންޓް އާއި ޓެކްނޮލޮޖީ އާއި އެންޓަރޕްރައިޒް ޑިޕާޓްމެންޓުންވެސް ވަނީ ތަފާތު އެކި ކަންކަން ދައްކުވައިދޭ މޮނިއުމެންޓްތައް ތައްޔާރުކޮށްފައެވެ.\nއެގޮތުން ކޮމަރޝަލް އެންޑް އެޗްއާރް ޑިޕާޓްމެންޓުންވެސް ވަނީ ދިވެހި ރާއްޖޭގެ މިނިވަންކަމުގެ އެއްބަސްވުމުގައި ސޮއި ކުރުމުގެ މަންޒަރުތައް ދައްކުވައިދީފައެވެ. ތައްޔާރުކޮށްފައިވާ ބިނާ އިން މިނިވަން ކަމުގެ އެއްބަސްވުން ދައްކުވައިދެއެވެ.\n"ރާއްޖެއަށް މިނިވަންކަން ލިބިގެންދިޔައީ އެއްވެސް ވަރަކަށް ލޭއޮހޮރުވުމެއް ނެތިކަން ދައްކުވާދީފައިވޭ. ދުނިޔޭގެ ވަރަށް ބޮޑެތި ހަނގުރާމަކޮށްގެންވެސް މިނިވަންކަން ހޯދާފައިވޭ. ރާއްޖޭގައި ގަލަމުގެ ބޭނުންކޮށްގެން މިނިވަންކަން ހޯދާފައިވަނީ. އެގޮތުން މިނިވަންކަމުގެ ބިނާއެއް ތައްޔާރުކޮށްފައިވަނީ،" މުވައްޒަފަކު ބުންޏެވެ.\nއުރީދޫ ކޮމަރޝަލް އެންޑް އެޗްއާރް ޑިޕާޓްމެންޓުން ތައްޔާރުކުރި ބިނާ\nފައިނޭންސް ޑިޕާޓްމެންޓުންވަނީ މުޅި ދުނިޔެ ޓެކްނޮލޮޖީގެ ޒަރިއްޔާއިން ގުޅާލެވިފައިވާ މިންވަރު ފެނިގެންދާ ބިނާއެއް ތައްޔާރުކޮށްފައެވެ.\nމިފަދަ ބިނާއެއް ތައްޔާރުކުރުމުގެ ބޭނުމަކީ ޓެލެކޮމްގެ ޒަރިއްޔާއިން ގުޅާ ލުމުން މީހުންނަށް ލިބިގެންދާ ފައިދާ،" އުރީދޫގެ މުވައްޒަފަކު ކިޔައިދިނެވެ.\nއުރީދޫ ފައިނޭންސް ޑިޕާޓްމެންޓުން ތައްޔާރުކުރި ބިނާ\nޓެކްނޮލޮޖީ ޑިޕާޓްމެންޓުން ދައްކުވާދީފައިވަނީ "ސިމް" އެކެވެ. އެގޮތުން ޓެކްނޮލޮޖީގެ ތެރެއިން ސިމްގެ ބޭނުން ކެނޑި، އޭގެ ބަދަލުގައި ތައާރަފްވެފައިވާ ޓެކްނޮލޮޖީ ތައް މި ބިނާއިން ރަމްޒުކޮށްދެއެވެ.\nއުރީދޫ ކަސްޓަމަރ ކެއަރ ޑިޕާޓްމެންޓުން ތައްޔާރުކުރި ބިނާ\nމީގެ އިތުރުން ކަސްޓަމަރ ކެއަރ އިންވެސް ވަނީ ދުނިޔެއަށް ދިމާވެފައިވާ ތަފާތު އެކި މައްސަލަތަކާއި އެކު ދުނިޔެ ދައްކުވައިދޭ ބިނާއެއް ތައްޔާރުކޮށްފައެވެ. މީގެ އިތުރުން އެންޓަރޕްރައިސް ޑިޕާޓްމެންޓުންވަނީ ނަސްރުގެ ދުވަހުގެ ހަނދާނީ ބިނާއެއް ދައްކުވައިދީފައެވެ.\nމިދިޔަ އަހަރުވެސް އުރީދޫ އިން ވަނީ ތަފާތު ތީމްތައް ހިމެނޭ ގޮތަށް ޑިޕާޓްމެންޓްތަކުން ޗެލެންޖެއް ކުރިއަށްގެންގޮސްފައެވެ.\nއުރީދޫގެ މުވައްޒަފުން ބުނީ، މިފަދަ ހަރަކާތެއް މުވައްޒަފުންގެ މެދުގައި ބޭއްވުމުގެ ސަބަބުން އެއް ފްލޯއެއްގައި މަސައްކަތް ކުރާ މުވައްޒަފުންގެ މެދުގައި ގުޅުން އިތުރަށް ބަދަހިވެގެންދާ ކަމަށެވެ. އަދި އާންމުކޮށް ނުކުރާ ކަންކަން ކޮށް މުވައްޒަފުންގެ ކްރިއޭޓިވިޓީ ދައްކާލުމަށް ލިބިގެންދާ ފުރުސަތެއް ކަމަށް އުރީދޫގެ މުވައްޒަފުން ބުނެއެވެ.


Verikan dhamahahtai, sarukaaru majority majilis eh hoadhai dheynan: Adhaalath\nވެރިކަން ދަމަހައްޓައި، ސަރުކާރުގެ މެޖޯރިޓީ މަޖިލީހެއް ހޯދައިދޭނަން: އަދާލަތު\nމިރޭގެ ޖަލްސާއަށް ރައީސް ވަޑައިގެންނެވުމުން މިނިސްޓަރު އިމްރާން މަރުހަބާ ދަންނަވަނީ\nއަމާޒަކީ ކޯލިޝަން ސަރުކާރު ދަމަހައްޓައި، ސަރުކާރުގެ އަގުލަބިއްޔަތު އޮންނަ މަޖިލީހެއް އިންތިހާބު ކުރުން ކަމަށް އަދާލަތު ޕާޓީ އިން ބުނެފި އެވެ.\nއަދާލަތު ޕާޓީ އިން މިގޮތަށް ބުނެފައިވަނީ، މަޖިލިސް އިންތިހާބަށް އެމްޑީޕީއާއެކު ހަދާފައިވާ ކޯލިޝަން ރޫޅާލައި، އެހެން ޕާޓީތަކާއެކު ކޯލިޝަން ހަދަން ޖުމްހޫރީ ޕާޓީ އިން ތައްޔާރަށް އޮތް ކަމަށް އެޕާޓީގެ ލީޑަރު ގާސިމް އިބްރާހިމް ވިދާޅުވުމާއި ގުޅިގެނެވެ.\nއަދާލަތު ޕާޓީ އިން ކުރި ޓްވީޓެއްގައި ބުނީ، އެ ޕާޓީ އިން ބައިވެރިވާ ކޯލިޝަންގެ ވެރިކަން ދަމަހައްޓައި، ސަރުކާރަށް އަގުލަބިއްޔަތު އޮންނަ މަޖިލީހެއް އިންތިހާބުކުރުމަކީ އަދާލަތު ޕާޓީގެ މުހިންމު އަމާޒެއް ކަމަށެވެ. ޕާޓީގެ މަސްލަހަތަށް ރިއާޔަތްކޮށްގެން ގައުމުގެ ހަމަޖެހުމަށް އިސްކަންދީގެން ކުރިއަށްދިއުމަކީ އަދާލަތު ޕާޓިގެ އަބަދުވެސް ވިސްނުން ކަމަށްވެސް އެޕާޓީ އިން ބުންޏެވެ.\nއަދާލަތު ޕާޓީ އިން މިގޮތަށް ބުނެފައިވާއިރު، އެކަމާ ގުޅިގެން ކޯލިޝަންގެ ލީޑަރެއް ކަމަށްވާ ކުރީގެ ރައީސް މައުމޫން އަބްދުލް ގައްޔޫމް ވިދާޅުވެފައިވަނީ، ހަތަރު ޕާޓީ އިން ކޯލިޝަނެއް އުފެއްދީ އިންސާފުވެރި ހެޔޮ ވެރިކަމެއް ގާއިމްކޮށް ރައްޔިތުންގެ އުންމީދުތައް ހާސިލް ކުރުމަށް ކަމަށާއި އެހެންކަމުން ޕާޓީގެ މަސްލަހަތަށް ވުރެ ގައުމީ މަސްލަހަތު އިސް ކުރަން ޖެހޭ ކަމަށެވެ.\nކޯލިޝަން ރޫޅާ ނުލައި ދެމެހެއްޓުމަކީ އެންމެންގެ ވާޖިބެއް ކަމަށް މައުމޫން ވިދާޅުވި އެވެ. އަދި އެކަމުގައި ރައީސް އިބްރާހިމް މުހައްމަދު ސޯލިހާއި ހަތަަރު ލީޑަރުންގެ މައްސޫލިއްޔަތު ވަރަށް ބޮޑު ކަމަށް ވެސް އެމަނިކުފާނު ވިދާޅުވި އެވެ.\nކޯލިޝަން ޕާޓީތަކުން ސަރުކާރާ ހަވާލުވުމުގެ ކުރިން ވެސް އަދި ވެރިކަމަށް އައުމަށް ފަހުގައި ވެސް އެންމެ ބޮޑު ދެ ޕާޓީ، އެމްޑީޕީ އާއި ޖޭޕީ ދެމެދު ދެބަސްވުންތަކެއް އުޅޭ ކަމުގެ އަޑު ވަނީ ފެތުރިފަ އެވެ. އެކަންތައް ބޮޑުވެ، ދެ ޕާޓީ ރޫޅޭ ހިސާބަށް ދިޔައީ މަޖިލިސް އިންތިހާބުގައި ވާދަ ކުރާނެ ގޮތަކާ މެދު ޕާޓީތަކަށް އެއްބަސް ނުވެވުމުންނެވެ. އަދި އެމްޑީޕީ އިން ހުރިހާ ދާއިރާއަކަށް ވާދަ ކުރަން ނިންމުމުންނެވެ.\nދެ ޕާޓީގެ ލީޑަރުން ކަމަށްވާ ގާސިމް އަދި ކުރީގެ ރައީސް މުހައްމަދު ނަޝީދާއި ދެމެދު މިދިޔަ ހަފްތާގެ ތެރޭގައި ވަނީ ވަރަށް ބޮޑަށް ބަހުގެ ހަމަލާތައް ރައްދުކޮށްފަ އެވެ. ގާސިމް ވަނީ ފާޅުގައި ނަޝީދަށް ވަރަށް ބޮޑަށް ފާޑު ވިދާޅުވެފަ އެވެ. އަދި މަޖިލިސް މެޖޯރިޓީ އެއް ޕާޓީއަކަށް ދިނުމަށް ދެކޮޅު ހަދާފަ އެވެ.\nއެކަމާ ގުޅިގެން ރައީސް އިބްރާހިމް މުހައްމަދު ސޯލިހް ވިދާޅުވީ، ރިޔާސީ އިންތިހާބު ކާމިޔާބު ވުމުގެ އެންމެ ބޮޑު ދައުރެއް އަދާކުރީ އެމްޑީޕީ އާއި ޕާޓީގެ މެންބަރުން ބުރަކޮށް ކުރި މަސައްކަތުން ކަމަށެވެ. އެމަނިކުފާނު ވިދާޅުވީ އާ ސަރުކާރެއްް ރައްޔިތުން އިންތިހާބު ކުރީ ބޮޑެތި އުންމީދުތަކަކާ އެކު ކަމަށާއި ރައްޔިތުންގެ އުންމީދުތައް ހަގީގަތަކަށް ހަދައިދެވޭނީ މަޖިލީހުގެ ބޮޑު އަގުލަބިއްޔަތެއް ސަރުކާރަށް އޮވެގެން ކަމަށެވެ.\nރައީސް އިބްރާހިމް މުހައްމަދު ސޯލިހު އަދާލަތު ޕާޓީ


Beys faruvaa ahfahu Adheeb raajje vadaigannavaifi\nބޭސް ފަރުވާއަށްފަހު އަދީބް ރާއްޖެ ވަޑައިގެންފި\n3 މަސް, 1 ހަފްތާ,2ދުވަސް, 16 ގަޑި, 11 މިނެޓް, 30 ސިކުންތު ކުރިން 2860ހުސައިން ނާސިފް\nސިއްޙީ ފަރުވާއަށް ރާއްޖެއިން ބޭރަށް ވަޑައިގެންނެވި ކުރީގެ ނައިބް ރައީސް އަހްމަދު އަދީބް އެނބުރި ރާއްޖެ ވަޑައިގަންނަވައިފިއެވެ.\nމިދިޔަ މަހުގެ ފަހުކޮޅު ބޭސްފަރުވާ އަށް އިންޑިޔާގެ ބެންގަލޫރަށް ވަޑައިގެންނެވި ކުރީގެ ނައިބް ރައީސް އަދީބް އެނބުރި ރާއްޖެ ވަޑައިގެންފައި ވަނީ އަނބިކަނބަލުން މަރިޔަމް ނަޝްވާ އާ އެކުގައެވެ. އަދީބު އެނބުރި މާލެ ވަޑައިގެންނެވީ މިއަދު ހަވީރު 3:30 އެހާކަންހާއިރު އެވެ.\nއަދީބު އަނބުރާ ވަޑައިގެންނެވި ނަމަވެސް ހަ މަސް ދުވަސް ފަހުން އަލުން ޑޮކްޓަރަށް ދެއްކެވުމަށް އަދީބު ބެއްލެވި ޑޮކްޓަރުން ވަނީ ލަފާ ދެއްވާފަ އެވެ.\nބޮޑެތި ތުހުމަތުތަކެއް ކުރެވިފައިވާ އަދީބު ބޭސްފަރުވާއަށް އިންޑިއާއަށް ވަޑައިގެންނެވީ، މިދިޔަ މަހުގެ 14 ވަނަ ދުވަހު އެވެ. އެންމެ ފުރަތަމަ އަދީބު ރާއްޖެ ވަޑައިގަންނަވަން ކަރެކްޝަންސް އިން ދީފައިވާ މުއްދަތަކީ މިދިޔަ މަހުގެ 25 ވަނަ ދުވަހެވެ. ނަމަވެސް 10 ދުވަސް އަދީބުގެ ބޭސްފަރުވާއަށް ކަރެކްޝަންސް އިން ވަނީ އިތުރުކޮށް ދެއްވާފައެވެ.\nމާލެ ވަޑައިގަތުމުގެ ކުރިން އިންޑިއާގައި ހުންނަވާ އަދީބް ކުރެއްވި ޓްވީޓެއްގައި ވިދާޅުވީ، އެއީ ޒިންމާތަކުން ރެކިލައްވާނެ ބޭފުޅެއް ނޫން ކަމަށާއި ތުހުމަތުތަކަށް ފުރިހަމައަށް ޖަވާބު ދާރީވެ ތަހުގީގުތަކަށް ފުރިހަމަޔަށް އެއްބާރުލުން ދެއްވާނެ ކަމަށެވެ. އަދި އަބަދުވެސް ގައުމަށް ހިދުމަތް ކުރައްވަން ބޭނުން ފުޅުވާ ކަމަށާއި އުފަލާއި ދަތި ވަގުތުތަކުގައި ވެސް ގައުމަށް ހިދުމަތް ކުރުން ހުއްޓައިނުލައްވާނެ ކަމަށެވެ.\nމީގެ އިތުރުން ޖަލުގައި ހުންނަވަން ޖެހިވަޑައިގަތުމުން ލިބި ވަޑައިގެންނެވި އެންމެ ބޮޑު ފިލާވަޅަކީ ސުލްހަ އިސްކުރުން ކަމަށް ވެސް އަދީބު ވަނީ ވިދާޅުވެފައެވެ.\nއަދީބުގެ އާއިލާއިން ވިދާޅުވީ އޭނާ ފަރުވާ ހޯއްދަވަނީ، ލޮލުގެ ފެނުން ގެއްލުމުގެ ފުރުސަތު ބޮޑު، ގްލޮކޯމާ ނަމަކަށް ކިޔާ ލޮލުގެ ބައްޔަކަށް ކަމަށެވެ. އަދި ކެންސާ ސުކުރީނިން އެއްވެސް އަދީބް އިންޑިއާގައި ހައްދަވައިފައިވާ ކަމަށް އާއިލާއިން މައުލޫމާތު ދެއްވައެވެ.\nއަދީބު ރާއްޖެއިން ބޭރަށް ފޮނުއްވައިފިނަމަ ފިއްލަވާނެ ކަމަށް ބުނެ ބައެއް ފަރާތްތަކުން ވަނީ ކަންބޮޑުވުން ފާޅުކޮށްފައެވެ. އެކަމާ ގުޅިގެން، އަދީބު ރާއްޖެއިން ބޭރަށް ބޭސްފަރުވާއަށް ފޮނުއްވީ ފުލުހުންނާއި ކަރެކްޝަންސްގެ އޮފިސަރުން ހިމެނޭ ގޮތުން ހަ ބޭފުޅުންގެ ޓީމަކާ އެކު އެވެ.\nއަދީބު އެނބުރި ރާއްޖެ ވަޑައިގެންނެވިއިރު އޭނާގެ މައްޗަށް އިއްވާފައިވާ ހުރިހާ ބޮޑެތި ހުކުމްތަކެއް ވަނީ ކޯޓްތަކުން ބާތިލް ކުރައްވާފައެވެ. އޭނާގެ މައްޗަށް ހަމައެކަނި އޮތީ ކޯޓްގެ ހުރުމަތް ކަނޑައިގެން އިއްވާފައިވާ 15 ދުވަހުގެ ޖަލު ހުކުމެކެވެ. އެ ހުކުމްގައި ދެން ފުރިހަމަ ކުރަން އޮތީ ދެތިން ދުވަހެވެ.\nނަމަވެސް، މިފަހުން ސުޕްރީމް ކޯޓުން ވަނީ އަދީބަށް ރާއްޖެއިން ފުރައިގެން ނުދެވޭނެ ގޮތަށް އޭނާގެ ޕާސްޕޯޓް ހިފަހައްޓަން އަމުރުނެރެފަ އެވެ.


PHOTO GALLERY: Doodle ge aa fihaara eh hulhuvun. | Mihaaru\nޑޫޑުލްގެ އާ ފިހާރައެއް ހުޅުވުން\nމާލެ: ނޮވެމްބަރު 5، 2020: ފެންވަރު ރަނގަޅު ސްޓޭޝަނަރީ އާއި އާޓް ސަޕްލައިޒް ރާއްޖެ އެތެރެކޮށް ވިއްކާ ޑޫޑުލް ކްރާފްޓް އެންޑް ސްޓޭޝަނަރީގެ އާ ފިހާރައެއް ލިލީމަގުގައި ހުޅުވުން: މި ފިހާރަ ހުންނާނީ ލިލީމަގު، ދިވެހި އިންޝުއަރެންސް ކުރިމައްޗަށް ވާގޮތަށް. މިތަން ފަރުމާކޮށްފައިވަނީ ޖާގަ ބޮޑުކޮށް، ކަސްޓަމަރުންނަށް ފަސޭހައިން ތަކެތި ފެންނާނެހެން. މިއީ ޑޫޑުލް އިން މާލޭގައި ހުޅުވި ދެވަނަ ފިހާރަ.-- ފޮޓޯ: ނިޝާން އަލީ މިހާރު\n05 ނޮވެމްބަރ 2020 - 11:45\nލަންކާ ހުޅުވައިލަނީ، ކުރިއާލައި ވިސާ ނަގަން ޖެހޭ\nއަންނަ އަހަރުގެ ޖެނުއަރީގައި ލަންކާގެ ވައިގެ ބަނދަރު ހުޅުވައިލަން ނިންމައިފި އެވެ.\nބްރިޓިޝް އެއާވޭސްގެ ދަތުރުތައް މާދަމާ ފަށަނީ\nކޮވިޑް-19އާ ގުޅިގެން އިނގިރޭސިވިލާތް ލޮކްޑައުންކޮށް ދަތުރުތައް...\nކުރުނބާ އަށް ހާއްސަ އެވޯޑްތަކެއް ލިބިއްޖެ\nރާއްޖޭގައި އެންމެ ފުރަތަމަ ހިދުމަތްދޭން ފެށި ރިސޯޓް، ކުރުނބާ މޯލްޑިވްސް އަށް...\nބީއެމްއެލްގެ އެހީއާ އެކު ކުރިނބީގައި ޖިމެއް\nބީއެމްއެލްގެ "އަހަރެންގެ ބޭންކް ކޮމިއުނިޓީ ފަންޑު"ގެ އެހީގައި ހދ. ކުރިނބީގައި...


8 aharahfahu bathala Jiah Khan ge maruge massala special CBI ah!\n8 އަހަރަށް ފަހު ބަތަލާ ޖިއާ ޚާންގެ މަރުގެ މައްސަލަ ސްޕެޝިއަލް ސީބީއައިއަށް!\n01 އޯގަސްޓް 2021 - 09:29:20\nބޮލީވުޑްގެ ކުރީގެ ބަތަލާ ޖިއާ ޚާންގެ މަރުގެ މައްސަލަ 8 އަހަރަށް ފަހު ސީބީއައިގެ ހާއްސަ ޓީމަކުން ބަލަން ފަށާފައެވެ.\nޖިއާ މަރުވެފައި އޮއްވާ ފެނިފައިވަނީ3ޖޫން 2013 ވަނަ ދުވަހު މުންބާއީގައި އޭނާ ދިރިއުޅޭ އެޕާޓްމެންޓުގައި ދަންޖެހިފައި ހުއްޓައެވެ. މި މައްސަލައިގައި ޖިއާގެ ލޯބިވެރިޔާ، އެކްޓަރު ސޫރަޖު ޕަންޗޯލީ ވަނީ މީގެ ކުރިން ހައްޔަރުމަށްފަހު ދޫކޮށްލެވިފައެވެ.\nޖިއާގެ މަރުގެ މައްސަލައިގައި އޭނާގެ ލޯބިވެރިޔާ އަށް ވަނީ މީހަކު އަމިއްލައަށް މަރުވުމަށް ހިތްވަރު ދިންކަމުގެ ތުހުމަތު ކުރެވިފައެވެ. ޖިއާ މަރު ވުމުގެ ކުރިން ލިޔެފައިވާ ހަ ސަފްހާގެ ސިޓީއެއް ޖިއާގެ ދައްތަ ވަނީ ފުލުހުންނާއި ހިއްސާކޮށް ފައެވެ. މި ސިޓީގައި ޖިއާ އަމިއްލައަށް މަރުވާން ބޭނުންވި ސަބަބު ހާމަކޮށްފައިވެއެވެ.\nމި ސިޓީގައި ސޫރަޖުގެ ނަން އައިސްފައިވުމުން ސޫރަޖު ވަނީ ހަމަ އެއަހަރުގެ ޖޫން މަހުގެ 10 ވަނަ ދުވަހު ހައްޔަރުކޮށްފައެވެ. އެހެން ނަމަވެސް ބޮންބޭ ހައިކޯޓުން ވަނީ އެ އަހަރުގެ ޖުލައި ދެ ވަނަ ދުވަހު ބެއިލްގެ ދަށުން ސޫރަޖް ދޫކޮށްލާފައެވެ.\nޖިއާ އާއި ސޫރަޖު\nޖިއާ މަރުވުމުގެ ކުރިން ލިޔެފައިވާ ސިޓީގައި ސޫރަޖު އާއި ދެމީހުން ދޭތެރޭގައި ޖެހުނު މައަސްލައެއް ވެސް ވަނީ ހާމަކޮއްފައެވެ.\nމީގެ އިތުރުން ޖިއާ މަރުވެފައި ހުއްޓާ ފެނުނު އިރު އޭނާގެ ގައިގައި ބާރަށް މީހަކު ހިފާފަ ހުރި ކަހަލަ ނިޝާންތަކެއްވެސް ޖިއާގެ ހަށިގަނޑުން ފެނިފައިވާކަމަށާއި އަދި އޭނާ މަރުވުމުގެ ކުރިން ލައިގެން ހުރި ޓްރެކްސޫޓް ނުފެނުން ފަދަ ވާހަކަތަކެއްވެސް ވަނީ މީގެ ކުރިން ފެންމަތިވެގެން ގޮސްފައެވެ.\nމީގެ ކުރިން އިންޑިއާ ޓުޑޭ އަށް ސޫރަޖު ދީފައިވާ އިންޓަވިއު އެއްގައި ބުނެފައިވަނީ މި މައްސަލައިގައި އޭނާ ކޯޓަށް ދާތާ 8 އަހަރު ވެއްޖެކަމަށާއި، ދެ ފަހަރަށް ފުލުހުންގެ ތަހުގީގަށް ހާޒިރު ކޮށްފައިވާކަމަށެވެ.\nޖިއާގެ މަންމަ ރާބިއާ ޚާން ކޯޓަށް ހާޒިރުވުމަށް އިންޑިއާ އައުމުގެ ބަދަލުގައި ލަންޑަނުގައި ހުރެގެން އިންޓަވިއުދީގެން ޖިއާ އަށް އިންސާފު ހޯދައިނުދެވޭނެކަމަށެވެ.\nއެހެން ނަމަވެސް ޖިއާގެ މަންމަ ރާބިއާ ވަނީ ޖިއާ އަށް އިންސާފު ހޯދައިދޭން މި މައްސަލަ ސީބީއައި އިން ބަލައިދިނުމަށް އެދި ބޮމްބޭގެ ހައިކޯޓަށް ހުށަހަޅާފައެވެ. އަދި މިހާރު މި މައްސަލަ ވަނީ ސީބީއައިގެ ހާއްސަ ޓީމަކުން ބަލަން ފަށާފައެވެ.


LIVE | Covid-19: Bali Fethurumah Madujehumeh Nethi Haalathu Goahun Goahah - Vaguthu\nރާއްޖެއިން މިއަދު ކޮވިޑް-19 އަށް ފައްސިވި މީހުންގެ އަދަދު 55 އަށް އަރައިފި.\nBREAKING| Covid-19: Raajje In Miadhu Fassivee 55 Meehunhttps://t.co/e7B7GGA2Bf\nއިނގިރޭސިވިލާތުން ފެނުނު ކޮވިޑް-19ގެ އާ ވައްތަރު ޖެހިގެން މަރުވާ މީހުންގެ އިންސައްތަ ގިނަ ކަމަށް ދައްކައިފި.\nBREAKING | Covid-19 Ge Aa Vahtharun Maruvaa Meehun Gina Kamah Dhahkaifihttps://t.co/tsm1hyNMbU\nBREAKING | Covid-19: UK In Ithuru 1401 Meehaku Maruvejjehttps://t.co/p5e63VfUpH\nސްޕެއިންގެ ގަދަބާރު ރެެއާލް މެޑްރިޑްގެ ކޯޗު ޒައިނުއްދީން ޒިދާން ކޮވިޑް-19 އަށް ފައްސިވެއްޖެ.\nReal Madrid Ge Coach Zidane Covid-19 Ah Fassivejjehttps://t.co/peUhjkIzEH\nސެރަމް އިންސްޓިޓިއުޓް އޮފް އިންޑިއާއިން ތައްޔާރު ކުރި، އޮކްސްފޯޑް ޔުނިވާސިޓީ އާއި އެސްޓްރާޒެނެކާގެ ކޮވިޑް-19 ވެކްސިން ކޮވިޝީލްޑް ވެކްސިން ޖެހި އިންޑިއާގެ ގުގައުން ސިޓީއަށް ނިސްބަތްވާ ސިއްހީ ހިދުމަތްތެރިއެއް މަރުވެއްޖެ.\nCovishield Vaccine Jehi India Meehaku Maruvejjehttps://t.co/fjRnJVmpvX\nCovid-19: 400 Meehunnaaeku Kaiveneege Haflaa Eh Kuriah Dhanikoh, Huttuvan Fuluhun Nukumehjjehttps://t.co/Pgnru0pO2E\nކޮވިޑް-19 އަށް ފައްސިވެގެން ފަރުވާ ހޯއްދަވަމުންދިޔަ ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް ބަލިން ރަނގަޅުވެއްޖެ.\nChief Of Defense Force Shamaal Covid-19 Balin Rangalhu Vehjjehttps://t.co/PIkUXPJVI5\nދުނިޔޭގެ އެކި ގައުމުތަކުގައި ހަލުވި ކަމާއެކީ ފެތުރެމުން އަންނަ ކޮވިޑް-19 ޖެހިގެން ރަޝިއާއިން އިތުރު 580 މީހަކު މަރުވެއްޖެ.\nBREAKING | Covid-19: Russia In Ithuru 580 Meehaku Maruvejjehttps://t.co/8ef5cTLiq9\nކޮވިޑް-19 ޖެހިގެން ބްރެޒިލް އިން އިތުރު 1،335 މީހުން މަރުވެއްޖެ.\nBREAKING: Covid-19 Jehigen Brazil In Ithuru 1,335 Maru https://t.co/IgkZGW43Om\nކޮވިޑް-19 ޖެހިގެން އެމެރިކާ އިން އިތުރު 4،363 މީހުން މަރުވެއްޖެ.\nBREAKING: Covid-19 Jehigen America In Ithuru 4,363 Maru https://t.co/r1mr6CIh61\nBREAKING | COVID-19 : Italy In Ithuru 521 Meehaku Maruvejjehttps://t.co/gQ2vVRNk6h\nދުނިޔޭގެ އެކި ކަންކޮޅުތަކުގައި ކޮވިޑް-19 ފެތުރޭ މިންވަރު ފާއިތުވެދިޔަ ދުވަސްތަކުގައި ވަނީ ހިފެހެއްޓުމެއް ނުވެ އިތުރުވާން ފަށާފައެވެ.\nމިގޮތުން ރާއްޖޭގައި ވެސް ބަލި ޖެހޭ މީހުންގެ އަދަދު ދުވަހެއް ދުވަހަކަށް އަންނަނީ އިތުރުވަމުންނެވެ. ރާއްޖޭގައި ފުރަބަންދު އުވާލިފަހުން ކޮވިޑަށް ފައްސިވާ މީހުން، ޚާއްސަކޮށް ދިވެހިންގެ އަދަދު ވަނީ އިތުރުވެފައެވެ.\nކޮވިޑް-19 ގައި ރާއްޖޭގެ ހާލަތަށް ބަލާއިރު ރާއްޖެއިން މިހާތަނަށް މި ބަލި ޖެހުނު މީހުންގެ ޖުމްލަ އަދަދު މިހާރު ވަނީ 14765 އަށް އަރާފައެވެ. މީގެ ތެރޭގައި އަލަށް ފައްސިވި 53 މީހަކުވެސް ހިމެނެއެވެ. މިހާތަނަށް ރާއްޖެއިން މި ބަލި ޖެހުނު މީހުންގެ ތެރެއިން ރަނގަޅުވެފައި ވަނީ 13639 މީހުންނެވެ. އަދި މި ބަލީގައި ރާއްޖެއިން މިއަދާއި ހަމައަށް ނިޔާވި މީހުންގެ އަދަދު މިހާރު 50 އަށް އަރައެވެ.\nކޮވިޑް-19 އިން އަރައިގަތުމަށް ރާއްޖެއިންވެސް ގިނަ މަސައްކަތްތަކެއް ކުރަމުން އަންނައިރު އިއްޔެ ރާއްޖެއަށް ވަނީ އިންޑިއާއިން ހަދިޔާކުރި ކޮވިޑްގެ ވެކްސިން ގެނެސްފައެވެ. އިންޑިއާގެ ބޯޓެއްގައި ރާއްޖެއަށް ގެނެސްފައިވަނީ އެޤައުމުން އުފައްދާ "ކޮވިޝީލްޑް"ގެ 100،000 ޑޯޒެވެ.\nCovid-19: Vaccine Jehumah Sihhee Hidhumaitherin Thamreenu Kuran Fashaifihttps://t.co/XMPu3c1afe\nކޮވިޑްގެ ބަލިމަޑުކަމުގައި ދުނިޔޭގެ ޤައުމުތަކުގެ ހާލަތަށް ބަލާއިރު، ދުނިޔެއިން ވެސް ކޮވިޑް-19 ޖެހޭ މީހުންނާއި މި ބަލީގައި މަރުވާ މީހުންގެ އަދަދު ދަނީ މައްޗަށެވެ. އަދި ކުދިޔަށް އޮތް ދުވަސްތަކުގައި ނުރައްކާ އިތުރަށް ބޮޑުވެދާނެ ކަމުގެ ބިރު އެބައޮތެވެ.\nމިވަގުތު އެންމެ ނުރައްކާ ބޮޑުވެފައިވާ ޤައުމުތަކުގެ ތެރޭގައި އެމެރިކާ އާއި ބްރެޒިލް އާއި ރަޝިޔާގެ އިތުރުން އަވައްޓެރި އިންޑިއާ ހިމެނެއެވެ.\nދުނިޔޭގެ 219 ޤައުމަކުން މިހާތަނަށް ކޮވިޑް-19 ފެނިފައިވާއިރު، ދުނިޔޭގެ އެކި ކަންކޮޅުތަކުން ބައްޔަށް ފައްސިވީ މީހުންގެ އަދަދު ވަނީ 97 މިލިއަން އަށް އަރާފައެވެ. އަދި ބަލީގައި މަރުވި މީހުންގެ އަދަދު މިހާރު ވަނީ ދެމިލިއަނަށްވުރެ އިތުރު ވެފައެވެ. މިހާތަނަށް މި ބަލިން ރަނގަޅުވެފައި ވަނީ 70 މިލިއަން މީހުންނެވެ.\nRaajje Genai WHO Gaboolu Kuraa Vaccine Eh Noon: Idhikolhu https://t.co/TXtlXk9AuS\nBREAKING: Addu In2Fathuruveriaku Covid-19 Ah Fassi Vehjjehttps://t.co/Rhf2zUCb2J\nLIVE | Covid-19: Haalathah Badhaleh Nais Dhuniye Ithuru Nurahkalah!https://t.co/3wzvtyfVbI


Adhi masdhuvasves nuvey, mihaaru 10 jet aisfi!\nމާފަރު އެއާޕޯޓް/ ފޮޓޯ:މޯލްޑިވިއަން\nއަދި މަސްދުވަސްވެސް ނުވެ، މިހާރު 10 ޖެޓު އައިސްފި!\n12 އޯގަސްޓް 2020 - 15:06:40\nރާއްޖޭގެ ބޯޑަރު އަލުން ހުޅުވާލިތާ މަސް ދުވަސް ވެސް އަދި ނުވާ އިރު، މިހާރު މާފަރު އިންޓަނޭޝަނަލް އެއާޕޯޓަށް 10 ޖެޓު ޖައްސާފައިވާ ކަމަށް މޯލްޑިވިއަން އިން ބުނެފި އެވެ.\nމާފަރު އެއާޕޯޓް ހިންގުމާ ހަވާލުވެފައި ހުރި ކުންފުނި، މޯލްޑިވިއަން އިން މިހެން ބުނެފައި ވަނީ އެ ކުންފުނިން ކުރި ޓްވީޓެއްގައި އެވެ.\nއެގޮތުން މޯލްޑިވިއަން އިން މާފަރު އެއާޕޯޓް ވެސް އިންޓަނޭޝަނަލް އެއާޕޯޓެއްގެ ގޮތުގައި ހުޅުވާފައި ވަނީ ޖުލައި 15 ވަނަ ދުވަހު އެވެ. އެއީ ރާއްޖޭގެ ބޯޑަރު ވެސް ހުޅުވާލި ދުވަހެވެ.\nމާފަރު އެއާޕޯޓަކީ އަބޫދާބީ ފަންޑުން ހަދިޔާ ކުރި 60 މިލިއަން ރުފިޔާ އިން މާފަރުގައި ތަރައްގީކޮށްފައިވާ އެއާޕޯޓެކެވެ. އެ އެއާޕޯޓަށްއޭ320 އަދި ބޮއިންގް 737 މަރުކާގެ ފްލައިޓްތަކަށް ޖެއްސޭ އިރު، އެއާޕޯޓްގެ ރަންވޭގެ ދިގުމިނުގައި 2200 މީޓަރު އަދި ފުޅާ މިނުގައި 40 މީޓަރު ހުރެއެވެ.\nއޭގެ އިތުރުން، މާފަރު އެއާޕޯޓް އޮންނަ ސަރަހައްދަކީ ގިނަ އަދަދެއްގެ ހައި އެންޑް ރިސޯޓުތައް އޮންނަ ސަރަހައްދަކަށް ވުމުން ރާއްޖެ އަންނަ ފަތުރުވެރިންނަށް ރާއްޖޭގެ ފަތުރުވެރިކަން އިޝްތިހާރުކުރުމަށާއި ރާއްޖެ އަންނަ ފަތުރުވެރިންގެ ރައްކާތެރިކަމަށް އެ އެއާޕޯޓްގައި ސޮނެވާ ކުންފުނީގެ ހަރަދުގައި ކޮވިޑް-19 އަށް ޓެސްޓުކުރާ ލެބެއް ވެސް ވަނީ ގާއިމްކޮށްފަ އެވެ.\nއެ ލެބަށް ބޭނުންވާ މެޝިނަރީ ހޯދުމާއި، ބޭނުންވާ ހުއްދަތައް ސަރުކާރުގެ އިދާރާތަކުން ހޯދުމުގެ މަސައްކަތްވެސް ކޮށްފައި ވަނީ އެ ކުންފުނިން ކަމަށް މޯލްޑިވިއަންގެ މެނޭޖިން ޑިރެކްޓަރު މުހައްމަދު ރިޒްވީ ވަނީ ވިދާޅުވެފަ އެވެ.\nމޯލްޑިވިއަންކުންފުނިކުންފުނިތައްސަރުކާރުގެ ކުންފުނިތައްމާފަރު އެއާޕޯޓްމާފަރު އިންޓަނޭޝަނަލް އެއާޕޯޓްފަތުރުވެރިންފަތުރުވެރިކަން


Insaanee hagguthah himaayaiy kurumugai Raajje ah kurierun eba libey: UN rapporteur | Mihaaru\nއދ ގެ ހާއްސަ ރެޕަޓުއާ ކަރީމާ ބެނޫން ނޫސްވެރިންނާއި ބައްދަލު ކުރައްވަނީ: ފޮޓޯ:ނިޝާން އަލީ/ މިހާރު\nއިންސާނީ ހައްގުތައް ހިމާޔަތް ކުރުމުގައި ރާއްޖެއަށް ކުރިއެރުން އެބަ ލިބޭ: އދ.ގެ ރެޕަޓުއާ\n18 ޖޫން 2019 - 15:39 21 comments\nމިހާރު ރާއްޖެ ވަޑައިގެން އުޅުއްވާ ބެނޫން މިއަދު ބޭއްވެވި ނޫސްވެރިންގެ ބައްދަލުވުމުގައި ވިދާޅުވީ އިންސާނީ ހައްގުތައް ހިމާޔަތް ކުރުމަށް ދިވެހި ސަރުކާރުން މިހާރު އަޅަމުން އަންނަ ފިޔަވަޅުތަކުގެ ސަބަބުން އެ ހައްގުތައް ކަށަވަރު ކުރުމަށް ކުރަމުން އަންނަ މަސައްކަތަށް ބޮޑެތި ފައިދާތަކެއް ވެގެންދާނެ ކަމަށެވެ. އަދި އިހުމާލު ވުމުގެ ސަބަބުން މާޒީގައި ދިމާވި ގޮންޖެހުންތަކަށް ހައްލު ހޯދަން ޖެހޭނެ ކަމަށް ވެސް ބެނޫން ވިދާޅުވި އެވެ.\nބެނޫން ވަނީ ރާއްޖޭގައި ހަރުކަށި ފިކުރު ފެތުރުމަށް މަސައްކަތް ކުރަމުން އަންނަ ކަމުގެ ރިޕޯޓުތައް ލިބިފައިވާކަން ފާހަގަ ކުރައްވައިފަ އެވެ. އަދި މިފަދަ ފިކުރު ފެތުރުމުގައި ޓީޗަރުންގެ ރޯލެއް ވެސް ވާ ކަމަށް އޭނާ ފާހަގަ ކުރެއްވި އެވެ.\n"ރާއްޖޭގައި ހަރުކަށި ފިކުރުތަކާއި ފަލްސަފާތައް ފެތުރުމަށް ކުރެވޭ ކަންތައްތަކާ ގުޅޭގޮތުން ކަންބޮޑުވާ ވަރުގެ ރިޕޯޓުތައް އަޅުގަނޑަށް ވަނީ ލިބިފައި. އިންޓަނެޓުގެ ޒަރީއާއިން މި ހަރުކަށި ފިކުރު ފަތުރަމުން ދާއިރު ޓީޗަރުން ވެސް މީގެ ތެރޭގައި ހިމެނޭ ކަން އަޅުގަނޑަށް ވަނީ ފާހަގަކުރެވިފައި،" ބެނޫން ވިދާޅުވި އެވެ.\nއޭނާ ވިދާޅުވީ ހަރުކަށި ފިކުރު ފެތުރުމުގެ ސަބަބުން ހިޔާލު ފާޅުކުރުމުގެ މިނިވަން ކަމާއި ސަގާފަތް ދިރުވައި އާލާ ކުރުމުގެ މަސައްކަތަށް އަސަރު ކުރާނެ ކަމަށެވެ. އަދި މި ކަންތައްތައް ހައްލުކޮށް އަޑު އުފުލާ މީހުންނަށް ރައްކާތެރި މާހައުލެއް ގާއިމުވާން ޖެހޭނެ ކަމަށް ބެނޫން ވިދާޅުވި އެވެ.\n"މި ހަރުކަށި ފިކުރުތަކުގެ ސަބަބުން ހުރަސް އެޅިގެންދަނީ ހިޔާލު ފާޅު ކުރުމުގެ މިނިވަން ކަމާއި ސަގާފަތް ދިރުވައި އާލާ ކުރުމަށް. އެހެންކަމުން މިފަދަ ފިކުރުތަކާ ދެކޮޅަށް ވާހަކަ ދައްކައި، އެކަމާ ދެކޮޅަށް މަސައްކަތް ކުރާ މީހުންނަށް ފުރިހަމަ ރައްކާތެރި މާހައުލެއް ގާއިމުވާން ޖެހޭ،" ބެނޫން ވިދާޅުވި އެވެ.\nހަރުކަށި ފިކުރުގެ ސަބަބުން ނުރައްކާތެރި ހަމަނުޖެހުންތައް ކުރިމަތިވެފައިވާކަން ފާހަގަ ކުރައްވައި ބެނޫން ވިދާޅުވީ 2012 ވަނަ އަހަރު ރާއްޖޭގެ ދާރުލް އާސާރަށް އަމާޒުކޮށްގެން ދިން ހަމަލާއަކީ މިފަދަ ހަމަނުޖެހުމެއް ކަމަށެވެ. މިފަދަ ކަންކަން ތަކުރާރު ވިޔަ ނުދިނުމަށްޓަކައި ސަރުކާރުން މަސައްކަތް ކުރަން ޖެހޭނެ ކަމަށް ވެސް ބެނޫން ވިދާޅުވި އެވެ.\nއޭނާ ވިދާޅުވީ ސަރުކާރުން ހަރުކަށި ފިކުރުތައް ހުއްޓުވުމަށް އަޅާ ފިޔަވަޅުގެ ތެރެއިން އާސާރީ ތަންތަނަށާއި ތަކެއްޗަށް އަމާޒުކޮށްގެން ދޭ ހަމަލާތައް ތަހުގީގުކޮށް ފިޔަވަޅު އަޅަން ޖެހޭނެ ކަމަށެވެ. ބެނޫން ވަނީ 2012 ވަނަ އަހަރު ދާރުލްއާސާރަށް ދިން ހަމަލާ އަލުން ރަނގަޅަށް ތަހުގީގު ކުރުމަށް ސަރުކާރަށް ގޮވާލައިފަ އެވެ.\n"ހަރުކަށި ފިކުރުތައް އާލާވުމުގެ ސަބަބުން ދިމާވާ ބައެއް ކަންތައްތައް އަޅުގަނޑުމެންނަށް ވަނީ މާޒީގައި ފެނިފައި. އެގޮތުން އިސްލާމްދީން އައުމުގެ ކުރިން ރާއްޖޭގެ ސަގާފަތް ދައްކުވައިދޭ ގޮތަށް ދާރުލް އާސާރުގައި ހުރި އެއްޗެހި ނައްތާލުމަށް ދިން ހަމަލާ ފާހަގަކުރެވޭ. މިފަދަ އަމަލުތައް ހުއްޓުމަށް ހަރުކަށި ފިކުރު ނައްތާލުން މުހިންމު. މި ފުރުސަތުގައި އަޅުގަނޑު ގޮވާލަން މިހާރުގެ ސަރުކާރަށް 2012 ވަނަ އަހަރުގެ އެ ހާދިސާ ރަނގަޅަށް ތަހުގީގު ކުރުމަށް،" ބެނޫން ވިދާޅުވި އެވެ.\nބެނޫން ވަނީ އޭނާ ރާއްޖެ އަށް ކުރެއްވި ޒިޔާރަތުގައި ހެރިޓޭޖް މިނިސްޓަރާއި، އެޑިއުކޭޝަން މިނިސްޓަރުގެ އިތުރުން ޓޫރިޒަމް މިނިސްޓަރާއި، ޖެންޑާ މިނިސްޓަރާއި، ފޮރިން މިނިސްޓަރާއި ބައްދަލު ކުރައްވައުފަ އެވެ. އަދި މި ބައްދަލުވުންތަކުގައި ރާއްޖޭގައި އިންސާނީ ހައްގުތައް ކަށަވަރު ކުރުމަށް ކުރެވެން ހުރި ކަންތައްތަކާ ގުޅޭގޮތުން ވަނީ މަޝްވަރާ ކުރައްވައިފަ އެވެ.\nއދގެ ހާއްސަ ރެޕަޓުއާ ރާއްޖެ އަށް ކުރެއްވި މި ޒިޔާރަތާ ގުޅިގެން އެކުލަވާލާ ރިޕޯޓް އަންނަ އަހަރުގެ މާޗު މަހު ބާއްވާ އދ. ގެ އިންސާނީ ހައްގުތަކާ ގުޅޭ ކައުންސިލް ސެޝަނަށް ހުށަހެޅުމަށް ވަނީ ނިންމައިފަ އެވެ. މި ރިޕޯޓުގައި އޭނާ އަށް ފާހަގަ ކުރެއްވުނު ކަންތައްތަކުގެ ތަފްސީލު އެކުލެވޭނެ އެވެ.\nއިތުރު ލިޔުންތައް އ.ދ. ހިއުމަން ރައިޓްސް ސަގާފަތް


ފީވަކުގައި ކުރިއަށް ގެންދިޔަ ހޭލުންތެރިކުރުމުގެ ޕްރޮގްރާމުގެ ތެރެއިން --\nށ. ފީވަކު ޕޮލިސް ސްޓޭޝަނުން އެރަށުގައި ހުރި ފިހާރަތަކަށް ޒިޔާރަތްކޮށް ވިޔަފާރަވެރިން ހޭލުންތެރިކުރުމުގެ ޕްރޮގްރާމެއް ކުރިއަށް ގެންގޮސްފިއެވެ.\nއޮކްޓޫބަރު 22 ވަނަ ދުވަހު ކުރިއަށް ގެންދިޔަ މި ޕްރޮގްރާމުގައި ވިޔަފާރަވެރިން ސަމާލުކަން ދޭންވީ ކަންކަމާއި ފިހާރަތަކުގައި ސަލާމަތާއި ރައްކާތެރިކަމުގެ ގޮތުން އެޅިދާނެ ފިޔަވަޅުތަކާ ގުޅޭގޮތުން މައުލޫމާތު ދީ ހޭލުންތެރިކުރުވާފައިވެއެވެ.\nއެގޮތުން ބިދޭސީންނަށް ލޭންދޭނަށް ދޫކުރާތަކެއްޗަށް ބައެއް ފަހަރު އެމީހުން ފުރައިގެން ދާއިރުވެސް ފައިސާ ނުދައްކާ ފުރައިގެން ދިއުން ފަދަ ކަންކަން ފާހަގަކުރެވިފައިވާތީ ބިދޭސީންނަށް ތަކެތި ދޫކުރާނަމަ ވަކި އަދަދަކަށްވުރެ އިތުރަށް ދޫނުކުރުމަށާއި މަކަރާއި ހީލަތުން ރީލޯޑް އަދި ރާސްޓަސް ހޯދާ މައްސަލަތައް ފާހަގަކުރެވިފައިވާތީ އެފަދަ ކަންކަމަށް އިތުރަށް ސަމާލުވުމާ ގުޅޭގޮތުން މައުލޫމާތު ދީފައިވެއެވެ.\nމީގެއިތުރުން ފިރާތަކުގައި ސީސީޓީވީ ކެމެރާ ހަރުކުރުމުގެ މުހިންމުކަމާ ގުޅޭގޮތުންވެސް މައުލޫމާތު ދީފައިވެއެވެ.


vnews - Lanka Hamalaa: Mihaathanah 13 Meehun Hayyaru Kohffi\nލަންކާ ހަމަލާ: މިހާތަނަށް 13 މީހުން ހައްޔަރުކޮށްފި\nމީހަކު ހައްޔަރުކޮށްގެން ގެންދަނީ\nއަވައްޓެރި ސްރީލަންކާގައި މިއަދު ހިނގާދިޔަ ބޮންގޮއްވުނުގެ ހަމަލާތަކާއި ގުޅިގެން މިހާތަނަށް 13 މީހުން ހައްޔަރުކޮށްފައިވާކަމަށް ކަމާބެހޭ ފަރާތްތަކުން ބުނެފިއެވެ.\nމުޅި ލަންކާއަށް ކުއްލި ސިހުމާއި، ބިރުވެރިކަން ގެނެސްދިން ބޮންގޮއްވުމުގެ ހާދިސާއާއި ގުޅިގެން މުޅި ލަންކާގައި ކުއްލި ހާލަތު އިއުލާނުކޮށް، ސަލާމަތީ ފިޔަވަޅުތައް ވަނީ ވަރަށް ވަރުގަދަކޮށްފައެވެ. އަދި ހަމަލާގެ ފަހަތުގައިވާ މީހުން ހޯދުމުގެ ވަރުގަދަ އޮޕަރޭޝަނެއް ދަނީ ކުރިއަށެވެ.\nކަމާބެހޭ ފަރާތްތަކުން ބުނީ މިރޭގެ މިހާތަނަށް ތުހުމަތުކުރެވޭ 13 މީހަކު ހައްޔަރުކޮށްފައިވާކަމަށެވެ. އަދި ވަރަށް ގިނަ ބަޔަކާ ސުވާލުކޮށްފައިވާކަމަށެވެ.\nމިއަދު ދިން ބޮމުގެ ހަމަލާތަކުގެ ފަހަތުގައި ވަނީ ކޮންބައެއްކަން ދެނެގަނެވިފައިވާކަމަށް ލަންކާގެ ޑިފެންސް މިނިސްޓަރު ރުވާން ވިޖޭވަރުދަނަ ވަނީ ވިދާޅުވެފައެވެ.\nމާބޮޑު ތަފްސީލެއް ނުދެއްވާ މިނިސްޓަރު ރުވާން ވިދާޅުވީ ލަންކާގައި ހަރުކަށިކަމަށް ޖާގައެއް ނެތްކަމަށެވެ. އަދި ހަރުކަށިކަން ހުއްޓުވަން އަޅަންޖެހޭ ހުރިހާ ފިޔަވަޅެއް އަޅަމުންދާނެކަމަށެވެ.\nއަވައްޓެރި ސްރީލަންކާގައި މިއަދު ދިން ބޮމުގެ ހަމަލާތަކުގެ ފަހަތުގައި ވަނީ ކޮންބައެއްކަން ދެނެގަނެވިފައިވާކަމަށް ލަންކާގެ ޑިފެންސް މިނިސްޓަރު ރުވާން ވިޖޭވަރުދަނަ ވިދާޅުވިނަމަވެސް، އެކަމުގެ އިތުރު ތަފްސީލެއް ނުދެއްވިއެވެ. އަދި އެއީ ކޮންބައެއްކަންވެސް ވިދާޅެއްނުވިއެވެ.\nސްރީލަންކާގައި މިއަދު ދިން ބޮމުގެ ހަމަލާތަކާ ގުޅިގެން މަރުވި މީހުންގެ އަދަދު 208 ވަނީ އަރައިފައެވެ.\nމަރުވި މީހުންގެ ތެރޭގައި3ފުލުހުންވެސް ހިމެނެއެވެ. އަދި ގިނަ އަދަދެއްގެ ފަތުރުވެރިންވެސް ވަނީ މަރުވެފައެވެ.


Majileehuge kulli jalsaa ah idhikolhun nudhaane kamah bunefi - vNews.mv\nމަޖިލީހުގެ ކުއްލި ޖަލްސާއަށް އިދިކޮޅުން ނުދާނެކަމަށް ބުނެފި\nފާތިމަތު ނަހުދާ ފާއިޒް 15 December 2021, 22:47\nއެންޓިކޮރަޕްޝަން ކޮމިޝަން (އޭސީސީ)ގެ މެންބަރުން މަގާމުން ވަކިކުރުމަށްޓަކައި ދައުރުން ބޭރުން ބާއްވަން ނިންމާފައިވާ ރައްޔިތުންގެ މަޖިލީހުގެ ޖަލްސާއަށް އިދިކޮޅު މެމްބަރުން ހާޒިރު ނުވާނެކަމަށް އިދިކޮޅު ޕްރޮގްރެސިވް ކޮންގްރެސް ކޯލިޝަނުން ބުނެފިއެވެ.\nމަޖިލީހުގެ މިދަރުރުގެ މަސައްކަތްތައް ނިންމާ ޗުއްޓީއަށް ގޮއްސައިވާއިރު، އޭސީސީގެ މެމްބަރުން ވަކިކުރުމުގެ މައްސަލައިގައި ދައުރުން ބޭރުން މަޖިލިސް ޖަލްސާއެއް ބާއްވަން ނިންމާފައި ވަނީ ޕާލަމެންޓްގެ މެޖޯރިޓީ އޮންނަ އެމްޑީޕީގެ ޕީޖީ ގްރޫޕުން އެގޮތަށް ނިންމައިގެންނެވެ.\nމާދަމާގެ ޖަލްސާ އަށް އެޖެންޑާ ކޮށްފައިވާ ހަމައެކަނި މައްސަލަ އަކީ އޭސީސީގެ މެމްބަރުން ވަކިކުރުމުގެ މަސައްކަތްފަށަން މިނިވަން މުއައްސަސާތަކާ ބެހޭ ކޮމިޓީން ނިންމާފައިވާ ނިންމުން ރިޔާސަތުން އިއުލާން ކުރުން އެކަނިކަމަށް މައުލޫމާތު ލިބިފައިވެއެވެ.\nއެކަމާ މެދު ކަންބޮޑުވުން ފާޅުކޮށް އިދިކޮޅުން ނެރުނު ބަޔާނުގައި ބުނެފައިވަނީ ދައުރުން ބޭރުން ޖަލްސާއެއް ބާއްވައިގެން އޭސީސީގެ މެމްބަރުން ވަކިކުރަން އުޅުމަކީ މިނިވަން މުއައްސަސާތަކަށް އަރައިގަތުން ކަމަށާއި، މިކަމަކީ މިނިވަން މުއައްސަސާތަކަށް ސަރުކާރުގެ ނުފޫޒު އޮތްކަން ވަރަށް ބޮޑަށް ހާމަވެގެންދާ ކަމެއް ކަމަށެވެ. އަދި، އެ އަމަލަކީ އޭސީސީ ފަދަ ތަހްގީގީ އިދާރާތައަކަށް މިހާރަށް ވުރެވެސް ބޮޑަށް ނުފޫޒް ފޯރުވުމަށް ހިންގާ ދަށު ދަރަޖައިގެ އަމަލެއް ކަމަށެވެ.\nމިއީ ސަރުކާރުން ހިންގާ ޖަރީމާއެއްގެ ގޮތުގައި ސިފަކުރައްވާ އިދިކޮޅުން ބުނެފައިވަނީ، ޖަލްސާ ބޭއްވުމަށް ނިންމާފައިވަނީ މަޖިލީހުގައި އިދިކޮޅު ތަމްސީލްކުރާ މައިނޯރިޓީއާއި މަޝްވަރާ ކުރުމެއްވެސް ނެތި ކަމަށެވެ. އަދި، މައިނޯރިޓީގެ ބަހެއް ނުހޯދާ ޖަލްސާ ބާއްވައިގެން އެފަދަ ބޮޑެތި ނިންމުންތައް ނިންމުމަކީ ޑިމޮކްރަސީގެ އަސާސްތަކާ މުޅިން ޚިލާފް ކަމެއް ކަމަށްވެސް އިދިކޮޅުގެ ބަޔާނުގައި ވަނީ ބުނެފައެވެ.\nމީގެއިތުރުން، އޭސީސީގެ ހުރިހާ މެމްބަރުން ވަކިކުރުމަކީ އެ މުއައްސަސާގެ ބާރު ކަނޑުވާލައި، ޑިމޮކްރެޓިކް ހަމަތަކަށް މިސަރުކާރުން އެއްވެސް އިހްތިރާމެއް ނުކުރާކަމުގެ ވަރަށް ބޮޑު ހެއްކެއް ކަމަށްވެސް ބަޔާނުގައިވެއެވެ.\nއޭސީސީގެ ހުރިހާ މެމްބަރުން މަގާމުން ވަކިކުރަން ރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީން ފާސްކޮށްފައިވަނީ މިމަހުގެ9ވަނަ ދުވަހުއެވެ. ކޮމިޓީން މިގޮތަށް ފާސްކޮށްފައިވަނީ މަޖިލީސް ޗުއްޓީގައި ވަނިކޮށް ބޭއްވި ހާއްސަ ޖަލްސާއެއްގައެވެ.\nއޭސީސީގެ މަސައްކަތްތައް ލަސްވުމާއި ގުޅިގެން، އެތައް ފަހަރެއްގެ މަތީން އެކޮމިޝަންގެ މެމްބަރުން ހާޒިރުކުރުމަށްފަހު، މެމްބަރުން މަގާމުން ވަކިކުރުމަށް ކޮމެޓީން ނިންމާފައިވަނީ ލިބުނު މައުލޫމާތުގެ މައްޗަށް ބަލައި ޕާފޯމަންސް އޮޑިޓަށް ފަހުގައެވެ.\nރާއްޖެ މަޖިލިސް2019 ރައްޔިތުންގެ މަޖިލިސް ޕީއެންސީ ސިޔާސީ ޕީޕީޕއެމް


Ras Online - އެމްޑަބްލިއުއެސްސީން ދުވާފަރުގައި އައިސް ވިއްކާ އަގު ހެޔޮކޮށްފި\nއެމްޑަބްލިއުއެސްސީން ދުވާފަރުގައި އައިސް ވިއްކާ އަގު ހެޔޮކޮށްފި\nޒަހީނުއްދީން ސަޢީދު4އޭޕްރީލު 2021\nއެމްޑަބްލިއުއެސްސީން ރ. ދުވާފަރުގައި ހިންގާ އައިސް ޕްލާންޓުން އައިސް ވިއްކާ އަގު ހެޔޮކޮށްފި އެވެ.\nއެމްޑަބްލިއުއެސްސީއިން ބުނީ އެ ކުންފުނިން މިއަދުން ފެށިގެން އައިސް ޓަނެއް ވިއްކާ އަގަކީ 1،050 ރުފިޔާ ކަމަށެވެ. ކުރިން އައިސް ޓަނެއް، ޖީއެސްޓީއާއެކު، އެކުންފުނިން ވިއްކީ 1،275 ރުފިޔާއަށެވެ.\nއެމްޑަބްލިއުއެސްސީން އައިސް ވިއްކާ އަގު ހެޔޮކުރީ ދުވާފަރާއި އެ ސަރަހައްދުގެ މަސްވެރިންގެ ބޭނުންތަކާއި ކަންބޮޑުވުންތަކަށް ރިއާޔަށްކޮށް، އާއްމުކޮށް ހުރިހާ ފަރާތްތަކަށް، ވަކިން ޚާއްސަކޮށް މަސްވެރިންނަށް ވީހާވެސް ހެޔޮ އަގެއްގައި ލުއި ފަސޭހަ ކަމާއެކު އައިސް ލިބޭނެ އިންތިޒާމު ހަމަޖައްސައިދިނުމަށް ކަމަށް އެ ކުންފުނިން ބުނެ އެވެ.\nމީގެ އިތުރުން އެމްޑަބްލިއުއެސްސީން ބުނީ އެ ޚިދުމަތަކީ މަސްވެރިކަމާއި އަދި އެހެނިހެން ވިޔަފާރިތަކާ ވަރަށްބޮޑަށް ގުޅިފައިވާ ޚިދުމަތަކަށް ވުމާއެކު، އެމްޑަބްލިޔުއެސްސީން ޚިދުމަތް ފޯރުކޮށްދެނީ ވިޔަފާރިއަކަށް ވުރެ ބޮޑަށް އާއްމު ޚިދުމަތެއްގެ ގޮތުގައި ދެކިގެން ކަމަށެވެ. އަދި މަސްވެރިކަމަކީ އެތައް ދިވެހިންގެ ދިރިއުޅުމާ ގުޅިފައިވާ މަސައްކަތަކަށް ވެފައި، އިގްތިސާދަށް އެހާމެ ފައިދާކުރަނިވި މަސައްކަތެއްކަމުން، މި ޚިދުމަތުގެ ޒަރީއާއިން މަސްވެރިކަމުގެ ދާއިރާ ކުރިއެރުވުމަށް ހިއްސާކުރުމަކީ ނުހަނު އުފަލާއެކު ފާހަގަކުރާ ކަމެއް ކަމަށް އެކުންފުނިން ބުނެ އެވެ.\nއެމްޑަބްލިއުއެސްސީން އަންނަނީ މަސްދޯނިތަކުގެ އޯޑަރަށް ދުވާފަރު އައިސް ޕްލާންޓުން ދުވާފަރު ބަނދަރު ސަރަހައްދަށް، އައިސް ގެންގޮސްދިނުމުގެ ޚިދުމަތް ވެސް ދެމުންނެވެ. ރަސްމީ ކޮންމެ ދުވަހެއްގެ ހެދުނު 8:00 އާއި ރޭގަނޑު 10:00 އާ ދެމެދު ދުވާފަރު ކަސްޓަމާ ސާވިސް މެދުވެރިކޮށް އައިސްއަށް އޯޑަރު ކުރެވޭނެ ކަމަށް އެ ކުންފުނިން މައުލޫމާތުދެއެވެ.\nދުވާފަރުގައި އައިސް ޕްލާންޓެއް ގާއިމްކޮށް، 2013 ވަނަ އަހަރުން ފެށިގެން އައިސް ފޯރުކޮށްދިނުމުގެ ޚިދުމަތް އެމްޑަބްލިއުއެސްސީ އަންނަނީ ދެމުންނެވެ.


Anna Hukuru Dhuvahu Addu Citygae Beyvvumah Thayyaruvamun dhiya...\nއަންނަ ހުކުރު ދުވަހު އައްޑޫ ސިޓީގައި ބޭއްވުމަށް ތައްޔާރުވަމުންދިޔަ ޕީޕީއެމްގެ ހަރަކާތް އަންނަ ހަފްތާއަށް ފަސްކޮށްފި\n11 މަސް,4ދުވަސް, 1 ގަޑި, 54 މިނެޓް,2ސިކުންތު ކުރިން 2230އައިޝަތު ޝިމްނާ\nމީގެ ކުރިން އައްޑޫ ސިޓީގައި ޕީޕީއެމުން ބޭއްވި ޖަލްސާއެއްގެ ތެރެއިން\nއަންނަ ހުކުރު ދުވަހު އައްޑޫ ސިޓީގައި ބޭއްވުމަށް ތައްޔާރުވަމުންދިޔަ ޕީޕީއެމްގެ ހަރަކާތް އަންނަ ހަފްތާއަށް ފަސްކޮށްފިއެވެ.\nޕީޕީއެމްގެ ޕާލިމެންޓްރީ ގުރޫޕް މެންބަރު ޔާމިން ރަޝީދު ވިދާޅުވީ "މަގެ ދީނާއި މަގެ ގައުމާއި ނުކުޅެއްޗޭ" މިނަމުގައި ޕީޕީއިން އަންނަ ހުކުރު ދުވަހު ބޭއްވުމަށް ތައްޔާރުވަމުންދިޔަ ހަރަކާތް މިމަހުގެ ތޭވީސް ވަނަ ދުވަހަށް ފަސްކޮށްފައިވާކަމަށެވެ. ނަމަވެސް ފަސް ކުރި ސަބަބެއް ހާމަކޮށްފައެއްނުވެއެވެ.\nޕީޕީއެމުން އައްޑޫގައި ބާއްވަން ނިންމާފައިވާ ހަރަކާތް ފަސްކޮށްފައިވާއިރު މިހަރަކާތާއި ގުޅިގެން މަޖިލީހުގެ ފޭދޫ ދާއިރާގެ މެންބަރު އިބްރާހިމް ދީދީ މީގެ ކުރިން ވިދާޅުވެފައިވަނީ މިހަރަކާތަކީ ރައީސްޔާމީންގެ ހިކުމަތްތެރިކަމާއިކު ގައުމަށް ގެންނަން އުޅުނު ބަޣާވާތަކުން ނާކާމިޔާބު ވުމުން އެންމެ ބޮޑު އުފާވެރިކަމެއް ލިބިގެން ދިއަ އެއްބަޔަކީ އައްޑޫގެ ރައްޔިތުން ކަމަށްވާތީ އެކަން ހާމަކުރުމުގެ ގޮތުން ބާއްވާ ހަރަކާތެއް ކަމަށެވެ.\nއިބްރާހިމް ދީދީ ވިދާޅުވެފައިވަނީ އައްޑޫގައި ހިންގާ މިހަރަކާތް ކުރިއަށް ގެންދަނީ ރައީސުލްޖުމުހޫރިއްޔާގެ އަނބިކަނބަލުން ފާތުމަތު އިބްރާހިމް ގެ އިސްނެންގެވުމުގެ މަތިން ކަމަށާއި އަދި މިހަރަކާތުގައި ސަރުކާރުގެ އިސްވެރިންނާއި، ރައްޔިތުންގެ މަޖިލީހުގެ ގިނަ މެންބަރުންތަކެއްގެ އިތުރުން ސަރުކާރަށް ތާއީދުކުރާ ގިނަ ރައްޔިތުން ތަކެއް ބައިވެރިވުމަށް ނިންމާފައިވާކަމަށާއި އައްޑޫ އޮތް ގޮތް މިހަރަކާތުން ހާމަވެގެންދާނެކަމަށެވެ.